ވެކްސިން ނުޖަހާ މީހުންނަށް ބޭރުގައި ނޫޅެވޭގޮތް ހެދުން އެދެން: އެމްޕީ އިކްރާމް - DhiDaily\nވެކްސިން ނުޖަހާ މީހުންނަށް ބޭރުގައި ނޫޅެވޭގޮތް ހެދުން އެދެން: އެމްޕީ އިކްރާމް\nރާއްޖޭގައި މިހާރު ކޮވިޑް-19 ވެކްސީން ޖަހައިދެމުން ގެންދާއިރު ވެކްސީން ނުޖަހާ މީހުން ބޭރުގައި ނޫޅެވޭގޮތް ހަދައިދިނުމަށް ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އިކްރާމް ހަސަން އެދިއްޖެ އެވެ.\nރާއްޖޭގައި އެކި ސަރަހައްދުތަކުގައި ކޮވިޑްގެ ކޭސްތައް ފެންނަމުންދާއިރު މާލެ ސަރަހައްދުގައި ކޭސްތައް ދަނީ ގިނަވަމުންނެވެ. އެކަމާ ގުޅިގެން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ދަނީ ތަފާތު ފިޔަވަޅުތައް އަޅަމުންނެވެ.\nމިއަދު މެމްބަރު އިމްރާމް ކުރެއްވި ޓްވީޓެއްގައި ވަނީ ވެކްސީން ނުޖަހައި މީހުން ބަލައި ބަދަލުތަކެއް ގެނައުމަށް އެޗްޕީއޭ ގާތުން އެދިފައެވެ.\n”ވެކްސީން ނުޖަހާ މީހުންނަށް ބޭރުގައި ނޫޅެވޭގޮތް ހަދައި، ވެކްސީން އާ ގުޅުވައިގެން މީހުންގެ ދިރިއުޅުމަށް ލުއިތަކެއް ދެއްވުމަށް ފެނޭ،“ އިކްރާމް ވިދާޅުވިއެވެ.\nއިކްރާމް އެހެން ވިދާޅުވިއިރު ރާއްޖޭގައި ކޮންމެ ދުވަހަކު ގިނަ އަދަދަކަށް ދަނީ ވެކްސީން ޖަހަމުންނެވެ. އެގޮތުން އިއްޔެވެސް 1،703 މީހުން ވެކްސީން ޖަހައި ރާއްޖޭގައި ވެކްސީން ޖެހި މީހުންގެ އަދަދު ވަނީ މިހާރު 138،829 އަށް އަރާފައެވެ. އެހެންނަމަވެސް ކުރިއަށްވުރެ ދުވާލެއްގެ މައްޗަށް ވެކްސީން ޖަހާ މީހުންގެ އަދަދު ވަނީ ކޮންމެވެސް ވަރަކަށް ދަށްވާން ފަށާފައެވެ.


ﷲ ގެ އަމުރަށް ކިޔަމަންވުމުގައި މިއަދު އަޅުގަނޑުމެން…! – DhiSalafiyyah\nﷲ ގެ އަމުރަށް ކިޔަމަންވުމުގައި މިއަދު އަޅުގަނޑުމެން…!\n12/11/2011 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާގެ ވަޙީބަސްފުޅުގައި ވެއެވެ. ” قُلْ إِن كُنتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ وَاللَّهُ غَفُورٌ رَّحِيمٌ (*) قُلْ أَطِيعُواْ اللَّهَ وَالرَّسُولَ فإِن تَوَلَّوْاْ فَإِنَّ اللَّهَ لاَ يُحِبُّ الْكَافِرِينَ ” – آل عمران 31-32 – މާނަ : ” ކަލޭގެފާނު ވިދާޅުވާށެވެ. ތިޔަބައިމީހުން ﷲ ތަޢާލާ ދެކެލޯބިވާކަމުގައި ވާނަމަ ތިމަންކަލޭގެފާނަށް ތަބަޢުވާށެވެ. އޭރުން ﷲ ތަޢާލާ ތިޔަބައިމީހުން ދެކެ ލޯބިވެވޮޑިގަންނަވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. ﷲ އީ، ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ. (*) ކަލޭގެފާނު ވިދާޅުވާށެވެ! ތިޔަބައިމީހުން،ﷲ އަށާއި، رسول އާއަށް ކިޔަމަންވާށެވެ! ފަހެ، ތިޔަބައިމީހުން އެނބުރި ފުރަގަސްދީފިނަމަ ދަންނާށެވެ! ފަހެ، ހަމަކަށަވަރުން، ކާފިރުންދެކެ ﷲ ލޯބިވެވޮޑިގެނެއް ނުވެތެވެ.”\nޞަޙީޙުލް ބުޚާރީގައިވާ ، އިބްނު އަބީ މުލައިކަތު ރިވާކުރައްވާފައިވާ ރިވާޔަތެއްގައި ވެއެވެ. އެއްދުވަހެއްގައި އުމަރު ރަޞިޔަﷲ ޢަންހު އާއި އަބޫބަކުރު ރަޞިޔަﷲ ޢަންހު އާއި ދެބޭކަލުން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި އިންނަވަނިކޮށް ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް ބަނީ ތަމީމު ދަރިކޮޅުގެ ބަޔަކު އައިހިދު ދެކެވުވުނު ވާހަކައެއްގައި އުމަރު ރަޞިޔަﷲ ޢަންހު އާއި އަބޫބަކުރު ރަޞިޔަﷲ ޢަންހު އާއި ދެބޭކަލުންގެ އަޑުފުޅު ތަންކޮޅެއް ގަަދަވެގެން ދިޔައެވެ. ދެން ﷲ ތަޢާލާގެ މި ވަޙީބަސްފުޅު ބާވައިލެއްވުނެވެ. ” يَا أَيُّهَا الَّذِينَ آمَنُوا لَا تَرْ‌فَعُوا أَصْوَاتَكُمْ فَوْقَ صَوْتِ النَّبِيِّ وَلَا تَجْهَرُ‌وا لَهُ بِالْقَوْلِ كَجَهْرِ بَعْضِكُمْ لِبَعْضٍ أَن تَحْبَطَ أَعْمَالُكُمْ وَأَنتُمْ لَا تَشْعُرُ‌ونَ ﴿٢﴾ إِنَّ الَّذِينَ يَغُضُّونَ أَصْوَاتَهُمْ عِندَ رَ‌سُولِ اللَّـهِ أُولَـٰئِكَ الَّذِينَ امْتَحَنَ اللَّـهُ قُلُوبَهُمْ لِلتَّقْوَىٰ ۚ لَهُم مَّغْفِرَ‌ةٌ وَأَجْرٌ عَظِيمٌ ﴿٣﴾ ” – سورة الحجرات – މާނަ : ” އޭ އީމާންވެއްޖެ މީސްތަކުންނޭވެ! ނަބިއްޔާގެ އަޑުފުޅުގެ މައްޗަށް ތިޔަބައިމީހުންގެ އަޑުތައް ނޫފުލާށެވެ! އަދި ތިޔަބައިމީހުން އެއްބަޔަކު އަނެއްބަޔަކަށް ގަދައަޑުން ވާހަކަދައްކާފަދައިން އެކަލޭގެފާނުގެ އަރިހުގައި ބަސްބުނެ ނުހަދާށެވެ! (އެއީ) ތިޔަބައިމީހުންނަށް ނޭނގިތިއްބައި، ތިޔަބައިމީހުންގެ ޢަމަލުތައް ބާޠިލު ވެދާނެތީއެވެ. (2) ހަމަކަށަވަރުން، ﷲ ގެ ރަސޫލާގެ އަރިހުގައި އެއުރެންގެ އަޑު މަޑުކުރާ މީހުންނީ އެއުރެންގެ ހިތްތައް ﷲ، އިމްތިޙާންކުރައްވައި، ތަޤުވާވެރިވުމަށް ފަހިކޮށްދެއްވި މީހުންނެވެ. އެއުރެންނަށް ފާފަފުއްސެވުމަކާއި، ބޮޑުވެގެންވާ ދަރުމައެއްހުށްޓެވެ. “ މި އާޔަތް ބާވައިލެއްވުމުން އުމަރު ރަޞިޔަﷲ ޢަންހު ، ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުގައި އެއްޗެއް ވިދާޅުވެއްޖެނަމަ ، ވިދާޅުވާލެއް މަޑުކަމުން އެ ވިދާޅުވި އެއްޗެއް އޮޅުންފިލުވުމަށްޓަކައި ނަބިއްޔާ ޞައްލަﷲ ޢަލައިހި ވަސައްލަމަ ދެވަނަ ފަހަރަށް ސުވާލުކުރައްވަން ޖެހިވަޑައިގަންނަވާކަމުގައި ވެއެވެ. އޭ އުމަރެވެ އަދި އެއްފަހަރު ވިދާޅުވާށެވެ. ﷲ ގެ އަމުރަށް ކިޔަމަންވުމުގައި އެބޭކަލުންގެ އުޞޫލަކީ އަބަދުވެސް އެއީ އެއްމެ މުހިއްމު ކަންކަމުގައި ދެކުމެވެ. ﷲ ގެ އަމުރު އައުމަށްފަހު އެއަށްވުރެ މައްޗަކަށް އެއްވެސް އަމުރެއް ނުވާނެތީއެވެ. މިއީ އެބޭކަލުން ﷲ ގެ އަމުރަށް ކިޔަމަންވުގައި އަވަސްވެގަންނަ މިންވަރެވެ.\nﷲ އާއި ރަސޫލާ ޞައްލަﷲ ޢަލައިހި ވަސައްލަމައަށް ކިޔަމަންތެރިވާންޖެހޭ ހައްޤު ގޮތުގައި ކިޔަމަންތެރިވީ ބަޔަކީ މާތްނަބިއްޔާގެ ޞައްލަﷲ ޢަލައިހި ވަސައްލަމަގެ ޞަޙާބީންނެވެ. އެބޭކަލުންނާއި ހަމައަށް ﷲ ތަޢާލާއާއި އެއިލާހުގެ ނަބިއްޔާ ޞައްލަﷲ ޢަލައިހި ވަސައްލަމަގެ އަމުރުފުޅެއް އަތުވެއްޖެ ނަމަ ރުހިގެންވާހާލު އެއަމުރުފުޅަކަށް ޢަމަލުކުރައްވަމުން ގެންދެވިއެވެ. އޭގެ ސަބަބުން ﷲ ތަޢާލާވަނީ އެބޭކަލުންނަށް އެއިލާހުގެ ރުހިވޮޑިގަތުން ލިބިފައިވާކަން އަންގަވައިފައެވެ. އެހެންކަމުން އެބޭކަލުންގެ އެ ނަމޫނާގައި ހިފައިގެން މެނުވީ އަޅުގަނޑުމެންނަށް ﷲ ތަޢާލާގެ ރުހިވޮޑިގަތުމެއް ނުލިބޭނެއެވެ.\nއަޅުގަނޑުމެންގެ އިސްލާމީ އުއްމަތަށް މިއަދު ނަޒަރު ހިންގާލައިފި ނަމަ ފެނިގެންދަނީ އެބޭކަލުންގެ އެ ނަމޫނާއާއި މުޅިން އިދިކޮޅަށް މީސްތަކުންގެ ޢަމަލުތައް ގެންގުޅޭ މަންޒަރެވެ. ރަސޫލުއްﷲ ޞައްލަﷲ ޢަލައިހި ވަސައްލަމަގެ ކިބައިން އަމުރެއް އައިސްފިކަމުގައިވާނަމަ އެއިން ރެކެވޭތޯ ކޮންމެހެން ހަދާފައިވެސް ބަލައެވެ. އެއަށް ޢަމަލު ނުކޮށްވޭތޯ މަސައްކަތްކުރެއެވެ. ﷲ ތަޢާލާ ޙަރާމްކުރައްވާފައިވާ ކަމެއް ، ނަމަވެސް އެކަމަކީ ތިމާ ކުރަންބޭނުންވާ ނުވަތަ ހިތްއެދޭ ކަމަކަށް ވާތީ އެކަން ކުރަންވެގެން ބައެއްމީހުން ، އެކަން ހުއްދަކުރާނޭ ކޮންމެވެސް “ޝެއިޚަކާއި” ދިމާވަންދެން ފަހަރަކު މީހަކާއި ސުވާލުކުރަމުންދެއެވެ.\nﷲ ތަޢާލާ ކަމެއް ޙަރާމްކުރައްވައިފިނަމަ ، އެފަދަ މީހުން އެ ޙަރާމްކަމަށް އަރައިގަންނަން އުޅޭ މިންވަރުން ހީވެގެންދަނީ މުސްތަޙައްބު ( ކުރުންއެދެވިގެންވާ) ކަމެއް އަދާކުރަން އުޅޭހެންނެވެ. އަދި އެއީ މަކްރޫހަ(ކުރުން އެދެވިގެންނުވާ) ކަމެއްކަމުގައިވާނަމަ ، ކޮންމެހެން ކުރަންޖެހޭ ވާޖިބުކަމެއް އަދާކުރަން އުޅޭފަދައިން އެކަމަކަށް އަރައިގަންނަން އުޅެއެވެ. އަދި ވާޖިބެއް އެމީހުނާއި ހަމައަށް އަތުވެއްޖެނަމަ އެއީ މަކްރޫހަ ކަމެކޭހީވާފަދައިން އެކަމުން ދުރުވެގަންނަން މަސައްކަތްކުރެއެވެ. އެކަމެއް އަދާ ނުކޮށްވާނެ ގޮތެއް އޮތްތޯ ކޮންމެހެންވެސް ބަލައެވެ. އަދި މުސްތަޙައްބު ( ކުރުންއެދެވިގެންވާ) ކަމެއް އެމީހުނާއި ހަމައަށް އަތުވެއްޖެނަމަ ، އެކަމަކުން ދުރުވެގަންނަނީ ޙަރާމްކަމަކުން ދުރުވެގަންނަ މީހަކު ދުރުވެގަންނަގޮތަށެވެ. ހިތާމަހުއްޓެވެ. ނަމަވެސް މިއީ މިއަދު އަޅުގަނޑުމެންގެ ޙާލަތެވެ.\nﷲ ތަޢާލާއަި އެއިލާހުގެ ނަބިއްޔާ ޞައްލަﷲ ޢަލައިހި ވަޞައްލަމަގެ ކިބައިން ޙުކުމެއް އަތުވެއްޖެނަމަ އަޅުގަނޑުމެން ކަންތައްތައް ކުރަންޖެހޭގޮތަކީ ކޮބައިތޯއެވެ؟\nﷲ ތަޢާލާގެ ވަޙީ ބަސްފުޅުގައިވއެވެ. ” وَمَا كَانَ لِمُؤْمِنٍ وَلَا مُؤْمِنَةٍ إِذَا قَضَى اللَّـهُ وَرَ‌سُولُهُ أَمْرً‌ا أَن يَكُونَ لَهُمُ الْخِيَرَ‌ةُ مِنْ أَمْرِ‌هِمْ ۗ وَمَن يَعْصِ اللَّـهَ وَرَ‌سُولَهُ فَقَدْ ضَلَّ ضَلَالًا مُّبِينًا ” – سورة الأحزاب 36 – މާނަ : ” އަދި ﷲ އާއި، އެކަލާނގެ ރަސޫލާ ކަމަކަށް ނިޔާކަނޑައަޅުއްވައިފިހިނދު، މުއުމިނު ފިރިހެނަކަށްވެސް، އަދި މުއުމިނު އަންހެނަކަށްވެސް، އެކަމުގައި އެއުރެންނަށް އިޚްތިޔާރު އޮތުމަކީ ނެތްކަމެކެވެ. އަދި ﷲ އަށާއި، އެކަލާނގެ ރަސޫލާއަށް އުރެދިއްޖެ މީހާ (ދަންނާށެވެ!) ފަހެ، ފާޅުވެގެންވާ މަގުފުރެދުމަކުން އެމީހަކު ފުރެދިއްޖެކަން ކަށަވަރެވެ.”\nދުނިޔެމަތީގައި ތަފާތު އުޒުރުތައް ދައްކައިގެން މީސްތަކުންގެ ކުރިމަތީގައި ކަންކަން އޮޅުވައިލައިގެން ﷲ ތަޢާލާގެ އަމުރުފުޅުތަކަށް އެއްވެސް އަޅާލުމެއް ނުބަހައްޓައި އުޅެވިދާނެއެވެ. އަނިޔާވެރި މުޖުރިމުންނަށްވެސް ﷲ ތަޢާލާ ދުނިޔެމަތީގައި މުހުލަތުދެއްވައެވެ. އެއީ އެބައިމީހުން އެނބުރި ހައްޤަށް ރުޖޫޢަވުމަށްޓަކައެވެ. ނަމަވެސް މީސްތަކުންގެ ހިތްތަކުގައިވާ އެއްމެހާ ސިއްރުތަކާއި ހަޤީޤަތްތައް ހާމަކޮށްލެވޭ ދުވަހުގައި ފިލަންދާނެ އެއްވެސް ތަނެއް ނޯންނާނެއެވެ. އެދުވަހުން މީސްތަކުން ގޮވާހަދާނެއެވެ. ﷲ އާއި ރަސޫލާއަށް ކިޔަމަންވެވުނު ނަމައެވެ. ނަމަވެސް އެދުވަހުން ދެވަނަ ފުރުޞަތެއް ނުދެވޭނެއެވެ.\nﷲ ތަޢާލާ ވަޙީ ކުރައްވާފައިވެއެވެ. ” يَوْمَ تُقَلَّبُ وُجُوهُهُمْ فِي النَّارِ يَقُولُونَ يَا لَيْتَنَا أَطَعْنَا اللَّـهَ وَأَطَعْنَا الرَّ‌سُولَا ﴿٦٦﴾ وَقَالُوا رَ‌بَّنَا إِنَّا أَطَعْنَا سَادَتَنَا وَكُبَرَ‌اءَنَا فَأَضَلُّونَا السَّبِيلَا ﴿٦٧﴾ رَ‌بَّنَا آتِهِمْ ضِعْفَيْنِ مِنَ الْعَذَابِ وَالْعَنْهُمْ لَعْنًا كَبِيرً‌ا ﴿٦٨﴾ ” – سورة الأحزاب – މާނަ : ” އެބައިމީހުންގެ މޫނުތައް ނަރަކައިގެ އަލިފާނުގައި ފުރޮޅި ފުރޮޅިވާނޭ ދުވަހެވެ. އެދުވަހުގައި އެބައިމީހުން ބުނާނެތެވެ. ﷲ އަށް ކިޔަމަންތެރި ވެވުނުނަމަ ކިހާ ރަނގަޅުވީސްހެއްޔެވެ. އަދި ރަސޫލާއަށް ކިޔަމަންތެރި ވެވުނު ނަމަ ކިހާ ރަނގަޅުވީސްހެއްޔެވެ. އަދި އެބައިމީހުން ބުނާނެތެވެ. އޭ އަޅަމެންގެ ވެރި ރައްބެވެ. އަޅަމެންގެ ސާޙިބުންނަށާއި ބޮޑުންނަށް ކިޔަމަންތެރިވީ ބައެއްކަމުގައި އަޅަމެންވީމުއެވެ. ފަހެ އެބައިމީހުން އަޅަމެން މަގުފުރެއްދީއެވެ. އޭ އަޅަމެންގެ ވެރި ރައްބެވެ. ޢަޒާބުގެ ތެރެއިން ދެގުނަ ޢަޒާބު އެބައިމީހުނަށް ދެއްވާފާންދެއެވެ. އަދި ބޮޑުވެގެންވާ ލަޢުނަތް ލެއްވުމަކުން އެބައިމީހުނަށް ލަޢުނަތް ލައްވާފާންދެއެވެ. “\nދުޢާ އަކީ ﷲ ތަޢާލާ އާއި އެއިލާހުގެ ނަބިއްޔާ އަށް ހައްޤު ގޮތުގައި ކިޔަމަންތެރިވުމަށް އަވަސްވެގަންނަ ބައެއްކަމުގައި ﷲ ތަޢާލާ އަޅުގަނޑުމެން އެންމެން ލެއްވުމެވެ.


300,000 meehun vaccine furihama koffi\nކޮވިޑް-19 އިން ދިފާއުވުމަށް 300،064 ވުރެ ގިނަ މީހުން ކޮވިޑް ވެކްސިންގެ ދެވަނަ ޑޯޒް ޖަހާ ވެކްސިން ފުރިހަމަ ކޮށްފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭ އިން ބުނީ ހޯމަ ދުވަހު ދުވަހު 476 މީހަކު ދެވަނަ ޑޯޒް ޖަހާފައިވާ ކަމަށެވެ. އެއީ އަތޮޅުތަކުން ވެކްސިން ދިން 215 މީހުންނާއި މާލެ ސަރަހައްދުން ވެކްސިން ދިން 261 މީހުންނެވެ.\nމިހާރު ވެސް ކޮވިޑް ވެކްސިންގެ ފުރަތަމަ ޑޯޒް ޖެހުން ކުރިއަށް ގެންދެއެވެ. މިހާތަނަށް ރާއްޖެއިން 376،630 މީހަކަށް ވެކްސިން ދީފައިވެެއެވެ.\nރާއްޖޭގެ އާބާދީގައި ހިމެނޭ 12 އަހަރާއި 17 އަހަރާ ދެމެދުގެ އާބާދީއަށް ވެކްސިން ޖެހުމަށް ހާއްސަ ޕްރަގްރާމެއްވެސް މިހާރު ވަނީ ފަށާފައެވެ. އެ ޕްރޮގްރާމުގެ ދަށުން 66 ޕަސަންޓް ކުދިން ވެކްސިން ފުރިހަމަކޮށްފައިވެއެވެ.\nދަރިވަރުންގެ ވެކްސިން ޕްރޮގްރާމު ފަށާފައިވަނީ މިމަހުގެ 15 ވަނަ ދުވަހު އެވެ. އެ ކުދިންނަށް ދެނީ ފައިޒާ ވެކްސިނެވެ.\nސަރުކާރުގެ ފަރާތުން ދަރިވަރުންގެ ވެކްސިން ޕްރޮގްރާމުގެ މައުލޫމާތު ހާމަކުރައްވަމުން ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒު ވިދާޅުވީ ދަރިވަރުންގެ ވެކްސިން ޕްރޮގްރާމުގައި މިހާތަނަށް 81 ޕަސަންޓް ކުދިން ވެކްސިންގެ އެއް ޑޯޒް ޖަހާފައިވާ ކަމަށެވެ.\nއެޑިޔުކޭޝަން މިނިސްޓްރީން އިއްޔެ ބުނީ ސުކޫލް ކުދިންގެ ވެކްސިން ޕްރޮގްރާމުގައި 20،000 އަށް ވުރެ ގިނަ ދަރިވަރުން ވެކްސިންގެ ފުރަތަމަ ޑޯޒު އިއްޔެއާ ހަމައަށް ޖަހާފައިވާ ކަމަށެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން މިރޭ ވަނީ ފައިޒާ ވެކްސިން އިތުރު ކެޓަގަރީއަކަށް ހުޅުވާލަން ނިންމާ އެކަން ހާމަކޮށްފައެވެ.\nމި ފަހަރު ރާއްޖެެއަށް ލިބުނު ވެކްސިން މައިގަނޑު ގޮތެއްގައި ޖަހަނީ 12 އަހަރާއި 17 އަހަރާއި ދެމެދުގެ ކުޑަކުދިންނަށެވެ. އޭގެ އިތުރުން މާބަނޑު މީހުންނަށްވެސް ވެކްސިން ދިނުމަށް ވަނީ ނިންމާފައެވެ.\nއެޗްޕީއޭއިން މިރޭ ބުނީ މާދަމާއިން ފެށިގެން އުމުރުން 60 އަހަރުން މަތީގެ މީހުންނަށްވެސް ފައިޒާ ވެކްސިން ދޭން ފަށާނެ ކަމަށެވެ. ނަމަވެސް އެ ވެކްސިން ޖަހައިދޭނީ މިހާތަނަށް އެއްވެސް ވެކްސިނެއް ޖަހާފައި ނެތް މީހުންނަށެވެ.\nމީގެ އިތުރުން ދިފާއީ ނިޒާމު ދަށް މީހުންނަށްވެސް މި ވެކްސިން ޖަހައިދޭނެ އެވެ. އެ ކެޓަގަރީގައި ހިމެނެނީ ހަށިގަނޑުގެ ގުނަވަނެއްް ބަދަލުކޮށްފައިވާ މީހުންނާއި އޮޓޯ އިމިއުނިޓީ ޑިސީސަސްް މީހުންނާއި ކެންސަރު ބަލީގެ މީހުންނާއި ދިގު މުއްދަތަކަށްް ސްޓެރޮއިޑްް ބޭނުންކުރާ މީހުންނާއި ތެލެސީމިއާ ކުދިންނާއި ސިކްލްްސެލް އެނީމިއާ އަދި ޑައިލައިސިސްް ހަދާ މީހުންނާއި ކިޑްނީ ބަލިފަދަ ދިގު މުއްދަތަކަށް ބޭސްފަރުވާ ކުރަމުންދާ މީހުންނެވެ.


މީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް – ޚުތުބާ – Ilm\nމީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް – ޚުތުބާ\nމީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް ކަމުގައި މިއަދު ޚުުތުބާގައި ވިދާޅުވެއްޖެއެވެ.\nޚުތުބާގައި ވިދާޅުވެފައިވަނީ ” ޝަޢުބާންމަހު ރޯދަހިފުން ގިނަކުރުމުގެ ދެ ޙިކުމަތެއް ވާކަން އަޅުގަނޑުމެންނަށް އެނގިގެން އެބަދެއެވެ. ފުރަތަމަ ޙިކުމަތަކީ ޝަޢުބާންމަސް ވަނީ ރަޖަބުމަހާއި ރަމަޟާންމަހާ ދެމެދުގައި ކަމުން މީސްތަކުން އެމަހަކާމެދުގައި ޣާފިލުވެފައިވާތީ، އެ ޣާފިލުކަމުން މީސްތަކުން ހޭލައްވާލުމެވެ. އެހެންކަމުން މިއީ ރަމަޟާންމަހަށް ތައްޔާރުވުމުގެ ގޮތުން ދެވޭ ތަމްރީނެކެވެ. ދެވަނަ ޙިކުމަތަކީ މީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް ކަމަށްވެފައި، ﷲ ސުބުޙާނަހޫ ވަތަޢާލާ ލޯބިވެވޮޑިގަންނަވާ ޢަމަލުތައް ކުރުން މަތީ އެ އިލާހުގެ އަޅުތަކުން ތިބޭ ޙާލު، އެ އަޅުތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާނެ ގޮތް މިންވަރު ކުރެއްވުމެވެ.”\nއިތުރަށް ޚުތުބާގައި ވިދާޅުވީ ” ރަމަޟާންމަހަށް ތައްޔާރުވުމުގެ ގޮތުން ޝަޢުބާންމަހު ރޯދަހިފުމަކީ ފަރުޟު ނަމާދުތަކުގެ އިސްފަހުގައި ކުރެވޭ ރަވާތިބު ސުންނަތް ފަދަ ކަމެކެވެ. އެ ރަވާތިބު ސުންނަތްތަކުގެ ސަބަބުން ފަރުޟު ނަމާދަށް ފަށައިގަތުމުގެ ކުރިން މީހާގެ ހިތާ ސިކުނޑި ނަމާދުގެ ތެރެއަށް ވައްދައިލެވެއެވެ. އަދި ނަމާދުގެ ތެރޭގައި ކުރެވިފައި ހުންނަ ބައެއް އުނި ކަންތައްތައް ނަމާދުގެ ފަހުން ކުރެވޭ ރަވާތިބު ސުންނަތްތަކުން ފޫބައްދައިލެވެއެވެ. ހަމަ އެބީދައިން ޝަޢުބާންމަހު ގިނަގިނައިން ރޯދަހިފުމުން ރަމަޟާންމަސް އަންނަންވާ އިރަށް އެމަހުގެ ރޯދަތައް ހިފުމަށް މީހާގެ ނަފްސު ފުރިހަމައަށް ތައްޔާރުވެއެވެ. ރަމަޟާންމަސް ފިޔަވައި އެހެން މަސްތަކުގައި ހިފާ ރޯދައަކީ މުސްތަޙައްބު ރޯދަތަކެކެވެ. އަޅުކަމުގެ ގޮތުން ޘަވާބާ ދަރުމައަށް އެދި ހެޔޮ ޢަމަލުގެ ފަތަށް ބުރަކުރުމަށް އަޅާ ކުރުން އެންމެ ރަގަޅު އެއް ޢަމަލެވެ.”\nޝައުބާންމަހުގެ މުހިއްމުކަން ބަޔާންކުރުމުގެ ގޮތުން އިތުރަށް ޚުތުބާގައި ވިދާޅުވެފައިވަނީ “މިހާރު އަޅުގަނޑުމެން ގުނަމުންމިދާ ދުވަސްތަކަކީ ޙުރުމަތްތެރި ކުރެއްވިގެންވާ ރަޖަބު މަހާއި ބަރަކާތްތެރިވެގެންވާ ރަމަޟާންމަހާ ދެމެދުގައިވާ، މީސްތަކުންގެ ތެރެއިން ގިނަ ބަޔަކު އެމަހުގެ ދުވަސްތަކާމެދު ޣާފިލުވެފައިވާ ޝަޢުބާންމަހުގެ ދުވަސްތަކެވެ. މިދުވަސްތަކަކީ އަޅުގަނޑުމެންގެ ހެޔޮޢަމަލުގެ ފަތަށް ހެޔޮޢަމަލުތައް އިތުރުކޮށްލަން ލިބިފައިވާ ރަނުގެ ފުރުޞަތެކެވެ. އެފުރުޞަތުގެ ބޭނުން ހެޔޮގޮތުގައި ހިފަމާ ހިނގާށެވެ! އެމަހުގައި ކުރަން އޮތް އެންމެ މުހިއްމު ކަމަކީ ގިނަގިނައިން ރޯދަހިފުމެވެ. އެމަހަކީ މީސްތަކުންގެ ޢަމަލުތައް ﷲގެ ޙަޟްރަތައް އުފުއްލެވޭ މައްސަރެވެ.”


PSG inn molhakun league fashaifi - AO News\nޕީއެސްޖީން މޮޅަކުން ލީގު ފަށައިފި\nފްރެންޗް ލީގުގައި ރޭ ރަށުން ބޭރުގައި ޓްރޯޔެސްއާ ދެކޮޅަށް ކުޅުނު މެޗުން ފަހަތުންއަރައި 2-1 އިން ކާމިޔާބުކޮށް ޕީއެސްޖީން މޮޅަކުން ފަށައިފިއެވެ.\nޓްރޯޔެސްގެ ދަނޑުގައި ރޭ ކުޅުނު މި މެޗުގައި ކުރީން ލީޑްނެގީ ވެސް އެ ޓީމުންނެވެ. މެޗު ފެށިގެން ނުވަވަނަ މިނެޓުގައި އެ ޓީމަށް މިލަނޑުޖަހައިދިނީ އޫއަލިދް އެލް ހައްޖާމް އެވެ. އޭގެ 10 މިނެޓުފަހުން، ޕީއެސްޖީ އަށް އެއްވަރުކޮށްދިނީ މޮރޮކޯގެ ފުލްބެކް އަޝްރަފް ހަކީމީ އެވެ. މިއީ އެ ޓީމުގެ މިޑްފީލްޑަރު އެންޑާ ހެރޭރާ ދިން ބޯޅައަކުން ހަކީމީ ކާމިޔާބުކުރި ރީތި ގޯލެކެވެ.\nޕީއެސްޖީން އެއްވަރުކުރިތާ ދެ މިނެޓުފަހުން، އެ ޓީމު މޮޅުކޮށްދިން ލަނޑުޖެހީ މައުރޯ އިކާޑީ އެވެ. މިއީ ފްރާންސްގެ ތަރި ކިލިއަން އެމްބާޕޭ ދިން ޕާހަކުން އިކާޑީ ކާމިޔާބުކުރި ގޯލެކެވެ. އޭގެފަހުން، އެމްބާޕޭ އަށް ލީޑްފުޅާކުރަން ލިބުނު ފުރުޞަތުގައި ފޮނުވާލި ބޯޅަ ޓްރޯޔެސްގެ ޑިފެންޑަރު ޖިމީ ގިރޯޑޮން ވަނީ ގޯލްގެ ރޮނގުމަތިން ސަލާމަތްކޮށްފައެވެ.\nލިޔޯންގެ ދަނޑުގައި ރޭ ކުޅުނު މެޗުގެ ފުރަތަމަ ހާފުގައި ބްރެސްޓްގެ އިރްވިން ކާޑޯނާގެ ގޯލުން އެ ޓީމު ލީޑްނަގާފައިވަނިކޮށް ދެވަނަ ހާފުގެ ކުރީކޮޅު އަލްޖީރިއާގެ ފޯވާޑް އިސްލާމް ސްލިމާނީ ވަނީ ލިޔޯނަށް ނަތީޖާ ހަމަހަމަކޮށްދީފައެވެ.\nމި މުބާރާތުގައި މިރޭ ކުޅޭ މެޗުތަކަށް ބަލާއިރު، އެންމެ ފަހުގެ ޗެމްޕިއަން ލިއްލެ ރަށުން ބޭރުގައި މެޓްޒްއާ ދެކޮޅަށް ނިކުންނައިރު، މާސޭ ނިކުންނާނީ މޮންޓްޕެލިއާއާ ދެކޮޅަށެވެ.


Makeup aai nulaa reethikoh hurumah kurevidhaane baeh kankan - One Online\nމޭކަޕާ ނުލާ ރީތިކޮށް ހުރުމަށް ކުރެވިދާނެ ބައެއް ކަންކަން\nމޭކަޕް ނުކޮށް ގެއިން ބޭރަށް ނުދެވޭ މީހުން ގިނައެވެ. ހާއްސަކޮށް އަންހެނުންކުދިންގެ ތެރޭގައި ރެޑް ލިޕްސްޓިކް ޖައްސާލައިގެން ނުވަތަ މޫނުގައި ހުރި ބިހި ކޮންސީލުކޮށްގެން ނޫނީ މީހުންގެ ކުރިމައްޗަށް އަރަންވެސް ނުކެރޭވަރުގެ ކުދިން ތިބެއެވެ. ބައެއް ފަހަރު މޭކަޕް ނުކުރާނަމަ ރީތިވެވިފައި ހުރި ކަމަށް ހިތުންވެސް ގަބޫލު ނުކުރެވޭ މީހުން އުޅެއެވެ. ނަމަވެސް މޭކަޕް ބޭނުން ނުކޮށް މޫނު ޑިޓޮކްސް ކުރުމަކީ ކޮންމެހެން މުހިއްމު ކަމެކެވެ. އެހެން ކަމުން މޫނު ޑިޓޮކްސް ކޮށްލެވޭނެ ފަސް ގޮތެއް މި އާޓިކަލްގައި ބުނެދޭނަމެވެ.\nޑިޓޮކްސް ކުރުމަށް އެންމެ މުހިއްމު އެއްޗަކަކީ ބޭސިކް ސްކިން ކެއަރ ކަން ހަނދާން ނައްތާލައިގެން ނުވާނެއެވެ. ގެއިން ނުކުތުމުގެ 15 މިނިޓް ކުރިން ހަނދާންކޮށް ސަންސްކްރީން ހޭކުމަށް އާދަކުރަންވާނެއެވެ.\nޓިންޓަޑް މޮއިސްޗަރައިޒަރ އެއް ބޭނުން ކުރުން\nމޭކަޕް ނުކޮށް މޫނު މާ ޑަލްހެން ހީވާނަމަ ޓިންޓަޑް މޮއިސްޗަރައިޒަރެއް އިހްތިޔާރު ކުރެވިދާނެއެވެ. އޭރުން ބޮޑެތި ހަފްލާތަކަށް ދާން އެކަނި ފައުންޑޭޝަން ބޭނުން ކުރެވިދާނެއެވެ.\nކޮންމެ ދުވަހަކު ހެނދުނު ހޭލުމަށްފަހު ލުނބޯ ހޫނުފެނާ އެއްކޮށްގެން ބޯން އާދަކުރާށެވެ. މިއީ ހަށިގަނޑުން ޓޮކްސިން ބޭރުކޮށް އެތެރެހަށި ސާފުކޮށްލައި އަދި ހަމަށް އުޖާލާކަން ގެނެސްދޭނެ މޯނިން ރިޓުއަލްއެކެވެ.\nރަނގަޅު ސްކްރަބަން މޫނު އެކްސްފޯލިއޭޓް ކުރުމަކީ ހަމުގައި މަރުވެފައި ހުރި ހަންތައް ނައްތާލައި ކުލަ އަލިކޮށްދޭނެ ކަމެކެވެ. އަދި މޫނުގައި ކްލޮގް ވެފައި ހުންނަ ޕޯރސްތައްވެސް ހުޅުވައިލަދޭނެއެވެ. އެހެން ކަމުން ހަފުތާއަކު ދެތިން ފަަހަރު އެކްސްފޯލިއޭޓް ކުރުމަށް އާދަކުރަންވާނެއެވެ.\nޓޯނަރ ބޭނުން ކުރުން\nޓޯނަރ އަކީ ހަމުގެ ޕީއެޗް ލެވެލް ބެލެންސް ކޮށްދީ ހަންގަނޑު ރިފްރެޝް ކޮށްދޭ އެއްޗެއް ކަމުން ކޮންމެ ފަހަރަކު މޫނުދޮވެ ޓޯނަރ ބޭނުން ނުކުރެވޭ ނަމަ އެ ދޫކޮށްލެވެނީ ސްކިން ކެއަރގެ ވަރަށް މުހިއްމު ބައެކެވެ.\nސިއްހަތު ރަނގަޅު އަދި އުޖާލާ ހަމެއް ބޭނުން ނަމަ ގިނަ އިން ފެން ބޯށެވެ. އަދި ހައިޑްރޭޓް ކޮށް ހުރުމަށް މަސައްކަތް ކުރާށެވެ. މީގެ އިތުރުން ކޮންމެ ދުވަހަކުވެސް ހަންގަނޑު މޮއިސްޗަރައިޒް ކުރުމަކީ މުހިއްމު ކަމެކެވެ.


Mohamed Shafiu: ބިދުޢަ\nއައްޝައިޚް އަބޫބަކްރު އިބްރާހިމް ޢަލީ ރަޙިމަހުﷲ\nބިދުޢައޭ ބުނެވުނު ބަހުގެ މާނައީ؛ އަލަށް ކަމެއް ނުވަތަ އެއްޗެއް އުފެއްދުމެވެ. ޝަރީޢަތުގެ އިޞްޠިލާޙުގައި ބިދުޢައޭ ބުނެވުނު ބަހުގެ މާނައީ؛ އިސްލާމް ދީނުގައި ރަސޫލުﷲ ޞައްލަﷲ ޢަލައިހި ވަސައްލަމަ ކަނޑައަޅުއްވާފައި ނުވާކަމެއް އެނަބިއްޔާއަށް ފަހު، ދީނުގެ ކަމެއް ކަމުގައި ހަދައިގެން ކުރުމެވެ.\nނުވަތަ ރަސޫލުﷲ ޞައްލަﷲ ޢަލައިހި ވަސައްލަމަ ކަނޑައަޅުއްވާފައިވާ އަޅުކަމެއް އެނަބިއްޔާ ދެއްކެވި ގޮތްނޫން އެހެން ގޮތަކަށް ކުރުމެވެ. އަދި ދީނުގައި ކަޑައެޅިފައިވާ ކަމެއް އުނިކޮށް އަދި އެއީ ދީނުގައި ނެތް ކަމެއް ކަމުގައި ހެދުމަކީވެސް ބިދުޢައިގެވައްތަރެކެވެ.\nދީނުގެ ކަންތައް ކަމުގައި ނުހިމެނޭ ކަންތައް އަލަށް އުފައްދައި އީޖާދުކޮށް ހެދުމަކީ އެއްވެސް ހާލެއްގައި މަނާކަމެއް ނޫނެވެ. އަދި އެފަދަ ކަންކަމަށް ޝަރީޢަތުގައި ބިދުޢައެކޭ ނުކިޔާނެއެވެ. މިސާލަކަށް މަތިންދާ ބޯޓުހެދުން، ޓީވީހެދުން، ކާރެއް ނުވަތަ މޮޓަރ ސައިކަލެއް ހެދުން ފަދަ އެއްޗެތި އުފެއްދުމަކީ ޝަރީޢަތުގައި ބިދުޢައެއް ނޫނެވެ. އަދި ކިއެއް ހެއްޔެވެ. އެފަދަ އެއްޗެތި ހެދުމީ ބޭނުންތެރި އަދި އެދެވޭ ކަންކަމެވެ.\nޝަރީޢަތުގައި މަނާވެގެންވާ ބިދުޢައިގެ އަޞްލަކީ ރަސޫލުﷲ ޞައްލަﷲ ޢަލައިހި ވަސައްލަމަ ޝަރުޢީ ގޮތުން އެކަންކަމާއިގެން ވަޑައި ގެންނެވި ކަންކަމުގައި (ނަމާދު، ރޯދަ، ޒަކާތް ދިނުން، ހައްޖުވުންފަދަ އަދި ޞަލަވާތްކިޔެވުން، ދުޢާކުރުން) ޙަޤީޤަތުގެތެރެއަށް ނުވަތަ ސޫރައަށް އުނި އިތުރު ގެނައުމެވެ. އެނޫން ކަންކަން އީޖާދުކުރުމާއި އުނި އިތުރު ކުރުމެއް ނޫނެވެ.\nފަހެ ޝިރުކަކީ ތައުޙީދު އިދިކޮޅު ކަމުގައި ވީފަދައިން ބިދުޢައަކީ ސުންނަތުގެ އިދިކޮޅެވެ. ތައުޙީދާއި ޝިރުކު، އެއްކައުވަންތަކުރުމުގައި އެއްނުކުރެވޭނޭ ފަދައިން ސުންނަތާއި ބިދުޢަވެސް އެކެއް ނުކުރެވޭނެއެވެ. މާނައީ؛ އަޅުކަމެއް ކުރާއިރު ޝިރުކުކޮށްފިނަމަ ތައުޙީދުގެއްލުނީއެވެ. ހަމައެފަދައިން އަޅުކަމެއް ކުރާއިރު ބިދުޢަ ހަދައިފިނަމަ ސުންނަތުގެ އަލިކަން ގެއްލުނީއެވެ. ސުންނަތަކީ ތެދުމަގެވެ. ބިދުޢަ އަކީ މަގުފުރެދުމެވެ. ސުންނަތަކީ އިލާހީ ވަޙީއިން އުފެދިފައިވާ އެއްޗެކެވެ. ބިދުޢައަކީ އިންސާނާގެ ހަވާނަފްސުއެދޭ ގޮތަށް އުފައްދާފައިވާ އެއްޗެކެވެ. ޝައްކެތްނެތެވެ. މުސްލިމުން ބިދުޢައިން ދުރުވެ ސުންނަތުގައިވާ ގޮތުގެ މަތިން ޢަމަލުކުރުމީ ވާޖިބުއެކެވެ.\n(1) ބިދުޢަ އޭ ބުނެވުނު ބަހުގެ މާނައަކީ ކޮބައި ހެއްޔެވެ؟\n(2) ޝަރީއަތުގެ އިޞްޠިލާޙުގައި ބިދުޢަ އޭ ބުނެވުނު ބަހުގެ މާނައަކީ ކޮބައި ހެއްޔެވެ؟\n(3) ބިދުޢާގެ އިދިކޮޅު އެއްޗަކީ ކޮބައި ހެއްޔެވެ؟\n(4) ސުންނަތާއީ ބިދުޢައާއި ހުރި ފަރަޤަކީ ކޮބައި ހެއްޔެވެ؟\n(5) ޝަރީއަތުގައި މަނާވެގެންވާ ބިދުޢައިގެ އަޞްލަކީ ކޮބައި ހެއްޔެވެ؟\n(6) ކާރެއް ނުވަތަ ޓީވީއެއް އަލަށް އުފެއްދުމީ ޝަރީޢަތުގައި ބިދުޢަހެއްޔެވެ؟\nPosted by Mohamed Shafiu at 1:05 PM\nLabels: ޙަދީޘް, ބަކުރުބެ, ބިދުޢަ, އަބޫބަކްރު އިބްރާހިމް ޢަލީ, ސުންނަތް


Niyaama: ހާލަތު ބަދަލު ނުކުރެވުނަސް ވިސްނުން ބަދަލު ކުރެވިދާނެ\nހާލަތު ބަދަލު ނުކުރެވުނަސް ވިސްނުން ބަދަލު ކުރެވިދާނެ\nކޮންމެމީހަކަށްވެސް ދުނިޔެއަށް އައުމާހަމައިން ފެށިގެން މިއަދާހަމައަށް މިއަންނަނީ އެތައްކަމެއް ތަޖުރިބާކުރަމުންނެވެ. އެތައް މަންޒަރެއްކުރަހާ ކުލަޖައްސަމުންނެވެ. އުމުރުން ގިނަދުވަސްވާ ވަރަކަށް މަންޒަރާ ކުލަތައް ގިނަވެއެވެ. އެހެންކަމުން ވިސްނާލާށެވެ... ކޮންމެ ދެމީހެއްގެ ދިރިއުޅުމުގެ މަންޒަރު ތަފާތެވެ. ސީދާ އެއްގޮތަ އެކަކުވެސް ނުހުންނާނެއެވެ. އަހަރުމެންގެ ވިސްނުމުގެ ނިޒާމް ބައްޓަންވެގެން އަންނަނީ މިބުނެވުނު ތަޖުރިބާތަކާއި މަންޒަރުތަކާ ގުޅިގެންނެވެ.\nއުފާވާންޖެހޭ ކަމަކީ އަހަރުމެންގެ ސިކުނޑިއަކީ ޚިޔާލަށްވެސް ނުގެނެވޭހާ އަގުހުރި އަދި މޮޅު ގުނަވަނެއްކަމުގައި ލައްވާފައިވާތީއެވެ. މި ދެންނެވުނު ވިސްނުމާ ތަޖުރިބާތައް ކޮންމެފަދަގޮތަކަށް ހުއްޓަސް އެހެނީ އުފާވެރިވިޔަށް ހިތާމަވެރިވިޔަސް އަހަރުމެންގެ ސިކުނޑީގެ ކުޅަދާނަކަމުން، އަހަރުމެންގެ އެ ވިސްނުންތައް އެއީ ފިލާވަޅެއްގެ ގޮތުގައި ރައްކާކޮށް ދިރިއުޅުމައިގެން ކުރިޔަށް ދިޔުމުގައި މުޅިން އައުގޮތަކަށް ވިސްނުން ބައްޓަންކުރުމުގެ ކުޅަދާނަކަން ސިކުނޑިއަށް ލިބިފައިވާކަމެވެ. އަޅުގަނޑުމެންގެ ސިކުނޑިއަކީ ޕްރޮގަރާމް (ބައްޓަން) ކުރެވޭ އެއްޗެއްކަމަށް ވީކަމެވެ.\nއަޅުގަނޑުމެންގެ ދިރިއުޅުމުގައި ބައެއްފަހަރަށް ކުރިޔަށްދާން ހުރަހަކަށްވެ ތަފާތުވިސްނުމާ ޙިޔާލުތައް އައިސް މާޔޫސްވާނެ މިދެންނެވި ހަޔާތުގެ ތަޖްރިބާތަކާ ގުޅިގެންނެވެ. ވިސްނާލަން ޖެހޭ އެއްކަމަކީ ތިމާއަށް ކުރިމަތިވާ ހާލަތަކީ ތިމާއަށް ބަދަލުކުރެވޭނެ އެއްޗެއް ނޫންކަމެވެ. ނަމަވެސް އެހާލަތުގައި ތިމާގެ ސިކުނޑިއާ ވިސްނުން ކޮންޓްރޯލް ކުރަން އެއީތިމާގެ އިހްތިޔާރުގައި ވާކަމެއް ކަމެވެ.\nދިރިއުޅުމުގައި އަބަދުވެސް ކުރިޔަށް ދިއުމަށް މި ޖުމްލަ ހަނދާންކޮށްލާށެވެ " ދުނިޔޭގައި ދިމާވާ ގިނަކަންތައްތަކަކީ އަހަރެންގެ ކޮންޓްރޯގައިވާ ކަންތައްތަކެއް ނޫނެވެ.ނަމަވެސް އަހަންނަށް އަހަރެންގެ ސިކުނޑީގައި ހިނގާ ވިސްނުން ކޮންޓްރޯލްކުރުމުގެ ބާރު އެސިކުޑި ދެއްވިފަރާތުން ދެއްވާފައި ވެއެވެ." އަހަރުމެންގެ ސިކުނޑިއާ ވިސްނުމުގެ ބާރުގަދަ މިންވަރު ނިކަން ވިސްނާލާށެވެ. ތިމާ ގަދަވެ ސަލާމަތުން ހުރެގެންވެސް ތިމާ މިއުޅެނީ ބަލިވެ ކަމުގައި ސިކުނޑިއަށް ވިސްނައިދީފިނަމަ ހަގީގަތުގައިވެސް ބަލިކަން އިހުސާވެއެވެ. އަދި ހަމައެހެންމެ ތިމާ ވަކިކަމެއް ކުރުމުން ރަނގަޅުވާނެ ކަމަށް ސިކުނޑިއަށް އިޙްސާސްކޮށްދީފިނަމަ އެކަމެއް ކުރުމުން ރަނގަޅުކަންވެސް އިޙުސާސްވެއެވެ.\nމީގެން އިނގޭއެއްޗަކީ ތިމާވިސްނާ ވިސްނުންތަކުގެ ބާރުގަދަކަމަށްވެއެވެ. ތިމާއަށްކަމެއް ކުރެވޭނެކަން ސިކުނޑިއަށް ވިސްނައިދީފިނަމަ އެކަމެއް ހާސިލްކުރަން ފައްސޭހަކަމެވެ. އަހަރުމެންގެ ސިކުނޑއަށް އަދި ލޮލަށް ނުފެންނަ ކިތަންމެ މަންޒަރެއްވެސް ސިފަވެއެވެ. ކޮންމެ ސިފައެއްގައި މަންޒަރު ކުރެހިގެން ދެއެވެ. މިސާލަކަށް ދުވަހަކުވެސް ނުދާ ޤައުމެއްގެ ވާހަކަ މީހަކު ބުނުމުންވެސް ވަގުތުން ތިމާގެ ސިކުނޑިން ކޮންމެސް މަންޒަރެއް ކުރަހާލައެވެ. ގިނަފަހަރަށް އެމަންޒަރު ވެގެންދަނީ ތިމާހިތްއެދޭ ގޮތަށް ކުރަހާލެވެ މަންޒަރަކަށެވެ. އެހެންކަމުން މީގެން އެނގޭ އެއްޗަކީ އަހަރުމެންނަށް އަހަރުމެންގެ ސިކުނޑި ނުވަތަ ވިސްނުން އަހަރުމެން ބޭނުން ގޮތަކަށް ބައްޓަންކުރެވިދާނެކަމެވެ. ތިމާ އަމިއްލަޔަށް އުފާވެރިކަން ހޯދުމަށްޓަކައި އަދި ފަހި (ޕޮސިޓިވެ)؟ ވިސްނުންތައް ވިސްނުމަށްޓަކައި ސިކުނޑި ބައްޓަންކުރެވިދާނެއެވެ. ނަމަވެސް އެއީ ދަސްކުރަންޖެހޭ އުކުޅުތަކެކެވެ. ވިސްނާލާށެވެ:-\n1. ތިމާ ހިތް ނުރުހޭ ކަމެއް ހިތައްގެންނާށެވެ. އަދި މި މަންޒަރު ސިކުނޑީގައި ކުރަހާލާށެވެ. އަދި މި މަންޒަރާ މެދު ފުންކޮށް ވިސްނާލާށެވެ. ހިތައްސިފަވަނީ ކިހިނެއްހެއްޔެވެ؟\n2. އެ މަންޒަރު ކުޑަކޮށްލާށެވެ. ކަޅާ ހުދަށް ބަދަލުކޮށްލާށެވެ. މަޑުމަޑުން މި މަންޒަރު ތިމާޔާ ދުރަށް ދާކަމަށް އިޙްސާސްކުރާށެވެ. މިހާރު ހިތައްއަރާ އިޙްސާސްތައް ކިހިނެއް ހެއްޔެވެ؟\n3. ތިމާއަށް އުފާވެރިކަން ގެނެސްދޭމަންޒަރެއް ހިތައް އަރުވާލާށެވެ. އެމަންޒަރު ބޮޑުކޮށްލާށެވެ. އަދި ކުލަގަދަކޮށްލާށެވެ. މި މަންޒަރު ތިމާއަށް ވީހާވެސް ކައިރިއަށް ގެންނާށެވެ. މިހާރުގެ އިޙްސާސް ކިހިނެތް ހެއްޔެވެ؟\nމި ދެންނެވުނު ހަރަކާތުގެ މަޤުސަދަކީ ތިމާ ހިތްނުރުހޭ ކަންތައްތަކުން ތިމާއަށްކުރެވޭ އިޙްސާސްތައް ދެނެގަނެ ތިމާއަށް އުފާވެރިކަން ގެނެސްދޭ ކަންތައްތަކަށް ސަމާލުންދީ ހިތްނުރުހޭ ނުވަތަ ހިތާމަވެރި ކަންތައްތަކަށް ދޭސަމާލުކަން ކުޑަކުރުމަށެވެ. މި ހަރަކާތުން ބައެއްފަރާތްތަކަށް މީގެއެދެވޭ އަސަރެއް ފުރަތަމަ ފަހަރަށް ނުކޮށްފާނެއެވެ. މިއީ ކުޑަކުޑަ ހަރަކާތެކެވެ. މި ބުނެވުނުފަދަ ސިކުނޑީގެ ހަރަކާތްތައް ދަސްކޮށް ފަރިތަކުރަމުންދާނަމަ ތިމާގެ ވިސްނުން ތިމާބޭނުން ގޮތަކަށް ބައްތަން ކުރުމަށް ފައްސޭހަވެގެން ދާނެއެވެ.\nލިޔުނީ: ޒީނިޔާ at 2:34 AM\nފަހުގެ ލިޔުންތައް ފުރަތަމަ ސަފްޙާ\nކުރިއަށް ދިއުމަށްޓަކައި ކޮމްފާޓް ޒޯން ދޫކޮށްލަން ޖ...\nސިކުނޑި ޕްރޮގްރާމް ކުރުން\nސިކުނޑީގެ އަޑު -3ވަނަ ބައި\nސިކުނޑީގެ އަޑު -2ވަނަ ބައި\nniyaama.com. Powered by Blogger.


Miee majaakameh noon! Asadhullah varah serious!\nމިއީ މަޖާކަމެއް ނޫން! އަސަދުﷲ ވަރަށް ސީރިއަސް!\n"އެންމެ ކުޑައިރު ކުޅުނީ ސެންޓަ ބެކަކަށް. އެއީ އޭރު ތަންކޮޅެއް ފަލަކޮށް ހުންނާތީ. ފަލަކޮށް އެގޮތަށް ތިބޭ ކުދިން އޭރު ތިބޭނީ ފަހަތުގައި. އޭރު އަނެއްހެން ކުޅޭ ހިތްވާ ވަކި މަގާމެއް ނެތް. އެތަނަށް ކުޅެން ބުނީމަ ކުޅުނީ. ސެންޓަ ބެކަކަށް ވެސް ރަނގަޅަށް ކުޅެވުނު އޭރު."\nމިއީ ގައުމީ ފުޓްބޯޅަ ޓީމު އަދި މާޒިޔާ ސްޕޯޓްސް ކްލަބްގެ ފޯވާޑް އަސަދުﷲ އަބްދުﷲގެ ފުޓްބޯޅައިގެ ހަޔާތް ފެށުނު ގޮތެވެ.\nއޭނާ ބުނީ އެންމެ ފަހަތަށް ކުޅެން އުޅެފައި އެންމެ ކުރިއަށް އަރަން ބޭނުންވީ އެހެން ހުރިހައި ކުޅުންތެރިން ވެސް ދެކޭ ހުވަފެނެއްގައި އޭނާ ވެސް ޖެހުމުން ކަމަށެވެ.\n"އެންމެން ވެސް ބޭނުންވާނެތާ ގޯލު ޖަހަން. އެގޮތަށް ގޮސް އެންމެފަހުން ކުރިއަށް ކުޅެން ފެށީ."\nމިއަދު މި ޒުވާން ކުޅުންތެރިޔާ އަކީ ރާއްޖޭގެ ފުޓްބޯޅަ ލީގުގައި އެންމެ ގިނަ ލަނޑު ޖަހާ އެއް ކުޅުންތެރިޔާ އެވެ. ނިމިގެން ދިޔަ ސީޒަނުގައި 30 ލަނޑު ޖަހައިގެން ރަންބޫޓް ހާސިލުކޮށްފައިވާއިރު މި ސީޒަނުގައި ވެސް ޓޮޕް ސްކޯރާ އަކީ އަދި އޭނާ އެވެ.\n"މި ސީޒަނުގައި އަދި ޖެހުނީ 13 ގޯލު. އެއީ މުޅި މި ސީޒަނުގައި ވެސް އެހެން ކުޅުންތެރިންގެ ވެސް ސްކޯރިން ދަށް. މެޗުތައް ތަންކޮޅެއް މަދުކޮށް މި އުޅެނީ މި ސީޒަނުގައި އަދި،" އުމުރުން 25 އަހަރުގެ ކުޅުންތެރިޔާ ބުންޏެވެ.\nއެހެން ނަމަވެސް އޭނާ ހުރީ މިފަހަރު ވެސް ރަން ބޫޓް ގެންދެވޭނެ ކަމުގެ އުއްމީދުގަ އެވެ.\nދެން އެހެން ވާހަކަ އެކެވެ. އދ. މަހިބަދޫ އަށް އުފަން މި ކުޅުންތެރިޔާ ދިވެހިންނަށް މުހިންމުވާ ސަބަބަކީ ކޮބައި ހެއްޔެވެ؟ ގައުމީ ޓީމުގެ އެއްވަނަ ފޯވާޑް އަލީ އަޝްފާގްގެ ރިޓަޔާމަންޓްގެ ކުޅުން ފެށިފައިވާއިރު އޭނާ ހުރި މަގާމުގެ ޒިންމާ ދެން އުފުލަން ހުރި ކުޅުންތެރިޔަކަށް އަސަދުﷲ ވުމެވެ.\nފެންވަރާއި ހުނަރުގެ ގޮތުން އަޝްފާގާ އަޅާނުކިޔުނަސް އަޝްފާގް ނެތްތަން ގައުމީ ޓީމުގައި ފޫބައްދައިދޭން މިވަގުތަށް ލިބެން ހުރި އެންމެ ރަނގަޅު ރިޕްލޭސްމެންޓަކީ އަސަދުﷲ ކަމަށް ދިވެހި ފުޓްބޯޅައިގެ ގިނަ ތަޖުރިބާކާރުން ވެސް އިއްތިފާގުވެ އެވެ. ވަކިން ހާއްސަކޮށް ފުޓްބޯޅައިގެ ފިޒިކަލް ގޭމަށް އަސަދުﷲއާ އެއްވަރަކަށް ތައްޔާރުވެފައިހުރި މި އުމުރުގެ އެހެން ކުޅުންތެރިޔަކު ގަލޮޅު ދަނޑަކުން މިހާރަކު ނުފެނެ އެވެ.\nއެކަމަކު އަސަދުﷲ މިއަދު އެހުރި މަގާމަށް އައުމަށް އޭނާ ކުރި ދަތުރަކީ އެއްގޮތަކަށް ވެސް ފަސޭހަ ދަތުރެއް ނޫނެވެ. ރަށުގައި ކިޔެވުން ނިންމާލުމަށް ފަހު ފުޓްބޯޅަ ކުޅުންތެރިޔަކަށް ވުމުގެ ހުވަފެނުގައި އޭނާ ފުރަތަމަ މާލެ އައީ އުމުރުން 16 އަހަރުގަ އެވެ. އެއީ ވިކްޓަރީ ސްޕޯޓްސް ކްލަބުން ލިބުނު ފުރުސަތެއްގައި އަޖުމަބަލައިލުމަށެވެ.\nނަމަވެސް 16 އަހަރުގެ އެ ކުޅުންތެރިޔާ އޭރުވީ ފާހަގަކޮށްލެވުނު ކުޅުންތެރިޔަކަށް ނޫނެވެ. އަނެއްކޮޅުން އޭރަކީ ވިކްޓަރީގެ އެންމެ ގަދަފަދަ އެއް އަހަރު ކަމަށްވުމުން އޭނާ އަށް ޖެހުނީ ފޮށިތަންމަތި ބަންދުކޮށް ފުރައިގެން އެނބުރި ރަށަށް ދާށެވެ. އެކަމަކު ވިކްޓަރީއާ އެކު ތަމްރީންތަކެއް ހަދާލުމުގެ ފުރުސަތު ލިބުމަކީ އޭނާގެ ނަސީބޭ ބުނެވިދާނެ އެވެ.\n"އޭރު ބޮޑަށް ރެޑީވީ ކުރިއަށް އޮތް އަދި ފުރުސަތު ލިބިފައި އޮތް ޒޯން ފުޓްބޯޅަ މުބާރާތަށް. ގަވާއިދުން ވިކްޓަރީގެ ޕްރެކްޓިސްތަކުގައި ވެސް ބައިވެރިވީ ޒޯން މުބާރާތް ބޮލުގައި ބަހައްޓައިގެން،" އަސަދުﷲ ކިޔައިދިނެވެ.\nއޭނާ ބުނީ ޒޯން މުބާރާތުގައި ދެއްކި ކުޅުމަށް ފަހު އެފަހަރު އަންޑަ 19ގެ ގައުމީ ޓީމަށް ކުޅުމުގެ ފުރުސަތު އެމްއޭއެމުން ދިން ކަމަށެވެ.\nއެ ހިސާބުން އޭނާ އަނެއްކާވެސް މާލެ އަށް ބަދަލުވި އެވެ. އެކަމަކު މަތީ ފަންތީގައި ފުޓްބޯޅަ ކުޅޭކަށެއް ނޫނެވެ. ކިޔަވާށެވެ.\n"އަސްލު ބުނާ ނަމަ ރަނގަޅަށް ނުކިޔެވުނީ ވެސް ކުޅިވަރަކާ ހެދި. ކުޑައިރު ކިޔަވާހިތްވިޔަސް ފަހުން ކިޔެވުމަށް ވުރެ ބޮޑަށް ޝައުގުވެރިވީ ކުޅިވަރަށް،" ކުޑައިރުގެ ހަނދާންތައް އާކޮށް ވާހަކަ ދައްކަމުން އަސަދުﷲ ބުންޏެވެ.\n"އޭރު ކުޑައިރު ހެނދުނު ހޭލައިގެން އެންމެ ފުރަތަމަ ވެސް ދާނީ ފުޓްބޯޅަ ކުޅެން. އެއީ ޓިއުޝަން ނިންމާލާފައި. ދެން ކުޅެ ނިންމާލާފައި ގެއަށް ދާނީ ފެންވަރާލައިގެން ރީތިވެލައިގެން ކިރިޔާ ގަޑިނުޖެހި ސްކޫލަށް ދެވޭވަރަށް."\nކިޔެވުމަށް މޮޅު ދަރިވަރެއްގެ ގޮތުގައި ފާހަގަކުރެވިފައި ނެތަސް އަސަދުﷲ އަކީ އަބަދުވެސް ލީޑަރެކެވެ. ހާއްސަކޮށް ކުޅިވަރުގެ ދަނޑުގަ އެވެ. އޭރު ދެ ކްލާހެއްގެ ދެމެދުގައި ފުޓްބޯޅަ މެޗެއް ކުޅުނަސް އަދި އެކުވެރިންތަކެއްގެ މެދުގައި ފުޓްބޯޅަ ކުޅެ ބައި ބެހިޔަސް އެންމެ އިސްކޮށް ހުންނާނީ އޭނާ އެވެ.\nސްކޫލްގައި އޭރު އޮންނަ އިތުރު ހަރަކާތުގެ ކަމެއްގައި ނަމަ އޭނާ ނުފެނިއެއް ނުދާނެ އެވެ. ދުވުމުގެ މުބާރާތްތަކުން ވެސް އަބަދުވެސް އެއް ވަނަ އެވެ. ލޯންގް ޖަމްޕާއި ހައި ޖަމްޕުގައި ވެސް ވަރަށް މަތިންނެވެ. ފެތުމުގެ މުބާރާތްތަކުގައި ވެސް ފާހަގަކޮށްލެވުނެވެ.\nމި ކުޅިވަރުތަކެއްގައި ޖެހިގެން ކިޔެވުން އޭރު ހަރާބުވެގެން ދިޔަ ނަމަވެސް ފަހުން އޭނާ ވަނީ ކުޅިވަރަށާއި ކިޔެވުމަށް ވަގުތު ބަހާލައިގެން އިންޖިނިއަރިން ރިޕެއަރިން އެންޑް މެއިންޓެނަންސްގެ އެޑްވާސް ކޯހެއް ފުރިހަމަކޮށްފަ އެވެ. މި ކޯހެއްގައި ކިޔަވަމުންދިޔައިރު އޭނާ އަކީ ދެ ވަނަ ޑިވިޝަނުގެ ފުޓްބޯޅަ ކުޅުންތެރިއެކެވެ. އެއީ އޭވައިލްއެލްގަ އެވެ.\nފުރަތަމަ ޑިވިޝަނަށް އޭނާ ނުކުތީ އެ ޓީމާ އެކުގަ އެވެ. ނަމަވެސް ލިބުނު ބޮޑު އަނިޔާއަކާ ގުޅިގެން އެ ސީޒަނުގެ ބޮޑު ބައެއްގައި ނުކުޅެވުނެވެ.\n"އޭރު މީހުން ބުނި ކަކުލަށް އެހާ ބޮޑު އަނިޔާއެއް އެހާ ޅަ އުމުރުގައިވީމަ ދެން ނުވެސް ކުޅެވިދާނެއޭ ކުރީގެ ފެންވަރުގައި،" އަސަދުﷲ ކިޔައިދިނެވެ.\nކަކުލަށް ލިބުނު އަނިޔާއާ ގުޅިގެން ހަ މަސް ދުވަހަށް ކުޅުމާ ދުރުގައި ހުންނަން ޖެހުނެވެ. އޭރު އޭނާ އަށް 17 އަހަރެވެ.\nނަމަވެސް ހުރިހާ އޮޑްސްއަކާ ދެކޮޅަށް އެންމެފަހުން އަނިޔާ އިން ރަނގަޅުވެ ކުރީގެ ފެންވަރަށް ވުރެ ވެސް މައްޗަށް އެރީ އެވެ.\n"ފުޓްބޯޅަ ކުޅެވިދާނެހެން ހީވީ ގްރޭޑް 10ގައި އުޅެނިކޮށް. ޒޯން މުބާރާތުގައި ކުޅުމުގެ ފުރުސަތު ލިބިގެން ދިޔަގޮތުން. އޭރު މާލޭގައި ވެސް މަހިބަދޫ ޒުވާނުންގެ ޓީމަށް ކުޅެފައި އެނބުރި ގޮސް އަތޮޅުތަކުގެ ޒޯން މުބާރާތުގައި ކުޅުނީ،" އަސަދުﷲ ބުންޏެވެ.\n"އެ މުބާރާތަށް ފަހު ފުރުސަތު ލިބުނީ 19 އަހަރުން ދަށުގެ ގައުމީ ޓީމަށް ކުޅުމުގެ ފުރުސަތު. ބައްޕަ ބުނީ މާލެ އިން ގުޅާފައި ބުނެފިޔޯ ޓީމަށް ކުޅެން މާލެ އައުމަށް. ދެން ހިތަށް އެރީ ސކޫލް ނިންމާލާފައި ފުޓްބޯޅައޭ ކުޅޭނީ."\nމިއަދު އޭނާ އަކީ ދިވެހި ފުޓްބޯޅައިގެ ސެލެބްރިޓީއެއްގެ ދަރަޖަ ވެސް ހޯދާފައިވާ ފަރާތެކެވެ. ދަނޑުގައި ލިބުނު މަޝްހޫރުކަމާ އެކު އިޝްތިހާރުތައް ކުޅުމުގެ ފުރުސަތު ވެސް ލިބިފައިވާ ކުޅުންތެރިއެކެވެ.\nނަމަވެސް އަސަދުﷲ ބުނީ އެއީ އޭނާ އަށް މުހިންމު ކަމެއް ނޫން ކަމަށެވެ.\n"ހުރިހާ ވެސް ކަމަކީ، މުހިންމީ އަދި މަސައްކަތްކުރަނީ ވެސް އެއިރަކު ކުޅޭ ކްލަބަކަށް އަޅުގަނޑުގެ ފަރާތުން ދެވެން ހުރި ހުރިހާ ބާރަކާއި މަސައްކަތަކާއި ހިތްވަރެއް ދިނުން،" ހަވީރުން ހޮވާ މޮޅު ކުޅުންތެރިޔާގެ މަގާމު ހާސިލުކޮށްފައިވާ އަސަދުﷲ ބުންޏެވެ.\n"ދެވެން އޮތް އެންމެ މައްޗަކަށް ދާން ބޭނުންވޭ. އެއީ ކޮންމެ މީހަކު ވެސް ބޭނުންވާނެ އެމީހަކު ކުރާ ކަމަކުން ލިބެން ހުރި ކާމިޔާބީތަކެއް ހޯދަން."\n"މަސައްކަތްކުރަނީ އެންމެ ރަނގަޅު ކުޅުންތެރިޔަކަށް ވާން. އެކަމަކު ހުރިހާ ކަމެއް ފުރިހަމަ ކުޅުންތެރިޔަކަށް އެއްވެސް މީހަކަށް ނުވެނޭނެ. މަސައްކަތްކުރެވޭނީ."\nއެކަމަކު އަލީ އަޝްފާގު ފެންވަރުގެ ދެ ވަނަ ކުޅުންތެރިޔަކު ރާއްޖޭގައި އުފެދިދާނެ ކަމަކަށް އޭނާ ވެސް ގަބޫލެއް ނުކުރެ އެވެ.\n"އަޝްފާގު އެހުރި ފެންވަރަކަށް ރާއްޖެ އިން އެހެން ކުޅުންތެރިޔަކު ގޮސްދާނެހެން ހީއެއް ނުވޭ އެހާ އަވަހަކަށް. އެހެން ކުޅުންތެރިޔަކު އެވަރު ވާނެ ކަމަކަށް ވެސް ގަބޫލެއް ނުކުރަން. އަމިއްލަ އަށް ވެސް ގަބޫލެއް ނުކުރެވޭ އަޝްފާގުގެ ފެންވަރަށް ދެވިދާނެ ކަމަކަށް،" އަސަދުﷲ ބުންޏެވެ.\n"އަޝްފާގަކީ ތަފާތު މޮޅު ކުޅުންތެރިއެއް. މި ސަރަހައްދުގައި ވެސް ނެތް ވަރުގެ ކުޅުންތެރިއެއް އޭނާ އަކީ."


"Time Travel" Kohfai 2030 Vana Aharun Dhathuru Kuri Kamah Bunaa Meeheh Ge Vaahaka - Vaguthu\n"ޓައިމް ޓްރެވެލް" ކޮށްފައި 2030 ވަނަ އަހަރުން ދަތުރުކުރި ކަމަށް ބުނާ މީހެއްގެ ވާހަކަ\nޓައިމް ޓްރެވެލިންގ، ނުވަތަ މުސްތަޤުބަލުން މާޒީއަށް ދަތުރުކުރުމުގެ ވާހަކަތަކަކީ ވަރަށް ގިނަ ބަޔަކު ޝައުގުވެރިވާ ވާހަކަތަކެކެވެ. އެހެން ނަމަވެސް އެކަން އެގޮތަށް ކުރެވިދާނެ ކަމަށް ގަބުލު ކުރަނީ މަދު ބައެކެވެ. ސަބަބީ މިކަމަކީ އާއްމު ވިސްނުމާ ތައާރުޒު ވާ ކަމެއް ކަމަށް ވާތީ އެވެ.\nދާދިފަހުން މީސް މީޑިއާގައި އެންމެ ގިނައިން ދެކެވުނު އެއް ވާހަކައަކީ، ޓައިމް ޓްރެވެލް ކުރި ކަމަށް ބުނާ މީހެއްގެ ވާހަކައެވެ. އޭނާ ބުނެފައިވާ ގޮތުގައި، އޭނާއަކީ 2030 ވަނަ އަހަރުން ޓައިމް ޓްރެވެލް ކޮށްފައި މިހައި ހިސާބަށް ދަތުރު ކުރި މީހެކެވެ.\nކެމެރާތަކުގެ ކުރިމައްޗަށް އަރަން ބޭނުން ނުވާ އެމީހާ އަކީ މިހާތަނަށް މިފަދަ ވާހަކައެއްގައި ގިނަ ބައެއްގެ ސަމާލުކަން ހޯދި ފުރަތަމަ މީހާއެވެ. އޭނާ ވަނީ، މި ވާހަކަތައް "ލައި ޑިޓެކްޓަރ ޓެސްޓެއް" ގައި ވެސް ދައްކައިގެން އެ ޓެސްޓުން ފާސްވެފައެވެ. މިއީ ބައެއް މީހުން އޭނާގެ ވާހަކަތައް ޤަބޫލުކުރަން ފެށި ހިސާބެވެ.\nމިކަމާއި ގުޅޭގޮތުން ނޫހަކަށް އެމީހާ ދިން އިންޓަވިއުއެއްގައި، ބުނެފައިވަނީ ކުރިއަށް އޮތް ދުވަސްތަކަކީ ޓެކްނޮލޮޖީގެ ގޮތުން ދުނިޔެ ކުރިއަރައިދާނޭ ދުވަސްތަކެއް ކަމަށެވެ. އެގޮތުން އާޓިފިޝަލް އިންޓެލިޖެންސް ޢާންމުވެސް 2021 ވަނަ އަހަރުގެ މާކެޓްގެ ބޮޑު ބައެއް ހިއްސާކުރާނެ ކަމަށާއި، ގަޑިއަކު 600 މޭލަށް ދުއްވޭ އިލެކްޓްރިކް ކާރުތައް ދުނިޔޭގައި ބޭނުން ކުރާނެ ކަމަށް އޭނާ ބުނެފައި ވެއެވެ. މީގެ އިތުރުން 2028 ވަނަ އަހަރު، ފުރަތަމަ ފަހަރަށް މި ސޫރުދަ ނިޒާމު (ސޯލާ ސިސްޓަމް) ގައި ދުނިޔެއާއި އިންވެގެން އޮންނަ މިއްރީޚު (މާސް) އަށް ދިއުމަށްޓަކައި އިންސާނުން ދަތުރު ފަށާނެ ކަމަށް އޭނާ ވަނީ ބުނެފައެވެ.\nމި ހުރިހާ ވާހަކަތައް އޭނާ ދައްކާފައި ވަނީ ލައި ޑިޓެކްޓަރ ޓެސްޓެއްގެ ތެރެއިން ކަމުގައިވާއިރު، އެ ވާހަކަތައް އެއީ ތެދުކަން ޑިޓެކްޓަރުން ދައްކައެވެ. މި މަންޒަރު ފެންނަ ބައެއް ވީޑިއޯތައްވެސް މިހާރު މީސްމީޑިއާގައި ދައުރުވަމުންދާއިރު އެތައް ބައެއްގެ ސަމާލުކަން ލިބިގެން ގޮސްފައިވެއެވެ.\nމި މީހާގެ ވާހަކަތަކާއި ގުޅިގެން އޭނާގެ ސިއްޙީ ހާލަތު ބެލުމަށްޓަކައި ޓެސްޓްތަކެއް ކުރެވިފައި ވެއެވެ. އެގޮތުން ކުރިއަށްގެންދިޔަ ބައެއް ޓެސްޓްތަކުން އޭނާއަށް ޑިޕްރެޝަންގެ އަސަރު ވަރަށް ބޮޑަށް ކޮށްފައިވާކަން ހާމަވެފައިވާއިރު، އޭނާ ބުނެފައިވަނީ އެއީ ޓައިމް ޓްރެވެލް ކުރުމުން ދިމާވީ ކަމެއް ކަމަށެވެ.\nއޭނާ އިތުރަށް ބުނެފައިވަނީ 2003 ވަނަ އަހަރުން ފެށިގެން ވެސް ދުނިޔޭގައި ޓައިމް ޓްރެވެލް ކުރެވޭނެ ވަސީލަތްތައް ހުރި ކަމަށާއި، ނަމަވެސް އެކަން ރަސްމީކޮސް އިއުލާނުކުރާނީ 2028 ވަނަ އަހަރުގައި ކަމަށެވެ.\nމިވާހަކަތައް ބައެއް ފަރާތްތަކުން ޤަބޫލުކޮށްގެން ތިބިއިރު، ގިނަ ބަޔަކު ބުނަމުންދަނީ މިއީ ހަމަޖެހޭ ވާހަކަތަކެއް ނޫން ކަމަށެވެ. އަދި ހަމަ ބުއްދިން ވިސްނާލުމުންވެސް އެއް ވަގުތުން އަނެއް ވަގުތަށް ދަތުރު ކުރުމަކީ ކުރެވޭނޭ ކަމެއް ނޫންކަން އެނގޭ ކަމަށް އެފަރާތްތަކުން ބުނަމުންދެއެވެ.\nމާޗް 3, 2018 17:32\nޓައިމް ޓްރެވަލް ކޮށްފަ މިއަހަރުތަކަށް އައިގޮތެއްވެސް އޮންނާނެ. އެވާހަކަ ކިޔައި ނުދޭތަ. މިސާލަކަށް ޓާރމިނޭޓަރ ފިލުމުގަ ފިއުޗަރ ރޮބޮޓްތައް (އާނޯލްޑް) އަންނަގޮތް. މީހެއްގެ ބަނޑުން ތުއްތު ކުއްޖެއްގެ ގޮތުގަ ނުކުތީމޭ ބުނިއްޔާ ހަމަ ކުޑަކުޑަ ތަނކޮޅެއް ހަމަޖެހޭނެ. ހެހެހެހެ\nމާޗް 3, 2018 19:58\nޓައިމް ޓްރެވެލް އަކީ މީގެ 1400 އަހަރުކުރިން އިންސާނަކު ކޮއްނިމިފައިވާ ކަމެއް... އަހަރުމެންގެ ނަބިއްޔާ މުހައްމަދު ސއވ ވަނީ 1400 އަހަރުކުރިން ޓައިމް ޓްރެވެލް ކޮއްފައި... ސޯ ބީޓް ދެޓް\nމާޗް 3, 2018 22:55\nހެޔޮނުވާނެ ބުނެބަލަ. މަ އިނދެގެން އުޅެނީ ކާކުއާ؟ އަޅެ މަ އުޅެނީ މަ ހިތާވެގެން މިއިޅޭ މީހާއާތަ އިނދެގެން؟؟ ހެޔޮނުވާނު. ބުނެބަލަ....\nމާޗް 4, 2018 09:36\nކީއްވެތަ އެނބުރި އައީ. ޓައިމް ޓްރެވަލްކޮށް އެ ދިޔަ ހިސާބަކަށް ގޮސް އަވަދިވިނަމަ ކަލެއަކީ އަދި މާ މޮޅު މީހެއް!\nމާޗް 4, 2018 20:09\nމީގެން އެއްވެސް ވާހަކައެއް ގުރްއާންގައި އަންގަ ވާފައި ވޭތަ؟


SunOnline: Maruvi kamah heekoh valhuli meehaa maheh fahun geyah\nމަރުވި ކަމަށް ހީކޮށް ވަޅުލި މީހާ މަހެއް ފަހުން ގެއަށް\nއަހުމަދު ޖައިޝަން 23 May 2020, 12:43\nޑަންޑިރިސް ޕެރޭރާ ނަމަކަށް ކިޔާ މީހަކު މަރުވި ކަމަށް ނިންމައި ވަޅުލި ފަހުން އޭނާ އަވަށަށް އައުމުން ވަޅުލެވުނު މީހާއަކީ ކާކުތޯ ބެލުމުގެ މަސައްކަތް ދަނީ ކުރަމުން --- ފޮޓޯ : ނިއުސްވަޔާ\nސްރީ ލަންކާގެ ކޮލޮމްބޯގެ އަވަށެއް ކަމަށްވާ އަތުރުގިރިޔާގައި، މަރުވެފައިވާ ކަމަށް މީގެ މަހެއް ކުރީން އާއިލާއިން ނިންމާފައިވާ މީހަކު، އެނބުރި އަވަށަށް ދިޔުމާއެކު އެތައް ބަޔަކު ސިއްސުވާލައިފި އެވެ.\nއަތުރުގިރިޔާގައި އެކްސިޑެންޓެއްގައި، އެ އަވަށުގެ އާއިލާއަކަށް ނިސްބަތްވާ މީހެއް ކަމަށްވާ ޑަންޑިރިސް ޕެރޭނާ މަރުވެފައިވާ ކަމަށް އާއިލާއިން ފުލުހުންނަށް އަންގާފައިވަނީ މިދިޔަ މަހުގައެވެ. އެގޮތުން އެކްސިޑެންޓުގައި މަރުވި މީހާގެ ހަށިގަނޑަކީ ޕެރޭރާ ކަމަށް ކަށަވަރު ކޮށްދިނީ އާއިލާއިންނެވެ.\nއަދި އެއަށްދަހު ޕެރޭރާ މަރުވި ކަމަށް ނިންމައި އާއިލާއިން ވަނީ އޭނާ ވަޅުލުމާއި މަރުވުމަށްފަހު ކުރަން ޖެހޭ ހުރިހާ ކަމެއްވެސް ކޮށްފައެވެ.\nއެހެންނަމަވެސް މަރުވުމުގެ ކުރީން ޕެރޭރާ ދިރިއުޅެމުން ދިޔައީ އަތުރުގިރިޔާއަކު ނޫނެވެ. އެގޮތުން އޭނާ ކުރީން އުޅެމުން ދިޔައީ މުތުހީީނާ ސަރަހައްދުގެ މީގޮޑާގައެވެ. އެހެންނަމަވެސް ކޮވިޑް-19 އާ އެކު ދަތުރުކުރުމަށް މަނާވުމުގެ ސަބަބުން އޭނާއަށް އޭނާގެ އާއިލާ ގާތަށް ދެވޭގޮތް ވަނީ ނުވެފައެވެ.\nއެންމެފަހުން ގެއިން ނިކުމެ ކޮންމެވެސް ވަރަކަށް ދަތުރުކުރުމުގެ ހުއްދަ ލިބުމުން އެންމެ ފުރަތަމަވެސް ޕެރޭރާ ވަނީ އޭނާގެ އާއިލާގެ އަވަށަށް ގޮސްފައެވެ. އެއާއެކު މުޅި އަވަށް ވަނީ ބޮޑު ސިހުމަކަށް އައިސްފައެވެ.\n"އަހަރެން އަވަށަށް އައި އިރަށް އެއްބަޔަކު ބިރުން ދުވަން ވެސް ދުވި. ބައެއް މީހުންނަށް ޖެހުނު ޝޮކެއްގެ ސަބަބުން ބުނާނެ އެއްޗެއްވެސް ނޭނގުނު،" ޕެރޭރާ ބުންޏެވެ.\nޕެރޭރާ ބުނީ، އެ ކަންތައް ހައްލުކުރުމަށްޓަކައި އެންމެފަހުން އޭނާއަށް ޖެހުނީ ފުލުހަށް ދާން ކަމަށެވެ. އަދި މަރުވެފައިވަނީ ޕެރޭރާ ނޫން ކަން އޭނާ އަށް ސާބިތުކޮށްދޭން ޖެހުނު ކަމަށްވެސް އޭނާ ބުންޏެވެ.\n"އަހަރެންގެ އަމިއްލަ މަހާނަ ފެނުނު ފުރަތަމަ މީހާ ކަންނޭނގެ މިއީ،" އޭނާ ބުންޏެވެ.\nމިހާރުވެސް އެ މައްސަލަ ދަނީ އިތުރަށް ބަލަމުންނެވެ. އަދި އާއިލާއަށާއި އެހެން ފަރާތްތަކަށް އެފަދަ އޮޅުމެއްވި ސަބަބެއް ސާފުވެފައެއް ނުވެއެވެ. އަދި ޕެރޭރާ ދުނިޔޭގައި ހުރި އިރު ވަޅުލާފައިވަނީ ކާކުތޯ ބެލުމުގެ މަސައްކަތްވެސް ދަނީ ކުރަމުންނެވެ.\nރާއްޖޭގެ މަސް ލަންކާއަށް ބޭރުކުރަން ހުރަހެއް ނެތް\nލަންކާގެ ޖަލުން ފިލި ގައިދީ ހޯދައި، ހައްޔަރުކޮށްފި\nލަންކާގެ ޖަލަކުން ގައިދީއަކު ފިލައިފި، އެކަކު މަރުވެއްޖެ


Amitabh aai Jaya Bachchage milkiyyaathu 1,000 Crore Rupees ah | Mihaaru\nއަމީތާބާއި އަންހެނުން ޖަޔާ: ދެ މީހުންގެ މިލްކިއްުޔާތުގެ އަގު 1،000 ކްރޯޑަށް އަރާ.\nއަމީތާބާއި ޖާޔާގެ މިލްކިއްޔާތު 1،000 ކްރޯޑް ރުޕީސް އަށް އަރާ\n16 މާޗް 2018 - 06:47 1 comment\nއަމީތާބް ބައްޗަން އާއި އޭނާގެ އާއިލާގެ ތަނަވަސްކަމުގެ ވާހަކަ ދެއްކުމަކުން އެއްގޮތަކަށް ވެސް ހައިރާން ވާނެ ކަމެއް ނެތެވެ. ހުސް ސެލެބްރިޓީން ތިބި މި އާއިލާ އަށް ވަންނަ އާމްދަނީއަކީ އާދައިގެ މީހަކަށް އަންދާޒާ ވެސް ކޮށްލަން ދަތިވާހާ ބޮޑު އަދަދަކަށް ވާނެ އެވެ.\nއަމީތާބްގެ އަންހެނުން އަދި ކުރީގެ ބަތަލާ ޖާޔާ ބައްޗަން ތިން ވަނަ ދައުރަކަށް ސަމާދްވާޖީ ޕާޓީގެ ޓިކެޓްގައި ރާޖިއަ ސަބާގެ ގޮނޑިއަކަށް ވާދަ ކުރާ އިރު، އޭނާގެ މިލްކިއްޔާތުގެ ވާހަކަ މީޑިއާތަކުގެ ސަމާލުކަމަށް މިހާރު ވަނީ އައިސްފަ އެވެ.\nޖާޔާގެ ލިޔެކިޔުންތަކަށް ބަލާއިރު، އޭނާ އާއި އަމީތާބުގެ މިއްލިއްޔާތު 1،000 ކްރޯޑް ރުފީސް (2،379،294،000ރ.) އަށް އަރަ އެވެ. އެ މީހުންގެ މިލްކިއްޔާތުގައި ހުރި މުދަލަށް ބަލާއިރު، ނުއުފުލޭ މުދަލުގެ އަގު 540 ކްރޯޑަށް އަދި އުފުލޭ މުދަލުގެ އަގު 460 ކްރޯޑް ރުފީސް އަށް އަރަ އެވެ.\nދެ މީހުންގެ ނަމުގައި ގަނެފައިވާ އަގު ބޮޑު ބިންތަކާއި އަގު ބޮޑު ގެތައް ވެސް ހިމެނެ އެވެ. އެގޮތުން ފްރާންސްގެ ބްރިނޯގަން-ޕްލޭޖެސް ސަރަހައްދުގައި ހުރި 34،175 އަކަފޫޓުގެ ގެ އާއި އިންޑިއާގެ އަހުމަދުއާބާދު، ބޯޕާލް، ގަންދީނަގަރް، ނޮއިޑާ އަދި ޕޫނޭ ފަދަ ތަންނަތުގައި ޖާޔާ އާއި އަމީތާބުގެ އަގުބޮޑު ގެތައް ހިމެނެ އެވެ. މުމްބާއީގައި ހުންނަ އެ މީހުންގެ ގެ ޖަލްސާއަކީ ވެސް އެތައް ކްރޯޑް ރުޕީސްގެ ޕްރޮޕަޓީއެކެވެ.\nލިޔެކިޔުންތަކުގައި ބުނާ ގޮތުން ލަކްނޯގެ ކަކޯރީ އޭރިއާ އިން ޖާޔާ ގަނެފައިވާ 1.22 ހެކްޓަރުގެ ދަނޑުބިމެއް ވެސް އެބަ އޮތެވެ. އެ ބިމުގެ އަގު 2.2 ކްރޯޑަށް އަރަ އެވެ. މީގެ އިތުރުން ދައުލަތުޕޫރްގެ ބަރަބަންކީ ޑިސްޓްރިކްޓްގައި އަމީތާބުގެ ނަމުގައި ތިން އޭކަރުގެ ބިމެއް ވެސް އެބަ އޮތެވެ. އެ ބިމުގެ އަގު 5.7 ކްރޯޑަށް އަރަ އެވެ.\nދެމަފިރިންގެ މިލްކިއްޔާތުގައި ޖުމްލަ 12 ކާރު އޮތް އިރު، ދެ މީހުންގެ އަތުގައި 62 ކްރޯޑް ރުޕީސްގެ ރަނުގެ ގަހަނާ ވެސް އެބަ ހުއްޓެވެ. އަގު ބޮޑެތި ކާރު ބްރޭންޑްތަކުގެ ތެރޭގައި މާސިޑީޒް، ރޯލްސް-ރޯއި އަދި ރޭންޖް ރޯވާ ބްރޭންޑް ހިމެނެ އެވެ.\nއަމީތާބްގެ އާއިލާ މިދިޔަ އަހަރު ރާއްޖޭގެ ޗުއްޓީ ދަތުރުގެ ތެރެއިން.\nދެ މީހުންގެ އަތުގައި ހުރި އަގު ބޮޑު ގަޑިތަކަށް ބަލާއިރު އޭގެ ޖުމްލަ4ކްރޯޑަށް އަރަ އެވެ. އެއީ އަމީތާބުގެ 3.4 ކްރޯޑް ރުޕީސްގެ ގަޑި އާއި ޖާޔާގެ 51 ލައްކަ ރުޕީސްގެ ގަޑި އެވެ. ހަމަ މިއާ އެކު ދެ މީހުންގެ އަތުގައި9ލައްކަ ރުފީސްގެ ގަލަމެއް ވެސް އޮތްކަން ލިޔުންތަކުގައި ބުނެފައިވެ އެވެ.\nރިޕޯޓްތައް ބުނާ ގޮތުން އަމީތާބާއި ޖާޔާގެ މިލްކިއްޔާތު 2012 އިން ފެށިގެން މައްޗަށް އުފުލުނީ ގާނޫނު ހަދާ މަޖިލީހުގެ މެމްބަރު ކަމަށް ޖާޔާ ހޮވުނު ފަހުންނެވެ. އެހެންވެ ޖާޔާ، 69، މިހާރުވެފައި ވަނީ ގާނޫނު ހަދާ މަޖިލީހުގައި ހުރި އެންމެ މުއްސަނދި މެމްބަރަށެވެ. އަމީތާބާއި ޖާޔާގެ މިލްކިއްޔާތުގައި 2012 އާ ހަމައަށް ކުރީ 495 ކްރޯޑް ރުޕީސް އެވެ.\nއަމީތާބާއި ޖާޔާގެ މިލްކިއްޔާތުގެ ތަފުސީލްތައް ހާމަކޮށްފައި މި ވަނީ އަބީޝެކް ބައްޗަން އާއި އޭނާގެ އަންހެނުން އައިޝްވާރިޔާ ރާއީ އާއި އަންހެން ދަރިފުޅު ޝްވޭތާ ނަންދާގެ މިލްކިއްޔާތު ނުލަ އެވެ. އެ މީހުންގެ މީގެ ތެރެއަށް އިތުރުކޮށްލުމުން ބައްޗަން އާއިލާގެ މިލްކިއްޔާތު އިތުރު އެތަކެއް ހާސް ކްރޯޑް ރުޕީސް އަރާނެ އެވެ.\nއިތުރު ލިޔުންތައް ބޮލީވުޑް އަމީތާބް ބައްޗަން އަބީޝަކް ބައްޗަން އައިޝްވާރްޔާ ރާއީ ޖާޔާ ބައްޗަން


Agu heyo Electric car eh | Mihaaru\nއަގު ހެޔޮ އިލެކްޓްރިކް ކާރެއް\n01 މާޗް 2020 - 07:20\nގޮނޑަށް އެއްލައިލަން ވެފައި އޮތް ކާރެއް ނޫނީ ހައެއްކަ ހާސް ޑޮލަރަށް ލިބިދާނެ ކަމަށް ގަބޫލެއް ނުކުރެވެ އެވެ. އެކަމަކު ފްރާންސްގެ ކާރު ކުންފުނި ސިޓްރޯއީން ބާޒާރަށް ނެރެފައިވާ "އަމީ" ކިޔާ މި ބްރޭންޑްގެ ކާރުގެ އަގަކީ 6،000 ޔޫރޯ ނުވަތަ 6،600 ޑޮލަރު (102,366ރ.) އެވެ.\nބޭރުން ފެންނަ ފެނުމަށް ބަލާފައި ބައެއް މީޑިއާތަކުން "އަމީ" ސިފަކޮށްފައި ވަނީ ދޮންނަމެޝިނެއްގެ ގޮތުގަ އެވެ. ނަމަވެސް ދެ ސީޓްގެ މި ކާރަކީ ދެމަފިރިއަކަށް ނުވަތަ ކުޑަކުޑަ އާއިލާއަކަށް ފުދޭނެ ކާރެއް ކަމަށް ސިޓްރޯއީން ގަބޫލުކުރެ އެވެ. އާންމުކޮށް ބާޒާރުން ލިބެން ހުރި ޒަމާނީ މޮޑެލްތަކުގެ ކާރުހާ ބާރު ސްޕީޑްގައި މި ކާރު ނުދުއްވުނަސް އެއީ މައްސަލައެއްގެ ގޮތުގައި ބަލާނެ ކަމެއް ނެތެވެ. މި ކާރުގެ ހާއްސަ ކަމަކީ ވެސް ތިމާވެއްޓާ ރައްޓެހި އިލެކްޓްރިކް އެއްޗަކަށްވުމެވެ.\nއެއްގަމު އުޅަނދުފަހަރު އުފެއްދުމުގައި 101 އަހަރުގެ ތާރީހެއް އޮތް ސިޓްރޯއީން ބުނިގޮތުގައި "އަމީ" އަކީ ގަޑިއަކު 45 ކިލޯމީޓަރުގެ ރާސްތާއަކަށް ދަތުރުކޮށްލެވޭ އެއްޗެކެވެ.\nމީގައި ހަ ކިލޯވޮޓް ނުވަތަ އަށް ހޯސްޕަވަރު ހުންނާނެ އެވެ. އަދި ބެޓެރި ތިން ގަޑިއިރުގެ ތެރޭގައި ފުލްކޮށް ޗާޖްކޮށްލެވޭނެ އެވެ. މި ކާރަށް ހާއްސަ މޮބައިލް އެޕް މެދުވެރިކޮށް، އާންމުކޮށް އެހެން ކާރުގެ ޑޭޝްބޯޑުން ވެސް ބަލައިލެވެން ހުންނަ ހުރިހާ މައުލޫމާތެއް ފޯނު ޑޭޝްބޯޑް މަތީގައި ބަހައްޓާލައިގެން ބަލައިލެވޭނެ އެވެ.\nއިތުރު ލިޔުންތައް ދަތުރުފަތުރު ފްރާންސް ވެހިކަލްތައް\nމިފަހަރު 5ޖީ ފޯނެއް ނޫން، ޓަޔަރެއް


Lanka ge Ratmalana Airport ah Maldivian ge dhathuruthah fashanee\nސްރީލަންކާގެ ދަތުމަލާނާ އެއާޕޯޓް. ރާއްޖޭގެ ގައުމީ އެއާލައިންގެ ދަތުރުތައް މި އެއާޕޯޓަށް ފެށުމަށް ވަނީ ނިންމާފަ\nސްރީލަންކާގެ ކޮލަމްބޯ އިންޓަނޭޝަނަލް އެއާޕޯޓް، ރަތުމަލާނާގެ ދަތުރުތައް މިމަހުގެ 27 ވަނަ ދުވަހު މޯލްޑިވިއަންގެ ދަތުރުތައް ފެށުމަށް އެ އެއާލައިން ހިންގާ އައިލެންޑް އޭވިއޭޝަން (އައިއޭއެސް) އިން ނިންމައިފި އެވެ.\nރާއްޖެއާއި އެންމެ ގާތުގައި އޮތް ލަންކާގެ އެއާޕޯޓަކީ ވެސް ރަތުމަލާނާގެ މި އެއާޕޯޓެވެ.\nއައިއޭއެސް އިން މިއަދު ބުނީ ލަންކާ ސަރުކާރުން ދެކުނު އޭޝިއާގެ ގައުމުތަކަށް ކޮލަމްބޯ އިންޓަނޭޝަނަލް އެއާޕޯޓް ހުޅުވާލުމާ އެކު މި އެއާޕޯޓަށް ދަތުރުތައް ފެށުމުގެ މަޝްވަރާތައް އެ ކުންފުންޏާ އެކު ފެށި ކަމަށެވެ.\nރަތުމަލާނާގެ އެއާޕޯޓާ ކައިރި ސަރަހައްދުތަކުގައި ވަރަށް ގިނަ ދިވެހިން ދިރިއުޅުމަކީ މި އެއާޕޯޓަށް ދަތުރުތައް ފަށާ އެއް ސަބަބު ކަމަށާއި މިތުރުތަކުގެ ސަބަބުން ދިވެހިންނަށް ފަސޭހަތަކެއް ލިބިގެންދާނެ ކަމަށްވެސް އައިއޭއެސް އިން މައުލޫމާތުދެ އެވެ.\nމި އެއާޕޯޓާ މާދުރު ނޫން ހިސާބުތަކުގައި ގާތްގަނޑަކަށް 9،000 ދިވެހިން ދިރިއުޅެމުންދާ ކަމަށް މައުލޫމާތު ލިބެ އެވެ.\nރަތުމަލާނާ އެއާޕޯޓަށް މިވަގުތު ދަތުރުތައް ޝެޑިއުލްކޮށްފައިވާ ތާރީހުތައް ވެސް އައިއޭއެސް އިން މިއަދު ހާމަކޮށްފައިވެ އެވެ. އެގޮތުން މިމަހުގެ 27 ވަނަ ދުވަހު ދަތުރުތައް ފެށުމަށްފަހު ދެން އެންމެ އަވަހަށް މޯލްޑިވިއަން، ރަތުމަލާނާ އަށް ދަތުރުކުރުމަށް ހަމަޖެހިފައިވަނީ މިމަހުގެ 29 ވަނަ ދުވަހު އެވެ. މީގެއިތުރުން 31 މާޗް އަދި ތިނެއް އޭޕްރީލްގައި ވެސް ދަތުރުކުރަން ހަމަޖެހިފައިވެ އެވެ.\nމޯލްޑިވިއަންގެ ވެބްސައިޓް އަދި މޯލްޑިވިއަންގެ މޯބައިލް އެޕްލިކޭޝަނުން ރަތުމަލާނާ އެއާޕޯޓަށް ދަތުރުކުރުމަށްޓަކައި ބުކިން ހެއްދުމަށް މިހާރު ވަނީ ހުޅުވާލާފަ އެވެ. މިދަތުރުތަކުގެ ދެކޮޅު ޓިކެޓެއްގެ އަގަކީ 299 ޑޮލަރެވެ.\nރަތުމަލާނާ އެއާޕޯޓަކީ ލަންކާގައި 1935 ވަނަ އަހަރު ގާއިމުކުރި އެންމެ ފުރަތަމަ ބައިނަލްއަގުވާމީ އެއާޕޯޓެވެ. މިދިޔަ ގިނަ އަހަރުތަކުގައި މި އެއާޕޯޓް ބޭނުންކުރީ ޑޮމެސްޓިކް އޮޕަރޭޝަންތަކުގެ އިތުރުން ބައެއް ޕްރައިވެޓް ޖެޓުތަކަށެވެ. އަދި އެ އެއާޕޯޓުގައި ފްލައިޓު ސުކޫލު ވެސް ހިންގަ އެވެ.\nކޮވިޑް 19ގެ ހާލަތު ގޯސްވުމާ ގުޅިގެން ގިނަ ދުވަސްތަކަކަށް ލަންކާ ބަންދުކޮށްފައި ބޭއްވުމަށްފަހު މިހާރު ވަނީ ހުޅުވާލާފަ އެވެ.


Allah ah kiyamantheriva alhuthakunge Sifathah\nފުރަތަމަ ޞަފްޙާislamAllah ah kiyamantheriva alhuthakunge Sifathah\nAruzam 11:38 PM\nﷲއަށް ކިޔަމަންތެރި އަޅުތަކުންގެ ސިފަތައް\nއެންމެހާ ހަމްދާއި ތަޢުރީފާއި ޘަނާ ޙައްޤުވެގެންވަނީ ޢާލާމްތަކުގެ އެއްކައުވަންތަ އިލާހަށެވެ. އަދި ޞަލަވާތާއި ސަލާމާއި އަދި ބަރަކާތް ލެއްވުން އެދި ދުޢާކުރަނީ މިއުއްމަތުގެ މާތްނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށެވެ. މި ޞަލަވާތުގައި އެކަލޭގެފާނުގެ އާލުންނާއި ޢަޞްޙާބުން ސާމިލުކުރަމެވެ.\nﷲ ސުބުޙާނަހޫ ވަތަޢާލާ ވަނީ އެއިލާހުގެ އަޅުތަކުންގެ ތެރެއިން އެއިލާހަށް ބިރުވެތިވާ އަޅުތަކުންގެ ސިފަތައް އެއިލާހުގެ ދުސްތޫރުގައި ނުހަނު ފުރިހަމައަށް ބަޔާންކޮށްދެއްވާފައެވެ. މި ސިފަތައް ލިބިގަތުމަށް އަޅުގަނޑުމެން މަސައްކަތް ކުރުމަކީ އަޅުގަނޑުމެންގެ މައްޗަށް އޮތް ނުހަނު ބޮޑު ވާޖިބެކެވެ.\nއެއިލާހު ފުރުޤާން ސޫރަތުގައި ވަޙީކުރައްވާފައިވެއެވެ.\nމާނައިގެ ތަރުޖަމާޢީ: ﷲ ސުބުޙާނަހޫ ވަތަޢާލާގެ އަޅުތަކުންނަކީ މަޑުމައިތިރިކަމާއި މަޑުމޮޅިކަމާއެކުގައި ހިނގާ އުޅޭމީހުންނެވެ. އަދި އެއުރެންނާ ޖާހިލުން މުޚާތަބު ކޮށްފިނަމަ އެއުރެން ސަލާމްއޭ ބުނެ އެތަނުން ދުރަށްދެއެވެ.\nوَالَّذِينَ يَبِيتُونَ لِرَ‌بِّهِمْ سُجَّدًا وَقِيَامًا ﴿٦٤﴾\nއަދި އެބައިމީހުންނަކީ އެބައިމީހުންގެ ވެރިރައްބަށް ސަޖިދަކުރުމާއި ނަމާދު ކުރުމުގައި ދެމިތިބޭ މީހުންނެވެ.\nوَالَّذِينَ يَقُولُونَ رَ‌بَّنَا اصْرِ‌فْ عَنَّا عَذَابَ جَهَنَّمَ ۖ إِنَّ عَذَابَهَا كَانَ غَرَ‌امًا ﴿٦٥﴾\nއަދި އެބައިމީހުންނަކީ ނަރަކައިގެ އަޛާބުން ދިންނެވުން އެދި ދަންނަވާ މީހުންނެވެ. ހަމަކަށަވަރުން ނަރަކައިގެ އަޛާބަކީ ދެމިހުންނަ ގަދަފަދަ އަޛާބެކެވެ.\nإِنَّهَا سَاءَتْ مُسْتَقَرًّ‌ا وَمُقَامًا ﴿٦٦﴾\nހަމަޔަޤީނުންވެސް އެތަނަކީ އެތަނެއްގައި ދެމިތިބުމަށް ނުބައިކަން ބޮޑުވެގެންވާ ތަނެކެވެ.\nއަދި އެބައިމީހުންނަކީ އެބައިމީހުން ހޭދަކުރާ އިރު އިސްރާފުވެސް ނުކުރާ އަދި މުށްބާރުވެސް ނުކުރާ މެދުމިނުގައި އެކަން ހިފަހައްޓާ މީހުންނެވެ.\nوَالَّذِينَ لَا يَدْعُونَ مَعَ اللَّـهِ إِلَـٰهًا آخَرَ وَلَا يَقْتُلُونَ النَّفْسَ الَّتِي حَرَّ‌مَ اللَّـهُ إِلَّا بِالْحَقِّ وَلَا يَزْنُونَ ۚ وَمَن يَفْعَلْ ذَٰلِكَ يَلْقَ أَثَامًا ﴿٦٨﴾\nއަދި އެބައިމީހުންނަކީ ދުޢާކުރުމުގައިﷲ ސުބުޙާނަހޫ ވަތަޢާލާއި ޝަރީކުކޮށް ނަހަދާ މީހުންނެވެ. އަދި ﷲ ޙުރުމަތްތެރި ކުރެއްވި ނަފުސެއް ޙައްޤެއްނެތި ޤަތުލުނުކުރާ މީހުންނެވެ. އަދި ޒިނޭނުކުރާ މީހުންނެވެ. އަދި އެފަދަ ޢަމަލަކަށް އަރައިގެންފިމީހާ ގަދަފަދަ އަޛާބު ދެކޭނެތެވެ.\nޤިޔާމަތްދުވަހު އެފަދަ މީހުންނަށް އަޛާބު ދެގުނަ އިތުރުކުރެއްވޭނެއެވެ. އަދި އެ އަޛާބުގެ ތެރޭގައި އެބައިމީހުން ނިކަމެތިކުރެވިގެންވާހާލު އެ އަޛާބުގެ ތެރޭގައި ދެމިހުންނާނެއެވެ.\nإِلَّا مَن تَابَ وَآمَنَ وَعَمِلَ عَمَلًا صَالِحًا فَأُولَـٰئِكَ يُبَدِّلُ اللَّـهُ سَيِّئَاتِهِمْ حَسَنَاتٍ ۗ وَكَانَ اللَّـهُ غَفُورً‌ا رَّ‌حِيمًا ﴿٧٠﴾\nއަދި ތަޢުބާވެ ﷲ ގެ އެއްކައުވަންތަކަމަށް އީމާންވެ ހެޔޮ އަމަލުކުރި މީހުންމެނުވީއެވެ. އެބައިމީހުން ދަންނާށެވެ. ފަހެ އެބައިމީހުންގެ ފާފަތައް ހެޔޮ އަމަލުތަކަށް އެއިލާހު ބަދަލުކޮށްދެއްވާނެއެވެ. އަދި ﷲ އީ މުޢުމިނުންނަށް އޯގާތެރި ފާފަ ފުއްސަވާ އިލާހެވެ.\nއަދި ތަޢުބާވެ ހެޔޮޢަމަލުކުރާ މީހާއީ ހަމަކަށަވަރުން އެއިލާހަށް ހެޔޮވެގެންވާ ރަނގަޅު ތަޢުބާއަކުން ތަޢުބާވެފައިވާ މީހާއެވެ.\nوَالَّذِينَ لَا يَشْهَدُونَ الزُّورَ وَإِذَا مَرُّ‌وا بِاللَّغْوِ مَرُّ‌وا كِرَ‌امًا ﴿٧٢﴾\nއަދި އެބައިމީހުންނީ ދޮގު ހެކިނުދޭ މީހުންނެވެ. އެބައިމީހުންނަށް އެއްވެސް ޒާތެއްގެ ބޭކާރު ވާހަކަތަކެއް ނުވަތަ ސައިތާނީ ޢަމަލެއް ހުށައެޅިއްޖެނަމަ ނަފުސުގެ ކަރާމަތާއި އެކު އެކަމުން ފުރަގަސްދީ ދާ މީހާއެވެ.\nوَالَّذِينَ إِذَا ذُكِّرُ‌وا بِآيَاتِ رَ‌بِّهِمْ لَمْ يَخِرُّ‌وا عَلَيْهَا صُمًّا وَعُمْيَانًا ﴿٧٣﴾\nއަދި އެބައިމީހުންނީ އެބައިމީހުންގެ ވެރި ރައްބުގެ އާޔަތަތްތައް (ހެކި، ދަލީލު، އާޔަތްތައް، ފިލާވަޅު، ވަޙީ) ހަނދުމަކޮށްދެވިއްޖެނަމަ ތަނެއްދޮރެއް ބެލުމެއްނެތި ބީރުކަމާއި މަންމަނު ކަމާއި އެކު އެއާޔަތުގެ މައްޗަށް ވެއްޓިނުގަންނަ މީހުންނެވެ.\nوَالَّذِينَ يَقُولُونَ رَ‌بَّنَا هَبْ لَنَا مِنْ أَزْوَاجِنَا وَذُرِّ‌يَّاتِنَا قُرَّ‌ةَ أَعْيُنٍ وَاجْعَلْنَا لِلْمُتَّقِينَ إِمَامًا ﴿٧٤﴾\nއަދި އެބައިމީހުންނީ އެބައިމީހުންގެ ވެރި އިލާހުގެ ޙަޟްރަތުގައި މިފަދައިން ބުނާ މީހުންނެވެ. އޭ ހައްދަވާ ގެންގުޅުއްވާ ރައްބެވެ. އަޅުގަނޑުމެންނަށް އަޅުގަނޑުމެންގެ އަނބީންގެ އަޅުގަނޑުމެންގެ ލޮލުގެ ފިނިކަމެއްކަމުގައި ވެދާފަދަ ދަރިން ދެއްވާންދޭވެ. އަދި އަޅުގަނޑުމެން އީމާންވެގެންވާ މީހުންގެ އިމާމުންކަމުގައި ލައްވާށިއެވެ. މިފަދައިން ބުނެ ދުޢާ ކުރާ މީހުންނެވެ.\nأُولَـٰئِكَ يُجْزَوْنَ الْغُرْ‌فَةَ بِمَا صَبَرُ‌وا وَيُلَقَّوْنَ فِيهَا تَحِيَّةً وَسَلَامًا ﴿٧٥﴾\nއެބައިމީހުންނަށް އެބައިމީހުން ވީ ކެތްތެރިކަމުގެ އިނާމެއްގެ ގޮތުން ސުވަރުގޭގެ އެންމެ މަތިވެރިވެގެންވާ މަޤާމު އެބައިމީހުންނަށް ދެއްވޭ ހުއްޓެވެ. އެތަނުގައި އެބައިމީހުންނަށް ހެޔޮބަސްތަކާއި ސަލާމާއި އަދި އިޙުތިރާމް ރައްދުކުރެވޭނެއެވެ.\nވީމާ އަޅުގަނޑުމެން މި ސިފަތަކުން ސިފަ ލިބިގަނެ ﷲ އަށް ބިރުވެތިވެ އެއިލާހު ބަޔާންކޮށްދެއްވާފައިވާ ކަންތައްތަކުގައި ހިފޭތޯ މަސައްކަތްތަކުރާ ބަޔެއްކަމުގައި ލައްވާށިއެވެ. ދުޢާ އަކީ އަޅުގަނޑުމެންނަކީ މުސްލިމުންގެ ގޮތުގައި މަރުގަންނަވާ ބަޔެއްކަމުގައި ލައްވާ އަޅުގަނޑުމެންގެ ދަރިންނާއި އަދި ދަރިންގެ ދަރިންނަކީ ނަމާދުކުރާ ބަޔެއްކަމުގައި ލެއްވުމެވެ.\nރަސޫލާ މުޙައްމަދު ޞައްލަﷲ ޢަލައިހި ވަސައްލަމައަށް ޞަލަވާތްލެއްވުން އެދި ދުޢާކުރަމުން މި ސަލަވާތުގައި އެކަލޭގެފާނުގެ އާލުންނާއި އަޞްހާބުންނާއި އަދި އެންމެހާ މުސްލިމުން ސާމިލުކުރައްވާތޯ ދުޢާ ކުރަމެވެ. ލިޔުން ލިޔުމުގެ ތައުފީޤު ދެއްވި އާލަމްތަކުގެ ވެރި އިލާހުއަށް ޝުކުރާއި ސަނާ ދަންނަވަމެވެ. އަދި އެއިލާހުގެ ޙަޟްރަތުން އެހީއާއި މަދަދަށް އެދޭ ހާލު ލިޔުން ނިންމާލީމެވެ. والحمد لله\nނޯޓު: ޤުރުއާން ތަރުޖަމާ ނެގިފައިވަނީ ޙިލާލީ އަދި ޚާން ކުރައްވާފައިވާ އިނގިރޭސި ޤުރުއާން ތަރުޖަމާ އަސްލަކަށް ބަލައިގެންނެވެ. އެއީ މަދީނާ ބައިނަލްއަޤުވާމީ ޗާޕްހާނާއިން ޗާޕުކުރާ އިނގިރޭސި ތަރުޖަމާއެވެ. އިނގިރޭސި ތަރުޖަމާތަކުގެ ތެރެއިން އެންމެ ފުރިހަމަ އެއް ތަރުޖަމާއެވެ. ތަރުޖަމާ ކުރެވިފައި އެވަނީ ލަފުޒީ ތަރުޖަމާއެއް ނުމެ ނޫންމެއެވެ. ނަމަވެސް މާނައިގެ ތަރުޖަމާއެވެ. ދޭހައިގެ ތަރުޖަމާއެވެ. އަދި ލިޔުން ވިދާޅުވީތީ ﷲ ގެ ހެޔޮރަޙުމަތް ލައްވާށިއެވެ. جزاكم الله خير الجزاء


Madifuttah udha araa rashugai fen boduvejje – Iru\nމަޑިފުއްޓަށް އުދައަރާ ރަށުގައި ފެންބޮޑުވެއްޖެ\nމަޑި ފުއްޓަށް އުދައަރާ ރަށުގައި ފެންބޮޑުވެއްޖެއެވެ.\nއެމްއެންޑީއެފް ސެންޓްރަލް އޭރިއާގެ ސިފައިންދަނީ މިހާރު ފެން ހިއްކުމުގެ މަސައްކަތް ކުރަމުންކަމަށް އެމްއެންޑީއެފް ގެ މީޑިއާ އޮފިޝަލް ވިދާޅުވިއެވެ.\nއުދަ އެރުމުގެ ސަބަބުން ށ ނޫމަރާގެ ބަނދަރުތެރޭގައި ހުރި އުޅަނދުތައްވެސް ވަނީ މިއަދު އެއްގަމަށް އަރުވައިފިއެވެ. އޭގެ އިތުރުން މިއަދު ވަނީ މާވަށަށް ވެސް ވަރަށް ބޮޑަށް އުދަ އަރާފައިއެވެ.\nމޫސުމާ ބެހޭ ގައުމީ އިދާރާއިން ބުނީ ކުރިއަށް އޮތް 24 ގަޑިއިރު އުތުރާއި މެދު ރާއްޖެތެރޭގެ އެކި ހިސާބަށް ވިއްސާރަ ކުރާނެ ކަމަށާއި، ގުގުރުން އެކަށީގެން ވާ ކަމަށެވެ. އަދި ދެކުނުގެ އަތޮޅުތަކަށް ކެރީގެ އަސަރު ފޯރި ނަމަވެސް މޫސުން އާންމު ގޮތެއްގައި ރަނގަޅު ވާނެ ކަމަށް މޫސުމާ ބެހޭ ގައުމީ އިދާރާއިން ބުނެއެވެ.\nގުރައިދޫ ބިން ހިއްކުމުގެ މަސައްކަތް އޭޕްރީލްމަހު ނިމޭނެ\nމީގެ އިތުރުން މޫސުމާ ބެހޭ ގައުމީ އިދާރާއިން ބުނީ ދެކުނާއި ހުޅަނގުދެކުނުން ގަޑިއަކު 05 މޭލާއި 15 މޭލާ ދެމެދުގެ ބާރު މިނުގައި ވައިޖެހޭނެ ކަމަށާއި ވިލާ ގަނޑުގައި ގަޑިއަކު ގާތްގަޑަކަށް 35 މޭލަށް ވައިގަދަވުން އެކަށީގެންވާ ކަމަށެވެ.\nރާއްޖޭގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ ކަމަށާއި، ރާޅުގެ އުސްމިނުގައި 6-3 ފޫޓު ހުންނާނެ ކަމަށް ވެސް މޫސުމާ ބެހޭ ގައުމީ އިދާރާއިން ބުނެއެވެ. އަދި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށް ވެސް މޫސުމާ ބެހޭ ގައުމީ އިދާރާއިން ބުނެއެވެ.


Raajje gai cruise liner terminal alhan dhuniyege bodhethi kunfuni takeh\nރާއްޖޭގައި ކްރޫޒްލައިން ޓާމިނަލް އަޅަން ދުނިޔޭގެ ބޮޑެތި ކުންފުނި ތަކެއް\nހުޅުމާލޭގައި ތަރައްގީ ކުރާ ޔޮޓްމެރީނާ އާއި ކްރޫޒްލައިން ޓާމިނަލްގެ ކުރެހުމެއް -- ފޮޓޯ: އެޗްޑީސީ\nދުނިޔޭގެ ނަން މަޝްހޫރު ބޮޑެތި ކުންފުނި ތަކުން ހުޅުމާލެ ކްރޫޒްލައިން ޓާމިނަލް ހެދުމުގެ މަޝްރޫ އަށް ޝައުގުވެރިކަން ފާޅުކޮށްފި އެވެ.\nހުޅުމާލޭގެ ދެވަނަ ފިޔަވައްސަށްވާ ގޮތަށް ބޭރު ފޮށީގައި ހަދާފައިވާ ސަރަހައްދުގައި ކްރޫޒްލައިން ޓާމިނަލްއެއް ހަދައިދޭނެ ބަޔަކު ހޯދަން ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އިން އިއުލާނުކޮށްފައިވަނީ މިމަހު ކުރީކޮޅު އެވެ. އަދި އެ މަސައްކަތް ކޮށްދޭން ޝައުގުވެރިކަން ފާޅު ކުރުމުގެ ފުރުސަތު ދީފައިވަނީ މިމަހުގެ 16 ވަނަ ދުވަހުގެ ނިޔަލަށެވެ.\nއަވަސް އަށް އެނގިފައިވާ ގޮތުގައި މި މަޝްރޫ އަށް ގާތްގަނޑަކަށް ދިހަ ވަރަކަށް ކުންފުނިން ވަނީ ޝައުގުވެރިކަން ފާޅުކޮށްފަ އެވެ. މީގެތެރޭގައި ދުނިޔޭގެ ނަން މަޝްހޫރު ބޮޑެތި ކުންފުނިތައް ވެސް ހިމެނެ އެވެ. މީގެތެރޭގައި އަވަށްޓެރި ގައުމުތަކުގައި މިފަދަ ތަންތަން ހިންގުމުގައި އުޅޭ ކުންފުނިތައް ހިމެނެ އެވެ.\nނަމަވެސް، ރާއްޖެ އަށް މުހިންމު ބޮޑު މި މަޝްރޫއުގެ އިތުރު މައުލޫމާތެއް، އެޗްޑީސީ އިން ދީފައެއް ނުވެ އެވެ. އަވަސް އިން އެ މައުލޫމާތު ހޯދަން އެޗްޑީސީގެ ޕަބްލިކް ރިލޭޝަން އަށް ގުޅުމުން ފުރަތަމަ ބުނީ މައުލޫމާތު ސާފުކޮށްފަ ގުޅާނެ ކަމަށެވެ. ނަމަވެސް ނުގުޅުމުން އެ ކުންފުނީގެ މެނޭޖިން ޑިރެކްޓަރު ސުހައިލް އަހުމަދު އަށް އަވަސް އިން ގުޅުމުން ވިދާޅުވީ ކުރިމަތިލީ މީހުންގެ މައުލޫމާތު އެ މަނިކުފާނަށް ވެސް އެހާ ރަނގަޅަށް ނޭނގޭ ކަމަށާ، ޖެހޭނީ ސާފު ކޮށްލަން ކަމަށެވެ. އެ މައުލޫމާތު ހޯދަން މީޑިއާ އަށް ކަނޑައަޅާފައިވާ ޕީއާރު ކުއްޖާ އަށް ގުޅުމަށް އޭނާ އެދުނެވެ. އަދި ފަހުން އަވަސް އިން އެޗްޑީސީގެ ޕީއާރަށް ގުޅުމުން ބުނީ މިހާރު އޮތް ސްޓޭޖުން ޝައުގުވެރިކަން ފާޅުކޮށްފައިވާ ފަރާތްތަކާއި އެ ފަރާތްތައް ނިސްބަތްވާ ގައުމުގެ މައުލޫމާތު ވެސް ހާމަ ކުރާ ގޮތަށް ހަމަޖެހިފައި ނެތް ކަމަށެވެ.\nހުޅުމާލޭގައި ކްރޫޒްލައިން ޓާމިނަލެއް އަޅަން، ރައީސް އަބްދުﷲ ޔާމީންގެ ވެރިކަމުގެ ކުރީކޮޅު ވެސް މަސައްކަތް ކުރި އެވެ. އަދި ހުޅުމާލެ ތަރައްގީ ކުރުމުގެ މަޝްރޫއުގައި ހިމަނައިގެން ދެވަނަ ފިޔަވައްސަށް ވާގޮތަށް ބޭރު ތޮށި ހިއްކައި އެތަން ތަރައްގީ ކުރި އެވެ. ނަމަވެސް އެ ވެރިކަން ނިމިގެން ދިޔައިރު ވެސް ކްރޫޒްލައިން ޓާމިނަލް އަޅަން ފެށޭ ގޮތެއް ނުވެ އެވެ.\nރާއްޖެއަކީ ކްރޫޒްލައިން ސީޒަންއާ ދިމާކޮށް ގިނަ އަދަދެއްގެ އުޅަނދު އަންނަ ގައުމެވެ. ނަމަވެސް މި އުޅަނދު ފަހަރަށް ރަނގަޅު ފެންވަރުގެ ހިދުމަތް ނުދެވުމުގެ ޝަކުވާ އަބަދު ވެސް ކުރެ އެވެ. މި ސަރުކާރުން ވަނީ މި މައްސަލަ ހައްލު ކޮށްދޭނެ ކަމަށް ކުރިން ބުނެފަ އެވެ. އަދި ޓާމިނަލްއެއް އެޅުމުގެ ނަމުގައި މަސްވެރިންގެ ޕާކު ސަރަހައްދުގައި އަޅާފައި ވަނީ ފާހާނާ ބަރި އެކެވެ.\nހުޅުމާލެ އިންވެސްޓްމެންޓް ފޯރަމް ކްރޫޒް ލައިނާ + އިގްތިސޯދު


SunOnline: Vakkamuge massala thah enmme ginain hushahalhanee haveeru\nވައްކަމުގެ މައްސަލަތައް އެންމެ ގިނައިން ހުށަހަޅަނީ ހަވީރު\nކޮމިޝަނާ އޮފް ޕޮލިސް މުހައްމަދު ހަމީދ -- ސަން ފޮޓޯ\nވައްކަމުގެ މައްސަލަތައް އެންމެ ގިނައިން ހުށަހަޅަނީ ހަވީރު ފަހަކާ އިރުއޮއްސި ހަޔަކާ ދެމެދު ކަމަށް ފުލުހުން ބުނެފިއެވެ.\nފާއިތުވި 24 ގަޑިއިރު މާލޭގައި ހިނގާފައިވާ ވައްކަމާއި ފޭރުމުގެ ތަފާސް ހިސާބުތައް އާންމު ކުރައްވާ ކޮމިޝަނާ އޮފް ޕޮލިސް މުހައްމަދު ހަމީދު މިރޭ ކުރެއްވި ޓްވީޓެއްގައި ވިދާޅުވީ ވައްކަމާއި ފޭރުން އިތުރުވެފައިވާ މި ދަނޑިވަޅުގައި އެކަންތައް ހުއްޓުވުމަށް ފުލުހުން މަސައްކަތް ފަށާފައިވާ ކަމަށެވެ.\nއެގޮތުން މިފަދަ ކުށްތައް މަދު ކުރުވުމަށް ރަށުތެރެ ބެލެހެއްޓުމަށް އިތުރު ފުލުހުން ނެރެފައިިވާ ކަމަށް ސީޕީ ވިދާޅުވިއެވެ.\nތަކުރާރުކޮށް މިފަދަ ކުށްތައް ކުރާ މީހުން މުޖުތަމައުގައި އުޅޭކަން ފާހަގަ ކުރައްވާ ސީޕީ ވަނީ ގުރޫޕު ގުރޫޕަށް މަގުމަތީ އުޅޭ މިފަދަ މީހުންގެ އަމަލުތަކަށް ސަމާލުވުމަށް ރައްޔިތުންނަށް އިލްތިމާސް ކުރައްވައިފައެވެ.\nސީޕީ އާންމު ކުރެއްވި ތަފާސް ހިސާބުތަކަށް ބަލާއިރު ފާއިތުވި 24 ގަޑިއިރު ތެރޭ މާލެއިން ވައްކަމުގެ 10 މައްސަލައެއް ފުލުހުންނަށް ހުށަހަޅާފައިވެއެވެ. އޭގެ ތެރެއިން ހަތް މައްސަލައަކީ މަގުމަތީގައި ހިންގާފައިވާ ވައްކަންތަކެވެ.\nމީގެ އިތުރުން ގޭގެއިން ވައްކަން ކުރި ދެ މައްސަލައަކާއި ފިހާރައަކުން ވައްކަން ކުރި މައްސަލައެއް ފާއިތުވި 24 ގަޑިއިރު ތެރޭ ވަނީ ހުށަހަޅައިފައެވެ.\nވޭތުވެ ތިން އަހަރާ އަޅާ ބަލާއިރު މިއަހަރު ވައްކަން ކޮށްގެން ފުލުހުންގެ އިދާރާއަށް ރިޕޯޓު ކުރި އަދަދު އާދަޔާ ހިލާފަށް ގިނަކަމަށް ފުލުހުންގެ ތަފާސްހިސާބުތައް ދައްކައެވެ.\nފުލުހުންގެ ތަފާސް ހިސާބުތައް ދައްކާގޮތުން މިއަހަރު މިއަދާ ހަމައަށް 4357 ވައްކަމުގެ މައްސަލައެއް ވަނީ ރިޕޯޓުކޮށްފަ އެވެ. އެއީ ވޭތުވެ ދިޔަ ތިން އަހަރާ އަޅާބަލާއިރު އެއް ހާހުގެ އިތުރުވުމެކެވެ.\nރައްޔިތުން ލޯބިވާ ފުލުހުން ތިބޭތަން ދައްކައިދޭނަން: ނަޝީދު\nމެމްބަރު ރިޒާ ފުލުހުންގެ އިދާރާއަށް ހާޒިރުކޮށްފި\nކޯޓުން ބޭރުގައި "ކައިވެނި" ކުރި ކަމަށް ބުނުން ގޯސް: ޕީޖީ


Premier League: Liverpool molhuvi iru, Gadha hatharakah erumah...\nޕްރިމިއާ ލީގު: ލިވަޕޫލް މޮޅުވިއިރު، ގަދަ ހަތަރަކަށް އެރުމަށް ޗެލްސީއަށް ހުރަސްތަކެއް\nލިވަޕޫލް މޮޅުވީ ފުލަމްއާ ވާދަކޮށް 1-2 ގެ ނަތީޖާއަކުން\nޗެލްސީ ވަނީ އެވަޓަންއާ ވާދަކޮށް 0-2 ގެ ނަތީޖާއަކުން ބަލިވެފައި\nކ. މާލެ 18 މާރޗް 2019 | ހޯމަ 08:45 2,435\nލިވަޕޫލް ކުޅުންތެރިން އުފާފާޅުކުރަނީ - ޓްވިޓަރ\nޕްރިމިއާ ލީގުގައި ފުލަމްގެ މައްޗަށް ލިވަޕޫލް ކުރިހޯދިއިރު، އެވަޓަން އަތުން ބަލިވެ ޗެލްސީއަށް ގަދަ ހަތަރަކަށް އެރުމަށް ހުރަސްތަކާ ކުރިމަތިވެއްޖެއެވެ.\nއާދީއްތަ ދުވަހުގެ ރޭ ކުޅުނު މެޗުން ލިވަޕޫލް މޮޅުވީ ފުލަމްއާ ވާދަކޮށް 1-2 ގެ ނަތީޖާއަކުން ނެވެ.\nފުލަމް ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލް ކޮށްގެން ރަނގަޅަށް ކުޅުނީ ލިވަޕޫލުންނެވެ. އެގޮތުން އެ ޓީމުން ވަނީ ފުލަމްގެ ހާފަށް ބާރުބޮޑުކޮށް ގިނަ ހަމަލާތަކެއް ފޮނުވާލާފައެވެ.\nމެޗުގައި ފުރަތަމަ ލަނޑު ޖަހާ ލީޑުވެސް ނެގީ ލިވަޕޫލުންނެވެ. މި ލަނޑު 26 ވަނަ މިނެޓުގައި ރޮބާޓޯ ފިރްމީނޯގެ އެހީތެރިކަމާއެކު ކާމިޔާބުކުރީ ސާޑިއޯ މާނޭއެވެ.\nމި ލަނޑަށްފަހުވެސް ލިވަޕޫލަށް ވަނީ ލަނޑު ޖެހުމަށް ގިނަ ފުރުސަތުތަކެއް ލިބިފައެވެ. ނަމަވެސް އެ ފުރުސަތުތަކުގެ ބޭނުން އެންމެ އެދެވޭ ގޮތެއްގައި އެޓީމަށް ހިފިފައެއް ނުވެއެވެ.\nދެވަނަ ހާފް ފެށިގެންވެސް ރަނގަޅަށް ކުޅެމުން ދިޔައީ ލިވަޕޫލުންނެވެ. ނަމަވެސް ލިވަޕޫލުން ރަނގަޅަށް ކުޅެމުންދަނިކޮށް 74 ވަނަ މިނެޓުގައި ބަބެލް ކާމިޔާބުކުރި ލަނޑުން ފުލަމްއިން ވަނީ ނަތީޖާ ހަމަހަމަކޮށްފައެވެ.\nމެޗުން ލިވަޕޫލް މޮޅުވި ލަނޑު 82 ވަނަ މިނެޓުގައި އެޓީމަށް ލިބުނު ޕެނަލްޓީ އަކުން ކާމިޔާބުކުރީ ޖޭމްސް މިލްނާއެވެ. މި ލަނޑަށްފަހުވެސް ލިވަޕޫލަށް ވަނީ ލީޑު ފުޅާކުރަން އިތުރު ފުރުސަތުތައް ލިބި ބޭކާރުވެފައެވެ.\nމި ނަތީޖާއާއެކު ލިވަޕޫލް އޮތީ ކުޅުނު 31 މެޗުން ލިބުނު 76 ޕޮއިންޓާއެކު ޕޮއިންޓް ތާވަލުގެ އެއްވަނައިގައެވެ. މެޗުން ބަލިވި ފުލަމް އޮތީ ކުޅުނު 31 މެޗުން ލިބުނު 17 ޕޮއިންޓާއެކު ޕޮއިންޓް ތާވަލުގެ 19 ވަނައިގައެވެ.\nWhen you miss the penalty but score the rebound #EVECHE pic.twitter.com/oIwmx7TSXP\nއާދީއްތަ ދުވަހުގެ ރޭ ކުޅުނު މެޗުން ޗެލްސީ ބަލިވީ އެވަޓަންއާ ވާދަކޮށް 0-2 ގެ ނަތީޖާއަކުންނެވެ.\nއެވަޓަން ދަނޑުގައި ކުޅުނު މި މެޗު ފެށިގެން ރަނގަޅަށް ކުޅެމުން ދިޔައީ އެޓީމުންނެވެ. އެގޮތުން އެޓީމުން ވަނީ ކުރީކޮޅު ލަނޑު ޖެހުމަށް ފުރުސަތުތައް ތަނަވަސްކޮށްފައެވެ. ނަމަވެސް އެ ފުރުސަތުތަކުގެ ބޭނުން އެޓީމަށް އެންމެ އެދެވޭ ގޮތެއްގައި ނުހިފެއެވެ.\nމި ހާފްގައި ޗެލްސީގެ ފަރާތުންވެސް ގިނަ ހަމަލާތަކެއް ފެނިގެންދިޔައިރު، އެ ހަމަލާތަކުގެ ބޭނުން އެޓީމަށްވެސް އެންމެ އެދެވޭ ގޮތެއްގައި ހިފޭގޮތް ވަނީ ނުވެފައެވެ.\n@richarlison97 #EFCmatchday pic.twitter.com/mKmuSooxpU\nދެވަނަ ހާފް ފެށިގެން ހަތަރުވަނަ މިނެޓު ތެރޭގައި އެވަޓަންއިން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށް ދިނީ ރިޗަޑްސަންއެވެ.\nމި ލަނޑަށްފަހު ވެސް އެވަޓަންއަށް ލަނޑު ޖެހުމަށް ފުރުސަތުތަކެއް ވަނީ ލިބިފައެވެ. އަދި ޗެލްސީއަށް ވެސް ވަނީ ލަނޑު ޖެހުމަށް ގިނަ ފުރުސަތުތައް ލިބި ބޭކާރުވެފައެވެ.\nއެވަޓަންއިން މެޗުގެ ލީޑު ފުޅާކުރީ 72 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ސިގަޑްސަންއެވެ. މިއީ އެވަޓަންއަށް ލިބުނު ޕެނަލްޓީ ކުރިޔަށް ފޮނުވާލުމުން، އެޓީމުގެ ކީޕަރު ދިފާއުކުރުމުން، ރީބައުންޑުން އޭނާ ކާމިޔާބުކުރި ލަނޑެކެވެ.\nމި ނަތީޖާއާއެކު ޗެލްސީ އޮތީ ކުޅުނު 30 މެޗުން ލިބުނު 57 ޕޮއިންޓާއެކު ޕޮއިންޓް ތާވަލުގެ ހަވަނައިގައެވެ. މެޗުން މޮޅުވި އެވަޓަން އޮތީ ކުޅުނު 31 މެޗުން ލިބުނު 40 ޕޮއިންޓާއެކު ޕޮއިންޓް ތާވަލުގެ 11 ވަނައިގައެވެ.\nއެންމެ ފަހުން އަޕްޑޭޓް ކުރީ: 15 ގަޑިއިރު ކުރި | ރިވިއު ކުރީ: ހުސެން ފިޔާޒް


Beyru megazin ehge beyrugandah Nurain\nބޭރު މެގަޒިނެއްގެ ބޭރުގަނޑަށް ނޫރައިން!\nނޫރައިން މުހައްމަދު އަލީ ޖަނާހު: ޒުވާން އުމުރުގައި ކާމިޔާބީ ހޯއްދެއްވި\nހުނަރަށް ބަލަންޏާ ދިވެހިންނަކީ މުޅި ދުނިޔޭގައި ވެސް ފާހަގަ ކޮށްލެވޭ ބައެކެވެ. ދިވެއްސަކު ދިރިއުޅޭ ކޮންމެ ތަނެއްގައި ވެސް އެމީހުން ފާހަގަވާ ހާއްސަ ކަމެއް ވެއެވެ. އަދި އޭގެ ތެރޭގައި ވެސް ވަކިން ހާއްސަކޮށް ފާހަގަކޮށްލެވޭ ބަޔަކު ވެސް އުޅެ އެވެ. މިވެސް އެފަދަ ފަހުރުވެރި ދިވެއްސެކެވެ. މިއީ ނިއުޒިލެންޑްގައި ދިރިއުޅެމުންދާ އުމުރުން 29 އަހަރު ނޫރައިން މުހައްމަދު އަލީ ޖަނާހުގެ ވާހަކައެވެ. -- ނޫރައިންއަކީ މަޝްހޫރު ވިޔަފާރިވެރިޔާ މުހައްމަދު އަލީ ޖަނާހު (ޖަނާ) ގެ ދަރިކަނބަލެކެވެ.\nނޫރައިން ފާހަގަ ކުރެވިފައި ވަނީ ވަރަށް ނަމޫނާ ޒުވާނެއްގެ ގޮތުގަ އެވެ. ހާއްސަކޮށް ބަދަލަށް ވަކާލާތު ކުރައްވާ އެހެން މީހުންނަށް އެހީތެރިވެ ދެއްވުމުގައި އޭނާއަކީ ދިރޭ މިސާލެކެވެ. ހައްގުތަކަށް އަޑު އުފުއްލެވުމާއި އެހީގެ މަސައްކަތުގައި ޗެންޕިއަނެކެވެ.\nނޫރައިން ވަނީ އޭނާގެ ވަރަށް ޒުވާން އުމުރުން ފެށިގެން ތަފާތު ކަންކަމުގައި އަދި ކުރެެއްވި ކޮންމެ ކަމެއްގައި ލީޑާޝިޕް ދައްކަވާފަ އެވެ. އޭނާގެ އެ ހިތްވަރާ ކެރިވަޑައިގަތުމުގެ ސަބަބުން ނިއުޒިލެންޑްގައި އޭނާއަކީ އުހަށް އަރާފައިވާ ތަރިއެކެވެ. ބައެއް އިވެންޓްތަކުގައި އޭނާ ނިއުޒިލެންޑް ތަމްސީލުކޮށް ދެއްވަ އެވެ. އަދި 2017 ވަނަ އަހަރު އެ ގައުމުގެ އެންމެ ނުފޫޒުގަދަ އަންހެނުންގެ ތެރޭގައި ވެސް ނޫރައިން ހިމެނިވަޑައިގެންނެވި އެވެ. އެހިސާބުން ފެށިގެން ނޫރައިންގެ ވިދުން ވަނީ ވަރަށް ގަދަވެފަ އެވެ. ބޭރުގެ މަޝްހޫރު މެގަޒިންތަކުގެ ކަވަރުން ނޫރައިން ފޮޓޯއަށް ޖާގަ ހުސްކުރާން ފެށީ އެހެން ވެގެނެވެ. އެންމެ ފަހުން ކަވަ ސްޓޯރީއެއްގެ ގޮތުގައި ނޫރައިންގެ ވާހަކަ ގެނެސްދީފައި ވަނީ އެމް2ވުމަން އިންނެވެ.\nނޫރައިން: ދިވެހި ރާއްޖެ ފަހުރުވެރިވަނެ ހިދުމަތްތެރިއެއް\nނިއުޒިލެންޑަކީ އެހެން ގައުމުތަކުން ވަރަށް ގިނައިން ޒުވާނުން ހިޖުރަކޮށް ދިރިއުޅެމުންދާ ގައުމެކެވެ. ޒުވާނުން ހިޖުރަ ކުރާއިރު ހުޅަނގުގެ ބައެއް ގައުމުތަކުގައި ވެސް ކުރިމަތިލާންޖެހޭ ނަސްލީ ތަފާތު ކުރުންތަކާ އެފަދަ ޒުވާނުންނަށް ކުރިމަތިލާން ޖެހުން މަދެއް ނޫނެވެ. އެހެން ކަމުން ނޫރައިންގެ މަސައްކަތަށް ހެއްދެވީ އެ ތަފާތު ކުރުންތައް ނައްތާލާ ބަދަލު ގެންނަ ޒުވާނާއަށް ވެ ވަޑައިގަންނަވާށެވެ. އެކަމަކު ނިއުޒިލެންޑަށް ވަރަށް ޅަ އުމުރެއްގައި ދިރިއުޅުން ބަދަލު ކުރެއްވި ނޫރައިން އެންމެ ބޮޑު ސަމާލުކަމެއް އަބަދުވެސް ދެއްވަނީ ފަހުރުވެރި މުސްލިމެއްގެ ގޮތުގައި ދިރިއުޅުއްވާށެވެ. ދެން ބަދަލު ގެނެސްދޭށެވެ.\nނޫރައިން ވަނީ ނިއުޒީލޭންޑްގެ ސިޔާސީ ފަރާތްތަކާއި ކަމާގުޅޭ އިދާރާތަކުގެ އިސް ވެެރިންނާއި މަަޝްވަރާކޮށް ހިޖުރަވެެރިންނަށް ނިއުޒީލޭންޑްގައި ކުރިމަތިވާ ގޮންޖެހުންތަކާ ދަތިތައް ސަމާލު ކަމަށް ގެނެސްދީފަ އެވެ. އޭނާ ވިދާޅުވެ އެވެެ: "ބޭނުމަކީ ހުރިހާ އެންމެންނަށް ވެސް ހަމަހަމަ ދިރިއުޅުމެއް ހޯދައި ދިނުން،"\nނޫރައިންގެ އެންމެ ބޮޑު މަސައްކަތަކީ އޭނާގެ ދިރިއުޅުން ވެސް އޮންނަ އޯކްލޭންޑްގައި ދިރިއުޅޭ ހުރިހާ ރައްޔިތުން އެކި ދާއިރާތަކުން ހިލޭ ސާބަހަށް ހިދުމަތް ކޮށްދިނުމެވެ. އެގޮތުން ސިޓީގެ ރައްޔިތުންނަށް ދިމާވާ ކަންކަމުގައި އަޑު އުފުލާ، އެކަންކަން ހައްލު ކުރުމުގައި އެންމެ އިސް ސަފުގައި ހަރަކާތްތެރިވެ ވަޑައިގަންނަވަނީ ވެސް ނޫރައިންނެވެ. ކަންބޮޑުވުންތަކުގެ އަޑު އުފުލާ ޖަލްސާތަކާއި ބައްދަލްވުންތަކުގައި އެންމެ ބާރު އަދި އެންމެ ހަރު އަޑަކީ އެއީ އެވެ.\nއެ ސިޓީގެ މުހިންމު ބައެއް ނިންމުންތައް ނިންމުމުގައި އެންމެ ފަހު ބަސް ވިދާޅުވާ ބޭފުޅުންގެ ތެރެއިން އެއް ބޭފުޅަކީ ރާއްޖޭގެ ނޫރައިން އެވެ. އެ ނޫނަސް ނޫރައިންގެ ދާއިރާއިން އޭނާގެ އެހީތެރި ކަމަށް އެދޭ ކޮންމެ މީހަކަށް އުފަލާއެކު އަގަކާ ނުލައި އެހީތެރިވެ ދެއްވޭތޯ މަސައްކަތް ކުރައްވަ އެވެ. ހަމަ ކޮންމެ ދުވަހަކު އެއްވެސް ވަރުބަލި ކަމެއްނެތި އެކަމުގައި އެތައް ވަގުތެއް އޭނާ ހޭދަ ކުރެއްވަ އެވެ.\nމިއަދު ނޫރައިންނަކީ މުހިންމު މަގާމުތަކެއްގެ މަސްއޫލިއްޔަތު އުފުއްލަވަމުން ވަޑައިގަންނަވާ ޒުވާން ބޭފުޅެކެވެ. އޭނާއަކީ "އަޕް ސައިޑް ޑައުން އެޑިއުކޭޝަން ޓްރަސްޓް" ގެ ޓްރަސްޓީ އަދި 350 އެއޯޓިއުރޯގެ ޓްރެޒަރާ އެވެ. ޖޫނިއާ ޗެންބަރު އިންޓަނޭޝަނަލް (ޖޭސީއައި) ގެ އޭޝިޔާ ފެސިފިކް ރީޖަންގެ ރައީސްކަން މިހާތަނަށް ކުރެއްވި ހަތަރު އަންހެން ބޭފުޅުންގެ ތެރެއިން އެކަކީވެސް ޗާޓެޑް އެކައުންޓެންޓެއްގެ ގޮތުގައި އާނެސްޓަން ޔަންގުގައި ވެސް މަސައްކަތް ކުރައްވާ ނޫރައިންނެވެ.\nދެހާސް ސަތާރަ ވަނަ އަހަރު ބޭއްވި "އިންޓަނޭޝަނަލް ކޯޕަރޭޓް ޕާޓްނާޝިޕް ކޮމެޓީ ވޯލްޑް ކޮންގްރެސް" ގެ ފަޚުރުވެރި ބައިވެރިންގެ ތެރޭގައި ވެސް ނޫރައިން ހިމެނި ވަޑައިގެންނެވި އެވެ. އެއީ 160 ގައުމު ތަމްސީލް ކުރާ އެ ދާއިރާގެ އެންމެ ބޮޑު ކޮންގްރެސް އެވެ.\nއަޅުގަނޑުގެ ބޭނުމަކީ ހުރިހާ އެންމެންނަށް ވެސް ހިތްހަމަޖެހޭ ހަމަހަމަ ދިރިއުޅުމެއް ހޯދައި ދިނުން،\nނޫރައިން ޖަނާހު | ޒުވާނެއް\nނޫރައިން ވަނީ، ޒުވާން އަންހެނުންނަށް ކުރިއަށް ދާންވީ ރަނގަޅު ގޮތް ވިދާޅުވެ ދެއްވާ އެކަމުގައި ހިތްވަރުދެއްވާ ވަޒީފާގެ ތަމްރީން ބޭނުންވާ އަންހެނުންނަށް އެހީތެރިވާން ހާއްސަ ޖަމިއްޔާއެއް ވެސް އުފައްދަވާފަ އެވެ. "އޮތެންޓިސިޓީ އެން ޒެޑް" ގެ ނަމުގައި ހިންގާ ޖަމިއްޔާއިން ވަޒީފާގެ ތަމްރީން ބޭނުންވާ އަންހެނުންނަށް އެހީތެރިވެ ދެއެވެ. އަދި މަސައްކަތުގެ މައިދާނުގައި ކުރިއަށް ދާން ނޫރައިންގެ ފަރާތްޕުޅުން ހިތްވަރު ދެއްވަ އެވެ.\nދެހާސް ސަތާރަ ވަނަ އަހަރަކީ ނޫރައިންގެ ހަޔާތުގައި ވަރަށް ހާއްސަ އަހަރެކެވެ. "ޔޫއެން ކޮމިޝަން އޮން ދަ ސްޓޭޓަސް އޮފް ވިމެން ސަމިޓް" ގައި އަންހެނުން މަސައްކަތުގެ މައިދާނުގައި ކުލަ ތަފާތު ނުކުރުމަށް ގޮވާލާ ނިއުޒިލެންޑް ތަމްސީލް ކުރެއްވީ ނޫރައިންނެވެ.\nހިތްވަރާ ގަދަ އަޒުމާއެކު ކުރި މަސައްކަތުން ނޫރައިން ވަނީ 2017 ވަނަ އަހަރު އެންމެ ނުފޫޒުގަދަ އަންހެނުންގެ ތެރޭގައި ހިމެނި ވަޑައިގެންފަ އެވެ.. އޭގެ ކުރިން 2015 ވަނަ އަހަރު "ވެެއިޓްމަޓާ ލޯކަލް ބޯޑް ގޫޑް ސިޓިޒެން އެވޯޑް" ވެސް ހޯއްދެވި އެވެ. މި ހުރިހާ ކާމިޔާބީތަކެއް ނޫރިން ހާސިލް ކުރެއްވީ ޒުވާން އުމުރުގަ އެވެ. އެއީ ދުނިޔޭގައި ނޫރައިން ވިދާލި ސަބަބެކެވެ. މަޝްހޫރު މެގަޒިންތަކުގެ ފަލަ ސުރުހީތަކަށް ނޫރައިން ގެންދާއިރު އެފަދަ މަޖައްލާތަކުގެ ކަވަ ސްޓޯރީއަކަށް ނޫރައިން ވެފައި ވެ އެވެ.\nމުހައްމަދު އަލީ ޖަނާހް ނިއު ޒިލޭންޑް ނޫރައިން ޖަނާހް\nތަފާތު ނަމެއް، ތަފާތު ވާހަކަ އެއް!\nނަބާ، ނަބީހާ: ހުރިހާ ގޮތަކުންވެސް "ޑަބަލްސް"


ރިލްވާން ގެއްލި، ހުޅުމާލޭގެ އަނދިރި މާހައުލު ބިރުވެރިވެފައި! | Help Find Ahmed Rilwan (@moyameehaa)\nރިލްވާން ގެއްލި، ހުޅުމާލޭގެ އަނދިރި މާހައުލު ބިރުވެރިވެފައި!\nގާތްގަނޑަކަށް 30،000 މީހުންގެ އާބާދީއެއް އޮތް މިރަށުގެ ރޭގަނޑުގެ މާހައުލަށް ފަތުރާލާފައި އޮންނަ ހަމަހިމޭންކަން ބޮޑުވެގެންދަނީ ރޭގަނޑު މުޅި ރަށުގެ މައްޗަށް ވެރިވެގަނެގެން އޮންނަ އަނދިރިކަމޭ ބުނެވިދާނެ އެވެ. ރަށަށް އަރައިގެންދާއިރު ފެންނަ ސަރާސަރު ބޮޑު މައި މަގަށް ބަލައިމުން އެކަނި ވެސް އެކަން ވަޒަންކޮށްލެވެ އެވެ. އެ އަނދިރި ކަމަކީ އެ ރަށުގައި ދިރިއުޅޭ މީހުން ހާސް ކުރުވާ ކަމަކަށް ވެއެވެ. ނަމަވެސް އެ ހާސްކަމުގެ ތެރެއިން މިހާރު ވަނީ މާ ބޮޑު ހާސް ކަމެއް ކުރިމަތިކުރުވާފަ އެވެ. ނޫސްވެރިޔާ އަހުމަދު ރިލްވާން ގެއްލުނު ހިސާބުން ފެށިގެނެވެ. މިރަށުގެ 21 ނަންބަރު ފްލެޓްގައި އެކަނި ދިިރިއުޅެމުން އައި ރިލްވާން ގެއްލުނުތާ މިއަދަށް މިވީ 22 ދުވަހެވެ؛ އޭނާ “ވަގަށް ނެގީ” ހުޅުމާލޭގެ އަނދިރި ކަމުގެ ތެރޭގައި ކަމަށް ތުހުމަތިވި ހިސާބުން ފެށިގެނެވެ. ރިލްވާން ގެއްލުުމުގެ ކުރިން ވެސް ރޭ ވުމުން މިރަށުގައި އޮންނަ އަނދިރި މާހައުލު މިހާރު ވަނީ އިތުރަށް “ކަޅު” ވެ މިރަށުގެ އާބަދީއަށް ބިރުވެރި މާހައުލަކަށް ވެފައެވެ.\nމިރަށުގައި ދިރިއުޅޭ ވަރަށް ގިނަ މީހުން ބުނާ ގޮތުގައި ބިޔަ ރަށުގެ އެކި ހިސާބުތަކުގައި މީހުން އާބާދުވެފައިވާއިރު، އެއް ސަރަހައްދުން އަނެއް ހިސާބަށް ދިއުމުގައި އަބަދުވެސް އެންމެ ބޮޑު ބިރަކަށްވެފައިވަނީ ވެސް މަގުތަކުގައި އަލިކަމެއް ނެތުމެވެ. ވާހަކަ ދައްކައިލެވުނު އެންމެން ވެސް ގާތްގަނޑަކަށް އެކަމަށް އިއްތިފާގުވެ އެވެ.\n“ތަންތަން ހޯދައި އުޅެން ވެސް ވަރަށް އުނދަގޫވޭ މިރަށް އަނދިރިވީމަ. މިރަށަށް އައިސް މަގުތައް ވެސް ހޯދަން ޖެހެނީ ކޮންމެވެސް ރައްޓެއްސަކަށް ގުޅައިގެން. މިއަށްވުރެ ބޮޑަށް އަލިކޮށް ދިއްލާފައި ހުންނަ ނަމަ ފަސޭހަ ވާނެ،” ބާރަށް ތަރައްގީވަމުން އަންނަ މިރަށަށް އައިސް އުޅުނު ޒުވާނަކު ބުންޏެވެ.\nހުޅުމާލޭގެ ފްލެޓެއްގެ ދޮރުތަކުން ބޭރަށް އަލި ފޭދިފައި: ރަށުގެ މާހައުލަކީ އަނދިރިކަން ބޮޑު މާހައުލެއް — ފޮޓޯ: ވީނިއުސް\nއަނދިރި ނަމަވެސް މިރަށުގެ ރޭގަނޑުގެ މާހައުލަކީ ގިނަ ބަޔަކު ނުކުމެ އުޅޭ މާހައުލެކެވެ. ހާއްސަކޮށް މާލެއިން ރޭގަނޑު އަންނަ މީހުންނެވެ. އެހެން ނަމަވެސް އެއްކަމެއް މިހާރު ފާހަގަ ކުރެވެ އެވެ. “މޮޔަ މީހާ” ގެ ނަމުން މަޝްހޫރުވެފައިވާ ނޫސްވެރިޔާ ގެއްލުމާއެކު ކުރިއާ ޚިލާފަށް މި ރަށުގެ މަގުތަކަށް ރޭގަނޑު މީހުން ނުކުމެ އުޅުން ވަނީ މަދުވެފަ އެވެ.\n“[ރިލްވާން ގެއްލުމާއެލު] ރޭގަނޑު 11:00 އިގެ ފަހުން ކޮންމެހެން ނުކުންނަން ޖެހިގެން ނޫނީ، މަގުމައްޗަށް މީހުން ނުނުކުމޭ! މިރަށުގެ އަނދިރިކަން ހިތުރަށް އަނދިރިވެއްޖެހެން ހީވޭ. އަދި އެ ހާދިސާ ހިނގައި ދިޔަ ގޮތް ކަމަށް ބުނާ ވާހަކަތަކާއެކު ރޭގަނޑު ބޭރަށްދާން ފަސްޖެހޭ. އެހެންވަނީ ރަށުތެރޭގެ އަނދިރިކަމާއި ބިރުވެރިކަންއިތުރުވެ، އަދި ބައެއް ފަހަރަށް މަގުމަތިން މީހުންނާއި ދިމާކުރާ މަންޒަރު ފެންނާތީވެސްމެ،” މި ރަށުގައި ދިރިއުޅޭ މީހަކު ބުންޏެވެ. ހުޅުމާލޭގެ މި އަނދިރި ކަމުގެ ތެރޭގައި އޭނާ ދިރިއުޅޭތާ 10 އަހަރުވެއްޖެ އެވެ. “އަނދިރިވީމަ އަސްލު ޖެހިލުންވޭ މަގުމައްޗަށް ނުކުމެ އުޅެލަން… ވަރަށް ފަސްޖެހޭ. ވަރަށްމަދުން ފެންނަނީ ފުލުހުން ޚާއްސަކޮށް ދަން ގަޑީގައި ފުލުހުން ވަރަށް ނުފެނޭ،”\nސަރާސަރު ބިން އޮންނަ މި ރަށުގެ އެކި ސަރަހައްދުތަކުގައި ދުރުދުރުން ދިއްލާފައިވާ ހޮޅިބުރިތަކުން ބިޔަ ބޮޑު ސަރަހައްދުތަކަށް އެކަށީގެންވާ އަލިކަން ފަތުރައެއް ނުދެ އެވެ. މީހުން ދިރިއުޅޭ ސަރަހައްދުތައް ހިސާބަކަށް އަލިވެފައި އޮންނަނީ ވެސް ގޭގޭގައި ދިއްލާފައި ހުންނަ ބޮކިތަކުގެ އައްޔާއެކުވެގެނެވެ. މީހުން ދިރިނުޅޭ އަދި ދުރު ހިސާބުން އެހެން ސަރަހައްދުތަކަށް ދާން ބޮޑެތި ދިގު މަގުތަކާއެކު ވާވެސް އޮންނަ އިރު އަލިކަމެއް އެއްވެސް ވަރަކަށް ނެތް ހިސާބު ވެސް މިރަށުގައިވެއެވެ.\n“ޑިއުޓީ ނިންމާފަ އެކަނި ދާ ގަޑީގައި ވަރަށް އުނގަދޫވޭ މަގުތަކާއި ތަންތަން އަނދިރިކޮށް އޮންނާތީ. ވަރަށް ބިރުގަނޭ، ރިލްވާން ހާދިސާއަށްފަހު މާ ބިރުގަންނަން ފަށައިފި!” މަސައްކަތް ނިންމާފައި ގެއަށްދިއަ ޒުވާން އަންހެން ކުއްޖަކު ބުންޏެވެ.\nމިރަށުގައި ގިނަ އަދަދެއްގެ ބިދޭސީން ވެސް އުޅެ އެވެ. ސިނާއީ ސަރަހައްދުގައި މަސައްކަތްކުރާ ބަންގްލަދޭޝްގެ މީހަކު ބުނި ގޮތުގައި މާ ބޮޑަށް އަނދިރިކޮށް އޮންނާތީ ކުށްކުރާ މީހުނަށް ވެސް ކުށްއްތަކަށް އަރައިގަންނަން މިރަށުގައި ފަސޭހަ އެވެ. އޭގެ ސަބަބުން ވެސް މީހުން ރޭގަނޑު މަގުމައްޗަށް ނުކުމެ އުޅެން ޖެހިލުވާއިރު “މޮޔަ މީހާ” ގެއްލުނު ހިސާބުން ވަރަށް ގިނަ ބައެއްގެ ހިތް ވަނީ ބިރުގެންފަ އެވެ.\nއޭނާ އަދި ބުންޏެވެ: “އަނދިރިވަނީމަ ސަކަރާތް ތިބެނީ! ގިނަ މީހުން ކުޑަ ޕާޓޭ މީހުން އުނދަގޫ ކޮށްލާނެ ދޯ. ގެއްލުނީވެސް އެ ކުރީގައި ބުނަނީ ދޯ ކޮންމެސް ނިއުސްކުރާ މީހަކު ގެއްލެނީއޭ. ގިނަ މީހުން ބުނަނީ އޭނާ ފެނުނިއްޔާ ބުނާއްޗޭ. އެވައްތަރުވީމަ ބިރު ގަންނާނީ ދޯ؟ ރާއްޖޭގެ މީހުން އެވައްތަރުވީމާ ބޭރުމީހާ ބުރުގަންނަނީނު!”\nހުޅުމާލޭގެ ރޭގަނޑުގެ މާހައުލު: އަލިކަން ނޯންނާތީ މީހުން ޝަކުވާ ކުރޭ — ފޮޓޯ: ވީނިއުސް\nހުޅުމާލޭގެ މަގުމަތި: ރިލްވާން ގެއްލުނު ފަހުން ރަށުގެ ބިރުވެރިކަން ވަނީ މައްޗަށް ގޮސްފައި — ފޮޓޯ: ވީނިއުސް\nމި ރަށުގައި ބޮޑެތި އެކްސިޑެންޓް ތައް ހިނގަ އެވެ. މަގުމަތީގައި ހިންގާފައިވާ އަންހެން ކުދިން ރޭޕްކުރެ އެވެ. މާރާމާރީއާއި މަސްތުވާތަކެތީގެ މައްސަލަތައް ގިނަ އެވެ. ބަދުއަހުލާގީ މައްސަލަތައް ހިނގަ އެވެ. އެކަންކަމުގެ ބިރުވެރި ކަމުގެ ތެރެއިން ރޭގަނޑެއްގެ ފުރަ މެންދަމު މި ރަށުން މީހަކު “ވަގަށް ނެގި” ހާދިސާ އައުމުން މި ރަށުގެ މާހައުލުގެ ބިރުވެރިކަން ވަނީ އިންތިހާއަށް ގޮސްފަ އެވެ. މި ރަށުގެ ޒުވާން ކުއްޖަކު ބުނި ގޮތުގައި އެންމެ އުނދަގޫވަނީ “ރޭގަނޑު ހުޅުމާލެ އަނދިރިވެ ބިރުވެރި ކަމުން” ނެވެ. އެ ޒުވާނާ ބުނާ ގޮތުގައި ވަޅި ހެރުމާއި ރޭޕް ކުރުން ފަދަ ކަންކަން އާންމުވެފައިވާތީ ބިރުވެރިކަން، އަނދިރިކަމުގެ ތެރޭގައި އިތުރަށް ބޮޑުވެ އެވެ.\n“މިތާ ކޮންމެ ތަނަކަށް ވަދެ ކޮންމެފަދަ ކަމެއް ކުރެވިދާނެ. އެމީހަކު ކުރާނެ ކަމެއް ކުރަންވީ. މިހާރުވެސް މިއުޅެނީ މީހަކު ގެއްލިގެން، [ބަޔަކު] އަހަރެންވެސް ގެންގޮސްފާނެ. އެ ބިރުވެރިކަން އޮވޭ،” ޒުވާން އެކުއްޖާ ބުންޏެވެ.\nވެރިރަށް މާލޭގެ މި އަވަށުގައި މީހުން އާބާދުވިތާ 10 އަހަރުވެފައިވާއިރު، އެކަށީގެންވާ އަލިކަން ނެތުމަކީ މިރަށުގެ އާބާދީގެ ޝަކުވާއެކެވެ. އެ ޝަކުވާ އަށް ހައްލު ލިބި، އަލިކަން ނައިސް އުޅެނިކޮށް “މޮޔަ މީހާ” ގެއްލި މިރަށުގެ އަނދިރިކަން ވަނީ ބިރުވެރި ކަމެއްގެ ގޮތުގައި މިރަށުގެ މީހުން ވަށައިލާފަ އެވެ.


Hoarafushi airport ah beynunvaa bin hikkumuge masakkaiy fashaifi | Mihaaru\nހޯރަފުށި އެއާޕޯޓު އަޅަން ހިއްކުމަށް ހަމަޖެހިފައިވާ ކުރެހުމެއް.\nހޯރަފުށީ އެއާޕޯޓަށް ބޭނުންވާ ބިން ހިއްކުމުގެ މަސައްކަތް ފަށައިފި\n08 އޯގަސްޓް 2018 - 11:58 27 comments\nހއ. ހޯރަފުށީގައި ތަރައްގީކުރާ އެއާޕޯޓް އެޅުމަށް ބޭނުންވާ ބިން ހިއްކުމުގެ އަމަލީ މަސައްކަތް އެމްޓީސީސީން އިއްޔެ ފަށައިފި އެވެ.\nހޯރަފުށީ އެއާޕޯޓަށް ބޭނުންވާ ބިން ހިއްކުމުގެ މަސައްކަތް ރަސްމީކޮށް ފަށާފައިވަނީ މިދިޔަ މަހުގެ ތެރޭގަ އެވެ. ބިން ހިއްކުމުގެ މަސައްކަތް ފެށުމަށް އެ ރަށުގައި ބޭއްވި ރަސްމިއްޔާތުގައި އެމްޓީސީސީގެ ސީއީއޯ އިބްރާހިމް ޒިޔަތު ވިދާޅުވީ 1.2 ކިލޯ މީޓަރުގެ ރަންވޭއަކާ އެކު ހޯރަފުށީގައި ހަދާ އެއާޕޯޓަށް ބޭނުންވާ ބިން ހިއްކުމުގެ މަސައްކަތް ނިންމަން ޖެހެނީ 203 ދުވަހުން ކަމަށެވެ.\nހޯރަފުށީގައި އެއާޕޯޓް އެޅުމަށް ބިން ނެތުމުގެ ސަބަބުން، އެއާޕޯޓް އެޅުމަށް ހިއްކުމަށް ހަމަޖެހިފައި ވަނީ އެ ރަށުގެ ހުޅަނގުގައި އޮންނަ ފަޅެވެ. އެ ފަޅުން ހިއްކާނީ ހޯރަފުށީގެ ހުޅަނގުން ތިން ވަނަ އަށް އޮތް މާފިނޮޅު ކިޔާ ފަޅުރަށުގެ ހުޅަނގަށް އޮތް ސަރަހައްދެވެ. އެއީ ރަންވޭ އަށް ބޭނުންވާ ބިމެވެ. އަދި ޓާމިނަލާއި އެއާޕޯޓަށް ބޭނުންވާ އެހެން އުމްރާނީ ވަސީލަތްތައް ގާއިމުކުރުމަށް، މާފިނޮޅުގެ އުތުރު ފަރާތު ފަޅުތެރެއިން ވެސް ވަކި ބައެއް ހިއްކަން ވަނީ ހަމަޖެހިފަ އެވެ.\nމާފިނޮޅު ހިއްކައިގެން ހޯރަފުށީ އެއާޕޯޓް ތަރައްގީ ކުރާ އިރު، އެ އެއާޕޯޓް އޮންނާނީ ހޯރަފުއްޓާ ނުގުޅި އެވެ. އެނގިފައިވާ ގޮތުގައި އެއްގަމުން ދަތުރު ކުރެވޭ ގޮތަށް، މާފިނޮޅުން ފެށިގެން ހޯރަފުއްޓަށް މަގެއް ހިއްކުމަށް ވަނީ ހަމަޖެހިފަ އެވެ.\nހޯރަފުށީ އެއާޕޯޓަށް ބޭނުންވާ ބިން ހިއްކުމަށްޓަކައި ވެލި ނަގަން ހަމަޖެހިފައިވަނީ އެ އަތޮޅު ތަކަންދުއާ ކައިރި ހިސާބަކުންނެވެ.\nޒިޔަތު ވިދާޅުވި ގޮތުގައި މާފިނޮޅުގެ ބިން ހިންމުގެ މަސައްކަތް ކުރިއަށް ގެންދަނީ އެމްޓީސީސީން މިދިޔަ އަހަރު ހޯދި ކޮންނަބޯޓު، މަހާ ޖައްރާފުންނެވެ.\nގާތްގަނޑަކަށް 64 މިލިއަން ރުފިޔާ ހޭދަވާނެ ކަމަށް ލަފާ ކުރެވޭ މި މަޝްރޫއުގެ ދަށުން 16 ހެކްޓަރުގެ ބިން ހިއްކުމަށް ވަނީ ހަމަޖެހިފަ އެވެ.\nއިތުރު ލިޔުންތައް އެމްޓީސީސީ ހއ. ހޯރަފުށި


Museebaathuge Vaguthakee Naaummeedhuvaanvee Vagutheh Noon.@2Vanabai | Fenvaru Online\nމުސީބާތުގެވަގުތަކީ ނާއުންމީދުވާންވީ ވަގުތެއްނޫން- ދެވަނަ ބައި\n19:40 - 1 ސެޕްޓެމްބަރު 2019 -0ކޮމެންޓް\nމުސީބާތުގެ ވަގުތަކީ ނާއުންމީދުވާންވީ ވަގުތެއްނޫން- ދެވަނަ ބައި\nމިހާލަތުގައި އަލުން ދިރިއުޅުން އާރާސްތުކުރުމުގެ ބަދަލުގައި ކުރިމަތިވި މުސީބާތުގެ މޮޅިވެރިކަމާއި ހިތާމައިގައި މުޅި ދިރިއުޅުން ބަރުބާދުކޮށްލާ މާޒީގެ ހިތި ތަޖުރިބާގެ ސަބަބުން އުންމީދުގެއްލުވާލައެވެ.\nއިސްލާމް ދީނުގައި އިންސާނާއާއި ކުރިމަތިވާ ތަފާތު މުސީބާތްތަކުގައި ދެރަވުމާއި ނާއުންމީދުވުމާއި، އޭގެ ސަބަބުން ތިމާގެ މުސްތަޤްބަލް ބަރުބާދުކުރުމަކީ މާތް ﷲ سبحانه وتعالى ގެ މިންވަރުފުޅާއި އެކަލާނގެ އިލާހީ ރޭވުންތެރިކަމާއިމެދު ތިމާގެ އުންމީދު ގެއްލުވާލުމެވެ.\nއީމާނުގެ ތިލަފަތުން މިފަދަ ކަންކަން ކިރާލާއިރު ދިރިއުޅުމުގައި ކުރިމަތިވާ ތަފާތު ހުރަސްތަކާއި މުސީބާތްތަކާ ރުހި އެކަންކަމުން އިބްރަތްލިބިގަނެ އެކަމުގެ ހިތާމަތަކާއި ހިތްދަތިކަމުން ދުރުވެ ދިރިއުޅުމާއިގެން ކުރިއަށް ދިއުމަށް މަސައްކަތްކުރުމަކީ ލާޒިމްކަމެކެވެ.\nއަދި ހަމަ އެހެންމެ ތިމާގެ އެދުންތަކާއި އުންމީދުތައް މައިތިރިކޮށް ﷲ سبحانه وتعالى އަށް ވަކީލުކޮށް ހިތްވަރާއި އަޒުމާއެކު ގަދައަޅާ މަސައްކަތްކުރުމަކީ މުހިންމުކަމެކެވެ. މާތް ﷲ سبحانه وتعالى ވަޙީ ކުރައްވާފައިވެއެވެ.\n"އޭ އީމާންވެއްޖެ މީސްތަކުންނޭވެ! ކާފިރުވި މީހުން ފަދައިން ތިޔަބައިމީހުން ނުވާށެވެ! (އެއީ) އެއުރެންގެ އަޚުން ދަތުރު ފަތުރުކޮށް އުޅުނުހިނދު ނުވަތަ ހަނގުރާމަވެރިންކަމުގައި ވީހިނދު، ތިމަންމެންގެ ގާތުގައި އެއުރެން ތިބިނަމަ މަރެއްނުވީހޭ، އަދި ޤަތުލެއްވެސް ނުވީހޭ، އެއުރެންގެ އަޚުންނަށް ބުނިމީހުންނެވެ. (އެއުރެން އެ ބަސްބުނީ) ﷲ، އެބަސް އެއުރެންގެ ހިތްތަކުގައި ހިތާމަޔެއްކަމުގައި ލެއްވުމަށެވެ. ދިރުއްވަނީވެސް، މަރުގަންނަވަނީވެސް، ﷲ އެވެ. އަދި، ﷲ އީ، ތިޔަބައިމީހުން ކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ." (آل عِمرَان 156)\nއިންސާނެއްގެ ފުރިހަމަ މިނިވަންކަން ސިފަވެގެންދާ އެއް ހާލަތަކީ އޭނާއަށް މުސީބާތެއް ކުރިމަތިވާހިނދު އެކަމުން ރައްކާތެރިވުމަށް އޮތް ހަމައެކަނި މަގަކީ އެހެން އިންސާނުންގެ ފުށުން ސަލާންޖެހުމާއި މަދަދަށް އެދުން ކަމުގައި އޭނާނުދެކި އޭނާއާއި މުޅި ކާއިނާތު ހެއްދެވި ފަރާތުގެ މަދަދަށްއެދި ދުޢާކޮށް އެކަމުން ސަލާމަތްވާނޭމަގެއް ހޯދުމަށް އޭނާ އަމިއްލައަށް މަސައްކަތްކުރާކުރުމުންނެވެ.\nނަމަވެސް އިންސާނާ އޭނާއަށް ލިބިފައިނުވާ ނިޢުމަތްތަކާއި ޒީނަތްތެރިކަމެއްގެ އަޅަކަށްވެއްޖެނަމަ ނުވަތަ އޭނާއަށް ލިބިފައިނުވާ ކަމަކަށް އެދުންވެރިވެ އެކަމާއި ދުރަށް ނުދެވިއްޖެނަމަ އޭނާގެ އިންސާނީ ވަންތަކަމުގައި އުނިކަމެއް ހުރިކަމުގައި ޤަބޫލުކުރަންޖެހެއެވެ. އަދި އޭގެ ސަބަބުން އޭނާގެ އީމާންތެރިކަމުގައި އެއިން ސަލާމަތްކަމެއް ލިބުމެއްނުވާ ބަލިކަށިކަމެއްއަށަގަތުމަކީ އެކަށީގެންވާކަމެކެވެ.\nހަޤީޤީ އީމާންތެރިކަމަކީ އިންސާނާއަށް ކަންކަން ތަހައްމަލުކުރުމުގެ ބާރު އިތުރުކޮށް ސާބިތުކަމާއި ކެތްތެރިކަން ގެނެސްދީ މާޔޫސްވުމާއި ދުރުކޮށްދޭ ކަމެކެވެ. އެފަދަ މީހަކީ ޖެހިލާ ވައިރޯޅިއަކުން ލެނބިލާލެނބިލުމަކުން ބިނދިގެން ދާނޭ މީހެއްނޫނެވެ.\nދުނިޔަވީ ދިރިއުޅުމުގެ ޒީނަތްތެރިކަމާއިމެދު މާބޮޑު ފަރުވާލެއް ނުބަހައްޓާމީހާ އޭނާއަށް އެދިރިއުޅުމުގައި ކުރިމަތިވާ މުސީބާތްތަކާއިމެދުވެސް މާބޮޑު މާޔޫސްވުމެއްނުވާނޭކަމީ ބުއްދީގެ ހަމައިންވެސް ޤަބޫލުކުރެވޭނޭ ފަލްސަފާއެކެވެ.\nދުނިޔޭގެ ޒީނަތާއި ދަޅަތަކަކީ ދެމިގެންވާނޭ ޒީނަތްތެރިކަމެއްނޫނެވެ. ނަމަވެސް އެއީ އިންސާނާ އާޚިރަތާއިމެދު ޣާފިލްކުރުވާ އެ ޒީނަތާއި ލައްޒަތު ދެމިގެން ދިއުމަށް އެނދުންވެރިކުރުވާ އެއްޗެކެވެ. ނަތީޖާއެއްގެގޮތުން ދުނިޔޭގެ ތަބަޢީ ޤާނޫނުގެ ދަށުން ކުރިމަތިވެގެން އަންނަ ހިތާމަތަކާއި މުސީބާތްތަށް ތަޙައްމަލު ކުރުމަށް އޭނާ ނުކުޅެދުންތެރިކުރުވައެވެ. އަދި އޭގެ ސަބަބުން އޭނާއަކީ ދުނިޔޭގެ އަޅަކަށްވެ ފަޤީރު ނިކަމެއްޗެއްކަމުގެ އިޙްސާސް ކުރެވެންފަށައެވެ.\nއަބްދުﷲ ބިން އަލް ޢާސް (رضي الله عنه)ގެ އަރިހުގައި އެއްދުވަހަކު މީހަކު ދެންނެވިކަމުގައި ރިވާވެގެންވެއެވެ. "ފަހެ ތިމަންމީ މުހާޖިރުންގެ ތެރެއިން ނިކަމެތި ފަޤީރަކުކަމުގައި ނޫނީ ނުވޭނޫންހެއްޔެވެ؟" އަބްދުﷲ ބިން އަލް އާސް (رضي الله عنه) ދެންނެވިއެވެ.\n"ތިބާއަށް ތިބާގެ ހަޔާތުގެ ބައިވެރިއެއްކަމުގައި އަންބަކު ލިބިފައިނުވޭހެއްޔެވެ؟" އޭނާ ދެންނެވިއެވެ. "ނޫނެކެވެ. ތިމަންނައަށް ހަޔާތުގެ ބައިވެރިއަކު ލިބިފައިވެއެވެ." އަނެއްކާވެސް އަބްދުﷲ ބިން އަލް ޢާސް (رضي الله عنه) ދެންނެވިއެވެ. "ތިބާއަށް ތިބާގެ ދިރިއުޅުން ވޭތިކުރާނޭ ގެއެއް ލިބިފައިނުވޭ ހެއްޔެވެ؟" އޭނާ ދެންނެވިއެވެ. "ނޫނެކެވެ. ލިބިފައިވެއެވެ." ދެން އަބްދުﷲ ބިން އަލް އާސް (رضي الله عنه) ދެނެވިއެވެ. "ވީ އިރު ތިބާ ވަނީ މުއްސަނދިންގެ ތެރެއިންނޫންހެއްޔެވެ؟" އެމީހާ ދެންނެވިއެވެ. "ތިމަންނައަށް ޚާދިމަކުވެސް ލިބިފައިވެއެވެ." އަބްދުﷲ ބިން އަލް ޢާސް (رضي الله عنه) ދެންނެވިއެވެ. "އެހެންކަމަށްވާނަމަ ތިބާވަނީ ރަސްކަލުންގެ ތެރެއިންނެވެ." (މުސްލިމް)\nނަފްސުގެ ފުދުންތެރިކަމާއި ލިބިފައިނުވާ ނިއުމަތްތަކަކަށް އިންތިޒާރުކުރުމަކާނުލާ ތިމާއަށް ލިބިފައިވާ ނިޢުމަތްތަކުގެ ބޭނުން ފުރިހަމަގޮތުގައި ހިފުމަކީ ނަފްސު މަތިވެރިކޮށްދޭނޭ ބިންގަލެވެ. އަދި އެއީ މުސީބާތާއި ހިތާމަވެރި ހާލަތްތަކުން ތިމާ ރައްކާތެރިކޮށްދޭނޭ ހަތިޔާރުވެސް މެއެވެ.\nދުނިޔޭގެ ދިރިއުޅުމަށް ދަހިވެތިވުމަކީ ދިރިއުޅުމުގައި ކުރިމަތިވާ މުސީބާތްތަކުން މީހާ ނާއުންމީދު\nކުރުވާކަމެކެވެ. އަދި އޭގެ ސަބަބުން ﷲ سبحانه وتعالى އަށް ބިރުވެތިވުމާއި އެކަލާނގެއަށް އޭނާގެ ހިތުގައި ދޭންޖެހޭ ލޯތްބާއި އެކަލާނގެ މިންވަރަށް ރުހުމުގައި އޭނާ ޣާފިލްކުރުވައެވެ.\nއެބައިމީހުންނަކަށް ދުނިޔޭގެ މި ފަނާވަނިވި ޒީނަތަކީ ހަމައެކަނި ދަޅަތަކެއްކަމެއް ޤަބޫލެއް ނުކުރެވޭނެއެވެ. އަދި ޞާލިޙުން ދުނިޔޭގެ ޒީނަތަށް ހެއްލުންތެރިވުމެއްނެތި ޤިޔާމަތުގެ ބިރުވެރިކަމުން ސަލާމަތްވުމަށް ގަދައަޅައި މަސައްކަތްކުރާނެތެވެ.\nހަޤީޤީ މުސީބާތުން ސަލާމަތްވުމަށް އެބައިމީހުން ތައްޔާރުވާނެތެވެ. އެބައިމީހުން އެއްބަޔަކު އަނެއްބަޔަކަށް ޤިޔާމަތްދުވަހުގައި މިފަދައިން ބުނާނެއެވެ.\n''އެއުރެން ބުނާނެތެވެ. ހަމަކަށަވަރުން، ކުރިން ތިމަންމެން، ތިމަންމެންގެ އަހުލުވެރިންގެ ތެރޭގައި އުޅުނުއިރު (ﷲ ގެ އަޒާބަށް) ބިރުވެތިވެގެންވީމުއެވެ.\nދެން ﷲ ތިމަންމެންގެ މައްޗަށް ދަރުމަވަންތަވެވޮޑި ގެންނެވިއެވެ. އަދި ނަރަކައިގެ އަޒާބުން ތިމަންމެން ދިންނެވިއެވެ.\nހަމަކަށަވަރުން، ކުރިން ތިމަންމެން އެކަލާނގެއަށް އަޅުކަންކޮށް އުޅުނީމުއެވެ. ހަމަކަށަވަރުން، އެކަލާނގެއީ، އިޙްސާންތެރިވަންތަ، ރަޙީމްވަންތަ ރަސްކަލާނގެއެވެ." (الطُّور 26-28)\nމުސީބާތުގެ ވަގުތުގައި ތިމާ މާޔޫސްވެ ހަޔާތާއިމެދު ނާއުންމީދުވުމަކީ މުސީބާތުގެ ހައްލުކަމުގައި ބުއްދިވެރި ސިނކުނޑިއެއް ޤަބޫލެއްނުކުރާނެއެވެ. އެހެނެއްކަމަކު އެހާލަތާއި ކުރިމަތިލުމަކީ އޭގެ ފަރުވާކަމުގައި ޤަބޫލުކޮށް ﷲ سبحانه وتعالى ގެ ދީލަތި ރަޙްމަތުން ސަލާމަތްކަމާއި ރައްކާތެރިކަން އެދި ކެތްތެރިކަމުގެ މަގު ހިފައިފިމީހަކަށް މުސީބާތުގެ ވަގުތަކީ ދިގު ވަގުތެއްކަމުގައި ވެގެން ނުދާނެއެވެ. އެވަގުތު އޭނާއަށް ވެގެންދާނީ އޭނާގެ އީމާންތެރިކަން އިމްތިޚާންކޮށްލާ ދިރިއުޅުމުގެ ހަޤީޤީ މަޤްޞަދާއިމެދު ހޭލައްވާލާ އާޚިރަތަށް އޭނާގެ ނަފުސު ތައްޔާރުކޮށްދޭ ވަގުތެއްކަމުގައެވެ.


އައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަނަށް ކުރިމަތިލުމުގެ ފުރުސަތު ހުޅުވާލުން\nއައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ބޭއްވުން\nޤާނޫނު ނަންބަރު: 2010/7 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) އަށް 8 ވަނަ އިޞްލާޙު ގެނައުމުގެ ޤާނޫނުގެ 56-6 ވަނަ މާއްދާގެ (އ) ގައި ބަޔާންކޮށްފައިވާގޮތަށް، އައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ހުސްވެފައިވާ ގޮނޑިތަކަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަން، 2022 ޖުލައި 23 ވާ ހޮނިހިރު ދުވަހު ބާއްވާގޮތަށް ހަމަޖައްސައިފީމެވެ.\nއައްޑޫ ސިޓީ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ހިތަދޫ ދާއިރާ\nތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nއަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް އިންތިޚާބު ކުރަންޖެހޭ މަޤާމަށް ކުރިމަތިލުމަށް އެދޭ މީހުންނަށް އެ ފުރުޞަތު، 2022 ޖޫން 1 ވާ ބުދަ ދުވަހުގެ 13:00 ން ފެށިގެން،2022 ޖޫން 16 ވާ ބުރާސްފަތި ދުވަހުގެ 14:00 ގެ ނިޔަލަށް ހުޅުވާލައިފީމެވެ.\nއިންތިޚާބަށް ކުރިމަތިލާ މީހާގެ ދަރަނީގެ ރެކޯޑާއި، ކުށުގެ ރެކޯޑަކީ 2022 ޖޫން 01 މި ތާރީޚުގެ ފަހުން ސާފުކޮށްފައިވާ ރެކޯޑަކަށް ވާންވާނެއެވެ. އަދި އިންތިޚާބަށް ކުރިމަތިލާ މީހާގެ ދަރަނީގެ ރެކޯޑާއި، ކުށުގެ ރެކޯޑް ފޯމަކީ، އިލެކްޝަންސް ކޮމިޝަނުން ތައްޔާރުކޮށްފައިވާ ފޯމަކަށް ވާންވާނެއެވެ.\nމި އިންތިޚާބަށް ކުރިމަތިލުމަށް އެދޭ ފަރާތްތަކުގެ އެޕްލިކޭޝަން ފޯމު ބަލައިގަތުމަށް ހަމަޖެހިފައިވަނީ، 2022 ޖޫން 1 ވާ ބުދަ ދުވަހުގެ 13:00 ން ފެށިގެން، 2022 ޖޫން 16 ވާ ބުރާސްފަތި ދުވަހުގެ 14:00 ގެ ނިޔަލަށް އީމެއިލް މެދުވެރިކޮށެވެ. އިންތިޚާބަށް ކުރިމަތިލުމަށް އެދޭ ފޯމު މެއިލްކުރާނީ މި ކޮމިޝަނުގެ [email protected] މެއިލަށެވެ. އަދި އިންތިޚާބަށް ކުރިމަތިލުމަށް ހުށަހެޅި ހުށަހެޅުމާމެދު ނިންމިގޮތާއި ކެންޑިޑޭޓުންނަށް އަންގަންޖެހޭ އެންގުންތައް އިލެކްޝަންސް ކޮމިޝަނުން އަންގާނީ އެޕްލިކޭޝަން ފޯމުގައި އެފަދަ އެންގުންތައް ފޮނުވުމަށް ކެންޑިޑޭޓުން ބަޔާންކޮށްފައިވާ މެއިލަށެވެ.\nއައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި އިލެކްޝަންގެ ވޯޓު ނެގުމަށް ހަމަޖެހިފައިވަނީ، 2022 ޖުލައި 23 ވާ ހޮނިހިރު ދުވަހުގެ 8:00 އިން 16:00 އަށެވެ. އަދި ވޯޓު ގުނަން ފަށާނީ ހަމަ އެދުވަހު ވޯޓު ނަގާ ނިމޭތާ 30 (ތިރީސް) މިނެޓުގެ ހުސްވަގުތުކޮޅަކަށް ފަހުގައެވެ. މި އިންތިޚާބުގެ ރަސްމީ ނަތީޖާ އިޢުލާން ކުރުމަށް ހަމަޖެހިފައިވަނީ 2022 ޖުލައި 25 ވާ ހޯމަ ދުވަހުގައެވެ.\n- ކެންޑިޑޭޓަކަށް ވުމަށް އެދޭ ފޯމު\n- ކެންޑީޑޭޓުގެ އިޤުރާރު\n- ސިޔާސީ ޕާޓީގެ ޤަރާރު\n- ދަރަންޔާއި ކުށުގެ ރިކޯޑު ފޯމު


ގެއެއް ކުއްޔަށް ހިފުމާއި ބެހޭ\n2020 ވަނަ އަހަރަށް، މިސްކޫލްގެ ބޭނުމަށް ގެއެއް ކުއްޔަށް ހިފަން ބޭނުން ވެގެން ކުރި ނަންބަރު GS60(B)/2019/044 (22 އޮކްޓޯބަރު 2019) އިޢުލާނާއި ގުޅިގެން އެކަށީގެންވާތަރުހީބެއް ލިބިފައިނުވާތީވެ، އެއިޢުލާން ބާޠިލްކޮށް އަލުން އިޢުލާން ކުރަމެވެ. މި އިޢުލާނަކީ ގެއެއް ކުއްޔަށް ހިފަން ބޭނުންވެގެން ކުރެވޭ3ވަނަ އިޢުލާނެވެ.\nވީމާ، ހިފާގެންގުޅޭ ތަކެއްޗާއި ފަރުނީޗަރާއެކު ރަނގަޅު ފެންވަރުގެ ގެއެއް (މަދުވެގެން2ކޮޓަރީގެ) ކުއްޔަށް ދިނުމަށް ޝައުގުވެރިވެލައްވާ ފަރާތްތަކުން ތިރީގައި ދެންނެވިފައިވާ ގޮތަށް ސްކޫލަށް ހާޟިރުވެ މަޢުލޫމާތު ސާފުކޮށް، އެސްޓިމޭޓް ހުށައެޅުއްވުން އެދެމެވެ.\n10 ނޮވެންބަރު 2019\nމަޢުލޫމާތު ދިނުމުގެ ސެޝަންގައި ބައިވެރިވެ ނުލައްވާ ފަރާތްތަކަށް، އަންދާސީ ހިސާބު ހުށައެޅުމުގެ ފުރުޞަތު ދެވެން ނޯންނާނެ ވާހަކަ މިފުރުޞަތުގައި ދަންނަވަމެވެ.\n28 އޮކްޓޯބަރު 2019\nސުންގަޑި: 10 ނޮވެންބަރު 2019 1000


Thailand ge hohalhain kudhin salaamai kuri Muslim diver maruvejje | Mihaaru\nހޮހަޅައިން ކުދިން ސަލާމަތްކުރި މުސްލިމް ޑައިވަރު މަރުވެއްޖެ\nހޮހަޅައިން ކުދިން ސަލާމަތް ކުރަން އުޅެނިކޮށް ޖެހުނު އިންފެކްޝަނެއްގައި، އަހަރު ދުވަހު ބަލިވެ އުޅުމަށް ފަހު މަރުވި މުސްލިމް ޑައިވަރު ބޭރޫތު ޕަކްބަރާ.\nބެންކޮކް (ޑިސެމްބަރު 29) - ތައިލެންޑުގެ ތަމް ލުއާން ހޮހަޅައިން 12 ކުދިންނާއި ކޯޗު ސަލާމަތް ކުރި ޓީމުގައި ހިމެނޭ ޑައިވަރަކު އަހަރެއްހާ ދުވަހު ބަލިވެ އުޅުމަށް ފަހު މަރުވެއްޖެ އެވެ.\nއޮފިޝަލުން ބުނީ ތައި ނޭވީ ސީލްގެ މުސްލިމް އޮފިސަރެއް ކަމަށްވާ ބެއިރޫތު ޕަކްބަރާ އަށް ލޭގެ އިންފެކްޝަނެއް ޖެހުނީ ކުދިން ސަލާމަތް ކުރުމުގެ އޮޕަރޭޝަނުގައި އުޅެނިކޮށް ކަމަށެވެ. ވޭތުވެދިޔަ އަހަރެއްހާ ދުވަހު ބޭރޫތަށް ދިޔައީ ޑޮކްޓަރުންގެ ބެލުމުގެ ދަށުން ފަރުވާ ދެމުންނެވެ. ނަމަވެސް އޭނާގެ ހާލަތު ދިޔައީ ދަށަށެވެ. ހުކުރު ދުވަހު މެންދުރު ފަހު ބޭރޫތު ވަޅުލާފައި ވަނީ އޭނާގެ އުފަން ޕްރޮވިންސް ކަމަށްވާ ސަތުންގައި، އިސްލާމީ އުސޫލްތަކާ އެއްގޮތަށް ކަމަށް އޮފިޝަލުން ބުނެ އެވެ.\nހޮހަޅައިގައި ތާށިވި 12 ކުދިންނާއި ކޯޗު ސަލާމަތް ކުރުމަށް 17 ދުވަސް ހޭދަވި. --ފޮޓޯ:ގެޓީ އިމޭޖަސް\nކުދިން ސަލާމަތް ކުރުމުގެ ނުރައްކާ އޮޕަރޭޝަން ކުރިއަށް ދަނިކޮށް ވަނީ ތައި ނޭވީ ސީލްގެ ކުރީގެ ޑައިވަރެއް ކަމަށްވާ ސަމަން ގުނަން މަރުވެފަ އެވެ. އޭނާ މަރުވީ އެއާ ޓޭންކް ފޯރުކޮށްދިނުމަށް ފަހު ހޮހަޅައިން ނުކުންނަން ދަނިކޮށް އޮކްސިޖަން ހުސްވެގެންނެވެ.\nއުމުރުން 11 އަހަރާއި 16 އަހަރާ ދެމެދު ވައިލްޑް ބޯ ފުޓުބޯޅަ ޓީމުގެ 12 ކުދިންނާއި އެ ކުދިންގެ 25 އަހަރުގެ ކޯޗު، ޕްރެކްޓިސް ނިންމާލުމަށް ފަހު ހޮހަޅަ އަށް ވަނީ ޖޫން 23، 2018 ވަނަ ދުވަހު އެވެ. ނަމަވެސް އެ މީހުން ހޮހަޅަ އަށް ވަން ފަހުން ބޯކޮށް ވާރޭ ވެހި ހޮހަޅައިގެ ތެރޭގައި ފެންބޮޑުވެ، ނުކުމެވޭނެ ގޮތެއް ނެތި ތާށިވީ އެވެ. އެ ކުދިންނާއި ކޯޗު ސަލާމަތް ކުރީ 17 ދުވަސް ވަންދެން ހިންގި ބައިނަލްއަގުވާމީ ބޮޑު އޮޕަރޭޝަނެއްގަ އެވެ. ކުދިން ސަލާމަތް ކުރުމުގައި ދުނިޔޭގެ އެކި ގައުމުތަކުން 90 އަށް ވުރެ ގިނަ ޑައިވަރުން ބައިވެރިވި އެވެ.\nހޮހަޅައިން ސަލާމަތް ކުރި ކުދިން ފޮޓޯއަކަށް ހުއްޓިގެން. --ފޮޓޯ:އޭއެފްޕީ\nތައިލެންޑުގެ އުތުރުގެ ޗިއާން ރައި ޕްރޮވިންސްގެ ހޮހަޅަ ޓޫރިސްޓުންނަށް ހުޅުވާލީ މި އަހަރުގެ ނޮވެމްބަރު މަހު އެވެ.\nހޮހަޅައިން ކުދިން ސަލާމަތް ކުރުމުގެ ހާދިސާ އަށް ދުނިޔޭގެ ވަރަށް ބޮޑު ސަމާލުކަމެއް ހުއްޓުނެވެ. އެ ހާދިސާގެ މައްޗަށް ފިިލްމު ހެދުމަށް އެތައް ބަޔަކު ޝައުގުވެރިވި އެވެ. ކުދިން ސަލާމަތް ކުރުމުގެ އޮޕަރޭޝަނަށް ބިނާކޮށް ހެދި ފިލްމު " ދަ ކޭވް" މިދިޔަ މަހު ވަނީ ތައިލޭންޑުގައި ދައްކައިފަ އެވެ.\n6 ކޮމެންޓް, 148 ރިއެކްޝަންސް\nބެއިރޫތަށް ސުވަރުގޭގެ ދާއިމީ ނިޢުމަތް މިންވަރު ކުރައްވާށި!\nއިންސާނިއްޔަތު ކަމުގެ ނަމޫނާ. މަރުހޫމްގެ ފުރާނައަށް ސުވަރުގޭގެ ދާއިމީ ނިއުމަތް މިންވަރު ކުރައްވާށި. އާމީން.\nވަރަށް ހިތްވަރު ގަދަ ހީރޯ އެއް\nއިންނާ ލިﷲ ވައިންނާ އިލައިހި ރާޖިއޫން.\nހެޔޮރަޙްމަތް ލައްވައި ކަށްވަޅާއި ނަރަކައިގެ ޢަޒާބުން މުއްތިކުރައްވައި ދާއިމަށް ސުވަރުގެ މިންވަރުކުރައްވާށިއެވެ. އާމީން


Muiveyo balikoh semi gai TC aa Maziya ge kurimathilumeh | Mihaaru\nމާޒިޔާގެ ޝަމީމް (ވ) މުއިވެޔޮގެ އަލީ ކައިރިން ބޯޅަ ހިފައިގެންދާން މަސައްކަތް ކުރަނީ.-- ފޮޓޯ: ހުސެއިން ވަހީދު/ މިހާރު\nމުއިވެޔޮ ބަލިކޮށް ސެމީގައި ޓީސީ އާއި މާޒިޔާގެ ކުރިމަތިލުމެއް\n29 ނޮވެމްބަރ 2017 - 18:313comments\nއެފްއޭ ކަޕް ކުއާޓާ ފައިނަލުގައި މިއަދު ހަވީރު މުއިވެޔޮ ފްރެންޑްސް އަތުން 3-0 އިން ހޯދި މޮޅާ އެކު މުބާރާތުގެ ސެމީ ފައިނަލުގައި ޓީސީއާ ދެކޮޅަށް ކުޅޭނެ ޓީމަކަށް މާޒިޔާ ވެއްޖެ އެވެ.\nދިވެހި ޕްރިމިއާ ލީގު ކާމިޔާބުކޮށް އޭއެފްސީ ކަޕުގެ ފުރަތަމަ ޖާގަ ނިއު ރޭޑިއަންޓުން ވަނީ ހޯދައިފަ އެވެ. ދެ ވަނަ ޖާގަ ލިބޭނީ އެފްއޭ ކަޕް ކާމިޔާބުކުރާ ޓީމަކަށެވެ. މިހާރު އޮތް ގޮތުން އެ ތައްޓަށް ނިއުގެ އިތުރުން އެންމެ ވާދަކުރާ ދެ ޓީމަކީ ޓީސީ އާއި މާޒިޔާ އެވެ.\nމިދިޔަ އަހަރުގެ ރަނަރަޕް ޓީސީ އާއި މާޒިޔާ ކުޅޭ ސެމީ ފައިނަލް މެޗު އޮންނާނީ އަންނަ ހޮނިހިރު ދުވަހުގެ ރެ އެވެ.\nމިިދިޔަ އަހަރުގެ އެފްއޭ ކަޕުން މާޒިޔާ ކެޓީ ކުއާޓާ ފައިނަލުގައި ޔުނައިޓެޑް ވިކްޓަރީ އަތުން ޕެނަލްޓީ ޖަހައިގެން 3-2 އިން ބަލިވެގެންނެވެ.\nމިއަދުގެ މެޗަށް މާޒިޔާ އިން ނުކުތީ ގިނަ ބަދަލުތަކާ އެކު އެވެ. މާޒިޔާގެ ޔަސްފާދު ހަބީބު (މުލަކޭ) އާއި މުހައްމަދު އިރުފާން (އިރޭ) އަދި އިސްމާއިލް އީސާ (މެސީ) ހުރީ ސަސްޕެންޝަނުގަ އެވެ. މިއަދުގެ މެޗުގައި ޒުވާން ދެ ކުޅުންތެރިން ކަމަށްވާ އަހުމަދު ޝަމީމް އާއި މުހައްމަދު ސަހާއު އަށް ފުރަތަމަ ފަހަރަށް ޓީމުގެ ފުރަތަމަ 11 އިން ފުރުސަތު ދިނެވެ.\nމެޗުގެ ދެ ވަނަ މިނިޓްގައި މުއިވެޔޮ އޭރިއާ ތެރެއިން ޝަމީމް ހުސްކޮށް ހުރެ ފޮނުވާލި ބޯޅަ ދިޔައީ ގޯލާ ސީދާނުވެ ބޭރުންނެވެ. އޭގެ ދެ މިނިޓް ފަހުން އޭރިއާ ތެރެއިން އަސްހަދު އަލީ (އަޑޭ) ދިން ބޯޅަ ޖަހަން އެރި ސަހާއުގެ ފައިގައި ލައްވާލާ ގޮތެއްނުވި އެވެ.\nމާޒިޔާ އަށް ލީޑުނަގައިދިނީ 11 ވަނަ މިނިޓްގައި އަހުމަދު އިމާޒް (އާއްކޮ) އެވެ. އޭރިއާ ތެރެއިން އަޑޭ ހުސްކޮށްލާފައި ދިން ބޯޅަ އޭނާ ގޯލުގެ ތެރެއަށް ފޮނުވާލީ ތިރިތިރިންނެވެ.\nމާޒިޔާގެ ދެ ވަނަ ލަނޑު އަޑޭ ޖެހީ 22 ވަނަ މިނިޓްގަ އެވެ. އޭރިއާ ތެރެއިން އަޑޭ ވެސް ލަނޑު ވައްދާލީ ތިރިތިރިން ފޮނުވާލި ބޯޅައެއްގަ އެވެ.\nފުރަތަމަ ހާފު ނިމުމުގެ ކުރިން މާޒިޔާގެ ތިން ވަނަ ލަނޑު ޖެހީ ސަމޫހު އަލީ (ސަމުއްޓެ) އެވެ. އަރިމަތިން މޫސާ ޔާމީން (ޔާމްބެ) ނަގައިދިން ހުރަސް މުއިވެޔޮ ކީޕަރު މުހައްމަދު ޝާހަށް ލިބުމުގެ ކުރިން ސަމުއްޓެ އެ ބޯޅަ ގޯލަށް ވައްދާލީ ބޮލުން ޖަހަ އެވެ.\nދެ ވަނަ ހާފުގެ ފުރަތަމަ 15 މިނިޓް ތެރޭ މާޒިޔާ އިން ހަތަރު ވަނަ ލަނޑު ނުޖެހި ދިޔައީ ހަމަ ކިރިޔާ އެވެ. އޭރިޔާ ތެރެއިން ޝަމީމް ފޮނުވާލި ބޯޅަ ގޯލުގެ ކުރިމަތިން ހުރަސްވެގެން ދިޔައިރު، ސަހާއު އާއި ސަމްދޫހު މުހައްމަދު ވެސް ގޯލަށް ބޯޅަ ފޮނުވާލި އެވެ. އެކަމަކު ކީޕަރު ޝާހު ވަނީ އެ ހަމަލާތައް މަތަކޮށްފަ އެވެ.\nޓީމަށް ބަދަލުތައް ގެނެސްގެން މާޒިޔާ އިން އިތުރު ލަނޑެއް ޖަހަން މަސައްކަތް ކުރި ނަމަވެސް މެޗު ނިމުނީ 3-0 ގައި އޮވެގެންނެވެ.\nމެޗަށް ފަހު މާޒިޔާގެ ކޯޗު އިސްމާއިލް މަހަފޫޒް (އިންމަ) ބުނީ ޒުވާން ކުޅުންތެރިން ލައިގެން ނުކުތް މަގުސަދު ހާސިލްވުމުން ވަރަށް ހިތްހަމަޖެހޭ ކަމަށެވެ.\n"އަޅުގަނޑުމެންނަށް އަނިޔާ އާއި ސަސްޕެންޝަނުގެ މައްސަލަތަކުގެ ސަބަބުން ޒުވާން ކުޅުންތެރިންތަކެއް ލައިގެން މި ކުޅުނީ. އެ ކުޅުންތެރިންގެ ބައިވެރިވުމާ އެކު މިއަދުގެ މެޗުން މޮޅެއް ލިބުމުން އެއީ ހިތްހަމަޖެހުމެއް،" އިންމަ ބުންޏެވެ.\nއިތުރު ލިޔުންތައް މާޒިޔާ ސ.ރ.ކ އެފްއޭ ކަޕް


Gudhurathee swimming pool aaeku fuvahmulah hevifai!\nގުދުރަތީ "ސުވިމިން ޕޫލް" އާއެކު ފުވައްމުލައް ހެވިފައި!\nބިއްސާވެލި އުފެދުނީ ގިނަ ދުވަސްތަކަށް ފަހު\nގުދުރަތީ މި އަޖައިބު ފެންނާނީ ހަމައެކަނި ފުވައްމުލަކުން\nތިން ވައްތަރެއްގެ ބިއްސާވެލި އުފެދޭ\nބިއްސާވެލި: މިއީ ފުވައްލުމަކަށް ހާއްސަކަމެއް. -- ފޮޓޯ: އައި ޓޫ ލަވް ފުވައްމުލައް ފޭސްބުކް ޕޭޖް\nފުވައްމުލަކު ރައްޔިތުން ނަށް މި ދުވަސްވަރު ހާއްސަ އެވެ. ސަބަބަކީ އެ ރަށުގެ ތޫނޑުން ފެންނާނެ އެންމެ އަޖައިބުކުރުވަނި މަންޒަރު ފެންމަތިވުމެވެ. ފުވައްމުލަކު ތުނޑީގައި ދުވަސް ގަނޑަކަށް ފަހު އަނެއްކާ ވެސް "ބިއްސާވެލި" އުފެދުނީ އެވެ. މި ފަހަރު އުފެދުނު ބިއްސާވެލި "ގުދުރަތީ ސުވިމިން ޕޫލާ" އެކު މުޅި ފުވައްމުލަކު އޮތީ އުފަލުން ފޮޅިފަ އެވެ.\n"މިއީ ވަރަށް ވަރަށް ހާއްސަ ކަމެއް. ރާއްޖޭގެ އެހެން ހިސާބަކު ބިއްސާވެލި އުފެދޭ ކަމެއް ނޭނގެ. އެހެންވެ ގިނަ ބަޔަކު ގޮސް އެ ތަނަށް އެރި އުޅޭ،" މުވައްމުލަކު ފުނާޑު ކައުންސިލްގެ ރައީސް އަލީ ވަސީމް "އަވަސް" އަށް ވިދާޅުވި އެވެ.\nރާއްޖޭގައި އޮތް އެންމެ އަޖައިބު ކުރުވަނީ ތުނޑިން މިހާރު ފެންނަނީ އިތުރު ޝައުގުވެރި ކަމަށެވެ. ތުނޑީގައި ދެ ފެންގަނޑު މި އޮތީ އުފެދިފަ އެވެ. ލޮނު ފެނުގެ މި ހިތްގައިމު "ޕޫލްތައް" އުފެދުމާއެކު އެ ރަށު މީހުން އެތަނަށް އެރި ހަމަ ފަތަނީ އެވެ.\n"ވަރަށް އުފާވެއްޖެ. ވަރަށް ދުވަސްވެއްޖެ ބިއްސާވެލި ނުއުފެދޭތާ. އެހެންވެ ކޮންމެ ދުވަހަކު އެ ތަނަށް އެރެން ކުދިން ގޮސް އުޅޭ،" ބިއްސާވެލީގެ "ޕޫލަށް" އިއްޔެ ދިޔަ ފުވައްމުލަކު ޒުވާން އަންހެން ކުއްޖަކު ބުންޏެވެ.\nބިއްސާވެލި: ފުވައްމުލަކަށް ހާއްސަ\nގުދުރަތީ އަޖައިބުން ފުރިގެންވާ މި ބަދަލު ފުވައްމުލަކު ތުނޑިއަށް ނާންނަތާ ލައްކަ ޒަމާން ވެއްޖެ އެވެ. ބިއްސާވެއްޔަކީ ފުވައްމުލަކު ތުނޑީގައި އުފެދޭ ފުންގަނޑެކެވެ. އެތަން އަލަށް ފެންނަ މީހަކަށް ސިފަވާނީ ސުވިމިން ޕޫލެއްގެ ސިފައިގަ އެވެ. މި ގޮތުން ބިއްސާވެލި ތިން ގޮތަކަށް އުފެދެ އެވެ. އެއީ ކަނޑު ބިއްސާވެއްޔާއި ފަރު ބިއްސާވެލި، އަދި ވެލި ބިއްސާވެއްޔެވެ.\nފުނާޑު ކައުންސިލްގެ ރައީސް ވަސީމް ވިދާޅުވި ގޮތުގައި ކަނޑު ބިއްސާވެއްޔާއި ފަރު ބިއްސާވެލި ތުނޑީގައި ނުއުފެދޭތާ ދުވަސްވެއްޖެ ކަމަށެވެ.\n"ކަނޑު ބިއްސާވެލި އަދި ފަރު ބިއްސާވެލި ނުއުފެދެނީ ތުނޑިން ވެލި ނަގާތީ ކަމަށް ވެސް ވެދާނެ،" ވަސީމް ވިދާޅުވި އެވެ.\nއޭނާ ވިދާޅުވި ގޮތުގައި ކަނޑު ބިއްސާވެލި އުފެދިފައި ހުންނައިރު، ފެންނާނީ ކަނޑު އޮންނަ ގޮތަށް ނޫކުލައިގައި ކަމަށެވެ.\n"މަސް ވެސް ބެދިފައި ހުރޭ އެތަނުގައި. ފަރު ބިއްސާވެލި ހުންނައިރު ފެންނާނީ ފަރުމަތި އޮންނަ ގޮތަށް،" ވަސީމް ވިދާޅުވި އެވެ.\nފުވައްމުލަކު ތުނޑީގައި އުފެދޭ ގުދުރަތީ "ސުވިމިން ޕޫލް" ބިއްސާވެލީގެ ފުންމިނުގައި ދޮޅު ފޫޓު ވަރު ހުރެ އެވެ. އަދި ބައެއް ފަހަރު އެއަށްވުރެވެސް ފުންގަނޑު އުފެދޭ ކަމަށްވެ އެވެ. މިގޮތުން އުފެދޭ ބިއްސާވެލީގައި ބައެއް ފަހަރު މަސް ބެދިފައި ހުރެ އެވެ.\nކޮންމެއަކަސް ފުވައްމުލަކު ތުނޑީގައި އުފެދޭ ބިއްސާވެލި ނުވަތަ "ގުދުރަތީ ސުވިމިން ޕޫލަކީ" އެ ރަށަށް ވަރަށް ހާއްސަ ކަމެކެވެ. އެ ދުވަސްވަރު މިއޮތީ ފުވައްމުލަކަށް ލައްވާލާފަ އެވެ. ބިއްސާވެލީގެ އުފަލުގައި ފުވައްމުލަކު މިހާރު އެ އޮތީ އުފަލުން ފޮޅިފަ އެވެ.\nކޮޥިޑުން ދިފާއުވާން އަލަނާސިއާ ލުނބޯ ކާން ދެނީ\nއަދަބެއް ގޮތު ފިރިމީހާ ކޮނޑަށް ލައިގެން ހިންގުވައިފި\nހޮސްޕިޓަލުގައި އޮތް ކޮވިޑް މީހަކު ސައިބޯން މަގުމަތީގައި


Maafusheege bin hikkumuge masakkai ninmaalaifi | Mihaaru\nމާފުށީގައި އަލަށް ހިއްކި ސަރަހައްދު-- ފޮޓޯ:އެމްޓީސީސީ\nމާފުށީގެ ބިން ހިއްކުމުގެ މަސައްކަތް ނިންމާލައިފި\n23 ޖޫން 2020 - 11:48 12 comments\nކ. މާފުށީގެ ބިން ހިއްކުމުގެ މަސައްކަތް އެމްޓީސީސީން ނިންމާލައިފި އެވެ.\nމި ޕްރޮޖެކްޓުގެ ދަށުން 25 ހެކްޓަރުގެ ބިން ހިއްކާފައިވާއިރު އެ ބިމަކީ މާފުއްޓާ ކައިރީގައި ވަކި ރަށެއްގެ ގޮތުގައި ހިއްކާފައިވާ ބިމެކެވެ. އަލަށް ހިއްކި ބަޔާއި މާފުއްޓާ ކޯޒްވޭއަކުން ގުޅުވާލެވޭނެ ކަމަށް އެމްޓީސީސީން ބުންޏެވެ.\nމި ބިމަކީ މާފުއްޓަށް ދިމާވެފައިވާ ބިމުގެ ދަތިކަން ހައްލު ކުރުމަށް ހިއްކާފައިވާ ބިމެކެވެ. މާފުއްޓަކީ ލޯކަލް ޓޫރިޒަމް އެންމެ ފުޅާ ދާއިރާއެއްގައި ކުރިއަރަމުން އަންނަ ރަށަށް ވާއިރު އަލަށް ހިއްކި ބައިން ވިޔަފާރިތަކަށް ބިން ދޫކުރުމަށް ވަނީ ނިންމައިފަ އެެވެ.\nމާފުށިީގެ ބިން ހިއްކުމުގެ މަސައްކަތް ކުރިއަށްދަނީ-- ފޮޓޯ:އެމްޓީސީސީ\nއެ ރަށުގެ ބިން ހިއްކުމުގެ މަސައްކަތް ނިންމާފައި ވަނީ މި މަހުގެ 14 ވަނަ ދުވަހު އެވެ. އެ ބައިގެ ގޮނޑުދޮށް ހިމާޔަތް ކުރުމަށް ކުރަން ޖެހޭ މަސައްކަތްތައް އަންނަ ބުރާސްފަތި ދުވަހު ފަށާނެ ކަމަށް ވެސް އެ ކުންފުނިން ބުންޏެވެ.\nމާފުށީގެ ބިން ހިއްކުމުގެ ޕްރޮޖެކްޓު އެމްޓީސީސީއާ ހަވާލުކޮށްފައި ވަނީ މިދިޔަ އަހަރުގެ އޮގަސްޓް، 27ގަ އެވެ. މި ޕްރޮޖެކްޓަށް 99.98 މިލިއަން ރުފިޔާ ހަރަދުވާނެ ކަމަށް އެމްޓީސީސީން ލަފާ ކުރެ އެވެ.\nއިތުރު ލިޔުންތައް ކ. މާފުށި ބިން ހިއްކުން އެމްޓީސީސީ


Sushantge "Dil Bechara" anna mahuge 24 gai | Mihaaru\nސުޝާންތުގެ "ދިލް ބޭޗާރާ" އަންނަ މަހުގެ 24 ގައި ޑިޒްނީ ޕްލަސް ހޮޓްސްޓާ އަށް\n26 ޖޫން 2020 - 08:47\nއަލަށް ޑައިރެކްޝަނަށް ނުކުތް މުކޭޝް ޗަބްރާ ޑައިރެކްޓްކޮށްފައިވާ މި ފިލްމަކީ 2014 ގައި ނުކުތް ހޮލީވުޑްގެ ފިލްމު "ފޯލްޓް އިން އަވާ ސްޓާޒް" ގެ ރިކެމެކެވެ. ސުޝާންތާ އެކު "ދިލް ބޭޗާރާ" ގެ ބަތަލާގެ ރޯލް ކުޅެފައި ވަނީ ސަންޖަނާ ސާންގީ އެވެ.\nމި ފިލްމުގެ ކާސްޓުންގެ ތެރޭގައި ސުޝާންތާ އެކު އަލަތު ފިލްމު 2018 ގައި ކުޅުނު ބަތަލާ ސާރާ އަލީ ޚާންގެ ބައްޕަ ސައިފް އަލީ ޚާނާއި ޖާވިދް ޖެފްރީ ވެސް ހިމެނެ އެވެ.\n"ދިލް ބޭޗާރާ" އަކީ ކުރިން މިދިޔަ މަހުގެ 8 ގައި ރިލީޒްކުރަން އޮތް ފިލްމެކެވެ. އެކަމަކު އިންޑިއާގައި ކޮވިޑް-19އާ ހެދި އިއުލާންކުރި ލޮކްޑައުން އެކު ސިނަމާތައް ބަންދުކުރަން ޖެހުމުން ފިލްމު ރިލީޒްނުކުރެވުނީ އެވެ.\nއޭއާރް ރަހްމާން މިއުޒިކް ހަދައިދީފައިވާ "ދިލް ބޭޗާރާ" ވެގެން ދާނީ ސުޝާންތުގެ ފިލްމަކަށް ބެލުންތެރިންނާ ހަމައަށް އަންނާނެ އެންމެ ފަހު ފިލްމެވެ. މި މަހުގެ 14 ވަނަ ދުވަހު ދަންޖެހިގެން މަރުވި އެކްޓަރު ބޮލީވުޑަށް ނުކުތީ 2013 ގެ "ކައި ޕޯ ޗޭ" އިންނެވެ. އޭގެ ކުރިން އޭނާ މަސައްކަތްކުރީ ޓީވީ އުފެއްދުންތަކުގަ އެވެ.\nމިދިޔަ އަހަރު ސުޝާންތުގެ ތިިން ފިލްމެއް ރިލީޒްވި އެވެ. އެެއީ "ސޯންޗިރައްޔާ" އާއި "ޗިޗޯރޭ" ގެ އިތުރުން ނެޓްފްލިކްސް އިން ސްޓްރީމްކުރި "ޑްރައިވް" އެވެ. ސުޝާންތުގެ ކެރިއަރުގެ އެންމެ ފާހަގަކޮށްލެވޭ ފިލްމަކީ އިންޑިއާގެ ކްރިކެޓް ތަރި އެމްއެސް ދޯނިގެ ރޯލް އޭނާ ކުޅުނު 2016 ގެ "އެމްއެސް ދޯނީ؛ ދި އަންޓޯލްޑް ސްޓޯރީ" އެވެ.\nއިތުރު ލިޔުންތައް ބޮލީވުޑް އަމިއްލައަށް މަރުވުން ބޮލީވުޑް ފިލްމު ސްޓްރީމިން ޓީވީ


"ހަމަކަށަވަރުން އުނދަގޫ ކަމާއެކު ފަސޭހަކަން ވެއެވެ."\nކޮންމެ ކަމެއްގައިވެސް ވަކީލް ކުރަންވީ ފަރާތަކީ ﷲ ސުބްޙާނަޙޫ ވަތަޢާލާ\nއީމާންތެރިކަން ވަރުގަދަ ވުމުން ހިތާމަތަކާއި ދުރަށްދެވޭ\n28 ސެޕްޓެންބަރ 2020 | ހޯމަ 15:21\nޑިޕްރެޝަންއަކީ މިހާރު ރާއްޖޭގައިވެސް އާންމުވަމުންދާ ބައްޔެއް\nދިރިއުޅުމުގައި ދިމާވާ ކަމެއްގެ ސަބަބުން، ވަޒީފާގެ މާާޙައުލުގައި ނުވަތަ ޢާއިލީ މައްސަލަތަކެއްގެ ސަބަބުން ޑިޕްރެޝަން ނުވަތަ ހިތާމަ ކުރުމުގެ ބަލި ތަޙައްމަލް ކުރަމުންދާ ބޭފުޅުން މި ދަނީ އިތުރު ވަމުންނެވެ. އަޅުގަނޑުމެންގެ މި ދިވެހި ރާއްޖޭގައި ވެސް އާންމުވަމުން އަންނަ މި ނަފްސާނީ ބައްޔަކީ ބައެއް ފަހަރަށް ވަރަށް ހިތާމަވެރި ޙާދިސާތައް ވެސް ކުރިމަތި ކުރުވާ ނުރައްކާތެރި ބައްޔެކެވެ. އެގޮތުން ދާއިމީ ގޮތެއްގައި ފަރުވާ ކުރަންޖެހުމާއި، އަމިއްލައަށް މަރުވުންފަދަ ހިތާމަވެރި ޙާދިސާތައް ވެސް ހިނގާފައި އެބަހުއްޓެވެ. އާންމު ގޮތެއްގައި މި ބަލި ޖެހުމަށް މެދުވެރިވަނީ، ޖިސްމާނީ ގޮތުން ކުރިމަތިވާ އަނިޔާތަކާއި، ޖިންސީ ގޯނާ އަދި އަމިއްލަ ނަފްސަށް އޮންނަ އިތުބާރު ކުޑަވުންފަދަ ކަންތައްތަކުންނެވެ. މީގެ ސަބަބުން، އެކަހެރިވެ އުޅުމާއި، ނިންޖާއި ދުރުވުމާއި، ދެރަވެ މާޔޫސްވުމާއި، ރުޅިގަދަވުންފަދަ ތަފާތު ނަފްސާނީ މައްސަލަތައް ދިމާވެއެވެ.\nޑިޕްރެޝަނަކީ، އާންމުވަމުންދާ ނުރައްކާތެރި ބައްޔަކަށްވީ ނަމަވެސް، އީމާންތެރިކަން ހަރުދަނާ މީހަކަށް މިއީ، ބޭހަކާއި ނުލައިވިޔަސް ފަރުވާ ހޯދިދާނެ ބައްޔެކެވެ. ކީރިތި ޤުރްއާންގެ ސޫރަތުލް ޝަރްޙްގެ6ވަނަ ޢާޔަތުގެ މާނައިގައިވެއެވެ. "ހަމަ ކަށަވަރުން އުނދަގޫ ކަމާއެކު ފަސޭހަކަން ވެއެވެ." ޝައްކެއްވެސް ނެތް ގޮތުގައި ދުނިޔޭގެ ދިރިއުޅުމަކީ އިމްތިޙާނެކެވެ. ދިމާވާ މުޞީބާތްތަކަށް ކެތްތެރިވާ އަޅުންނަކީ ﷲގެ ޙަޟްރަތުގައި އެންމެ ލޮބުވެތިކަން ބޮޑު އަޅުންނެވެ. އެހެންނަމަވެސް ފެނިގެންދަނީ މުސީބާތެއް ދިމާވާ ހިނދު ޝައިޠާނާގެ ބަހަށް ހެއްލި މަގު އޮޅިގެންދާ މަންޒަރެވެ. ތިމާއަކީ ބޭކާރު މީހެއްކަމުގައި ދެކި ގޯސް މަގުތައް ޚިޔާރުކުރެވޭ މަންޒަރެވެ. މި ފަދަ ޙާލަތުގައި، ތިމާއަށް ލިބޭ ކުޑަ ކުޑަ ނާކާމިޔާބީގެ ބަދަލުގައި، އެކަލާންގެ ދެއްވާފައިވާ ގިނަ ގުނަ ނިޢުމަތްތަކާއިމެދު ވިސްނާށެވެ. މިންވަރަށް އީމާންވުމަކީ ނާކާމިޔާބީއާއި ކުރިމަތިލާންޖެހޭ ވަޤުތުގައި ވެސް ﷲގެ މިންވަރުފުޅަށް އިތުބާރު ކުރުމެވެ. ﷲސުބްޙާނަހޫ ވަތަޢާލާއީ ފެންނަ ކަންތަކާއި ނުފެންނަ ކަންތައްތައް އެންމެ މޮޅަށް ދެނެވޮޑިގެންވާ ރަސްކަލާންގެއެވެ. އެހެންކަމުން ދިރިއުޅުމުގައި، ތިމާ ހިތްހަމަޖެހޭ ގޮތަށް ކަންތައްތައް ނުވުމުން މާޔޫސްވުމުގެ ބަދަލުގައި، ޤަބޫލުކުރަންވާނީ އެއީ ތިމާއަށް ލެއްވި ރަޙްމަތެއްކަމުގައެވެ. މުސްލިމުންނަށް ވީ ހިނދު، ކޮންމެ ކަމެއްގައިވެސް ވަކީލްކޮށް މަދަދަށް އެދެންޖެހޭ ހަމައެކަނި ފަރާތަކީ ﷲ ސުބްޙާނަހޫ ވަތަޢާލާއެވެ. ސޫރަތުލް ޢާލް-ޢިމްރާންގެ 173 ވަނަ ޢާޔަތުގެ މާނައިގައިވެއެވެ. "ތިމަންމެންނަށް ﷲ ފުދެއެވެ. އަދި ވަކީލް ކުރެވޭ ފަރާތުގެ މޮޅުކަމާއެވެ."\nތިމާގެ ހުވަފެންތަކާއި ލަނޑުދަނޑިތައް ޙާސިލްކުރުމަށް މަގުފަހި ކޮށްދެއްވުން އެދި ގަދައަޅައި މަސައްކަތް ކުރުމާއިއެކު، ﷲއަށް ދުޢާ ދަންނަވާށެވެ. އެކަލާންގެއީ އަޅުތަކުންގެ ޙާލު އެންމެ މޮޅަށް ދެނެވޮޑިގެންވާ ރަސްކަލާންގެއެވެ. ސޫރަތުލް ބަޤަރާގެ 153 ވަނަ ޢާޔަތުގައި، އެކަލާންގެ ވަޙީ ކުރައްވާފައިވާ ބަސްފުޅެއްގެ މާނައިގައި ވަނީ، "އޭ އީމާންވެއްޖެ މީސްތަކުންނޭވެ! ކެތްތެރިކަމާއެކު ނަމާދުން ތިޔަބައިމީހުން ވާގި އެދޭށެވެ! ހަމަކަށަވަރުން ﷲ ވޮޑިގެންވަނީ ކެތްތެރިންނާއިއެކުއެވެ."\nނަމާދު ކުރުމާއި ދުޢާ ކުރުމުގައި ގިނަ ވަޤުތު ހޭދަކުރުމުން ޝައިޠާނާގެ ނުބައި ވަސްވާސްތަކާއި ދުރަށް ދިޔުމަށް މަގުފަހި ކޮށްދޭނެއެވެ. ކުރެވިފައިވާ ކުއްތަކަށް ގިނަ ގިނައިން ތަޢުބާވެ، އެކަލާންގެ ޛިކްރު ކުރުމުން ހިތައް ހަމަޖެހުން ލިބިދޭނެއެވެ. ސޫރަތުލް ރަޢުދުގެ 43 ވަނަ ޢާޔަތުގެ މާނައިގައިވެއެވެ. "އެއުރެންނީ އީމާންވި މީހުންނެވެ. އަދި ﷲ ހަނދުމަ ކުރުމުން އެއުރެންގެ ހިތްތައް ހަމަޖެހޭ މީހުންނެވެ. ހިތްތައް ހަމަޖެހެނީ ﷲ ހަނދުމަ ކުރުމުން ނޫން ހެއްޔެވެ؟"


Fuvahmulah City ge Quraan aai Behey Marukazuge Amalee Masaikah Naib Raees Fahtavai Dhehvaifi - Fvm Times\nފުވައްމުލައް ސިޓީގެ ޤުރުއާނާއި ބެހޭ މަރުކަޒުގެ ޢަމަލީ މަސައްކަތް ނައިބު ރައީސް ފައިސަލް ނަސީމް ފަށްޓަވައި ދެއްވައިފިއެވެ.\nޤުރުއާނާއި ބެހޭ މަރުކަޒުގެ ޢަމަލީ މަސައްކަތް ފަށްޓަވައިދެއްވުމަށް ފުވައްމުލަކުގެ ސިޓީގައި ބޭއްވި ރަސްމިއްޔާތުގައި، ވާހަކަ ދައްކަވަމުން ނައިބު ރައީސް ފައިސަލް ނަސީމް ވިދާޅުވީ ދިވެހިރާއްޖެއަށް ކުރިއެރުން ލިބެންއޮތީ ރަނގަޅު ޖީލެއް ބިނާކުރެވިގެން ކަމަށާއި އެކަމަށްޓަކައި އަޅުގަނޑުމެންގެ ތެރޭގައި އެކިއެކި އިލްމު އުނގެނިވަޑައިގެން ތިއްބެވި ފަރާތްތަކުން މަސައްކަތް ކޮށްދެއްވުމަށް އެދިވަޑައިގެންނެވިއެވެ. އަދި މި މަސްޢޫލިއްޔަތަކީ މުޖްތަމަޢުގެ ވަކި ބައެއްގެ ޒިންމާއެއްގެ ގޮތުގައި ނުދެކި، މުޅި މުޖްތަމަޢުގެ އެންމެން ގުޅިގެން ކުރަންޖެހިފައިވާ މަސައްކަތެއްގެ ގޮތުގައި ސިފަކުރައްވާފައިވެއެވެ. އަދި މިސަރަހައްދަށްވެސް ޚިދުމަތް ދެވޭނެ މި މަރުކަޒު އައުމާއެކު އިތުރު ފަސޭހަތަކެއް ލިބިގެންދާނެ ކަމަށްވެސް ނައިބު ރައީސް ވިދާޅުވިއެވެ.\n” މިއަދު އަޅުގަނޑުމެންގެ އުއްމީދަކީ މިސަރަހައްދަށްވެސް ޚިދުމަތް ދެވޭނެ ގޮތަށް ފަރުމާކުރެވިގެންދާ މިމަރުކަޒުގެ ސަބަބުން އިތުރު ފަސޭހަތަކެއްވެ، މިހާރު މިދާއިރާގައި، ވަކިން ޚާއްސަކޮށް ޙިފްޒު ކްލާސްތަކާއި މިކަމުގައި ކިޔަވަމުންދާ ފަރާތްތަކަށް ވަރަށް ބޮޑު ފަސޭހަތަކެއް ލިބިގެންދާނެކަމަށް ” ނައިބު ރައީސް ވިދާޅުވިއެވެ.\nމި ރަސްމިއްޔާތުގައި ވާހަކަ ދައްކަވަމުން އިސްލާމިކް މިނިސްޓަރ ޑރ. އަހުމަދު ޒާހިރު އަލީ ވިދާޅުވީ، މިތަނުގައި ހިންގާނީ މިތަނުގެ އެންމެހައި އިދާރީ ކަންކަމާއި ކޯސްތައް ފަރުމާ ކުރުމާއި ހިންގުން މިތަނުން އަމިއްލައަށް ބަލަހައްޓާ ގޮތަށް ކަމަށެވެ. އެހެން ކަމުން މިތަނުން ލިބޭ ޚިދުމަތްތަކަށް އިތުރު ލުއިފަސޭހަތަކެއް ލިބިގެން ދާނެ ކަމަށް މިނިސްޓަރ ވިދާޅުވިއެވެ.\nފުވައްމުލަކު ސިޓީގެ މޭޔަރ އިސްމާޢިލް ރަފީޤް ވިދާޅުވީ، ފުވައްމުލަކަކީ އަބަދުވެސް ޤުރުޢާނަށް އިސްކަމެއްދޭ ރައްޔިތުން ތިބި ރަށެއް ކަމަށާއި މި ރަށުގައި މިހާރުވެސް ހާފިޒުން އުފެއްދުމަށް ގިނަ މަސައްކަތްތަކެއް ކުރެވޭ ކަމަށެވެ. އެހެން ކަމުން މިތަނަކީ ފުވައްމުލަކުގެ ގިނަ ރައްޔިތުންގެ އުއްމީދުތަކާއި ގުޅިފައިވާ ތަނެއް ކަމަށް މޭޔަރ ވިދާޅުވިއެވެ.\nފުވައްމުލަކުގައި ބިނާ ކުރާ ޤުރުޢާނާއި ބެހޭ މަރުކަޒު ޢިމާރާތް ކުރުމަށް ފުރަތަމަ ބަޔަކާއި ހަވާލު ކުރީ 2019 ވަނަ އަހަރުއެވެ. ނަމަވެސް ތަން ނުނިމި ކޯޓު މަރުހަލާގައި ބިމުގެ މައްސަލަ އޮތުމުން އެހެން ތަނެއްގައި މިތަން ޢިމާރާތް ކުރުމަށް އަލުން ހުޅުވާލައިގެން މަސައްކަތް ފެށުނެވެ.\nމިމަޝްރޫޢުގެ ޢަމަލީ މަސައްކަތް މިހާރު ފެށިގެން ދިޔައިރު، ސަރުކާރުން 12 މިލިއަން ރުފިޔާ ޚަރަދުކޮށްގެން ހަދާ މިމަރުކަޒުގައި ކްލާސްރޫމްތަކާއި އޮޑިޓޯރިއަމް އަކާއި މީޓިން ރޫމާއި ލައިބްރަރީ ހުންނާނެއެވެ. މިމަޝްރޫޢު ހަވާލުކޮށްފައިވަނީ ރައިޒަރ ޕްރައިވެޓް ލިމިޓެޑާއެވެ. މިތަނުގެ މަސައްކަތް ހަވާލު ކުރެވިފައިވަނީ އެއް އަހަރު ދުވަހުގެ ތެރޭގައި ނިންމާ ގޮތަށެވެ.\nފުވައްމުލަކުގައި މިހާރުވެސް ޤުރުއާނާއި ބެހޭ މަރުކަޒުގެ ކްލާސްތައް ހިންގައެވެ. ނަމަވެސް މިހާރު ބޭނުން ކުރާ ޢިމާރާތަކީ ވަރަށް ބޮޑަށް ޖާގައިގެ ދަތިކަން އޮތް އިމާރާތެއް ކަމަށް ސިޓީ ކައުންސިލުން ބުނެއެވެ.


އިންޓަނެޓް އަގުހެޔޮވެ، ގައުމީ ޕޭމަންޓް ގޭޓްވޭއެއް ގާއިމުވާނެ – ޓެކްނޮލޮޖީ މިނިސްޓަރު މަލީހުMikal News\n17 އޮކްޓޯބަރ 2019, 11:00 |\nމިސަރުކާރުގައި އިންޓަނެޓުގެ އަގު ހެޔޮވާނެ ކަމަށާއި އަދި ނެޝަނަލް ޕޭމަންޓް ގޭޓްވޭއެއް ގާއިމުވެގެންދާނެ ކަމަށް މިނިސްޓާ އޮފު ސައިންސް އެންޑް ޓެކްނޮލޮޖީ މުހައްމަދު މަލީހު ޖަމާލު ވިދާޅުވެއްޖެއެވެ. މަލީހު މިމޭރުމުން ވާހަކަފުޅު ދައްކަވާފައިވަނީ ރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމެޓީގައި ވާހަކަދައްކަވަމުންނެވެ.\nމަލީހު ވިދާޅުވީ ބްރޯޑްބޭންޑް ޕޮލިސީ ހަދައި ތަންފީޒުކުރަން ފެށުމުން ބޮޑެތި ބަދަލުތަކެއް އަންނާނެ ކަމަށެވެ. ޕޮލިސީގެ ތެރެއިން ހައްލުވެގެންދާނެ މައްސަލަތަކަށް އަލިއަޅުއްވަމުން މަލީހު ވިދާޅުވީ މަސް ނިމިގެންދާއިރު ބާކީ ހުންނަ ޑޭޓާ، ޖެހިގެން އަންނަ މަހު ބޭނުން ނުކުރެވުމުގެ މައްސަލަ މިހާރު ކުރިމަތިވާކަމަށާއި އެ ޕޮލިސީއާ އެކު އެ މައްސަލައަށް ހައްލު އަންނާނެ ކަމަށެވެ. މީގެ އިތުރުން އިންޓަނެޓު ދެވޭނެ އެންމެ ދަށް ސްޕީޑް ކަނޑައެޅުން ފަދަ ކަންތައްތަކާ އެކު ރައްޔިތުންގެ ހައްގުތައް ކަށަވަރުކުރުމަށް މުހިއްމު މަސައްކަތްތަކެއް ކުރާނެކަން ވެސް މިނިސްޓަރު ފާހަގަކުރެއްވި އެވެ.\nޔޫރަޕިއަން ޔޫނިއަން (އީޔޫ) އަދި އެންމެ ކުރިއަރާފައިވާ ގައުމުތަކުގައި ބްރޯޑްބޭންޑް ޕޮލިސީ ހަދާފައިވާ ގޮތުގެ އެސެސްމަންޓެއް ހެދިފައިވާ ކަމަށާއި އީޔޫ ޕޮލިސީތަކަކީ ބެންޗްމާކެއް ކަމަށް ބަަލައިގެން މަސައްކަތް ކުރަމުން އަންނަކަމަށް ސްޓޭޓް މިނިސްޓަރު އަހުމަދު އަފްޒަލް ވިދާޅުވި އެވެ.\nއިންޓަނެޓުގެ އަގު ހެޔޮނުވާކަމުގެ ގިނަ ޝަކުވާތަކަށް މިނިސްޓަރު އުއްމީދީ ޖަވާބެއް ވެސް ދެއްވިއެވެ. “އަޅުގަނޑު ދޭން ބޭނުންވާ ޔަގީންކަމަކީ މާތްﷲގެ ވާގިފުޅާ އެކު ރައީސް އިބްރާހިމް މުހައްމަދު ސޯލިހުގެ ސަރުކާރުގައި ރާއްޖެއަށް ދެވޭ އިންޓަނެޓުގެ އަގު ހެޔޮވެގެންދާނެ. އެކަމާ ޝައްކު ނުކުރައްވާށޭ،” މަލީހު ވިދާޅުވި އެވެ. އިންޓަނެޓް އަގުހެޔޮކުރުމާ ގުޅޭގޮތުން ކޮމިއުނިކޭޝަން މިނިސްޓްރީން ކުރަންޖެހޭ މަސައްކަތްތައް ނިންމައި މިދިޔަ ޖޫން މަހު ވަނީ ރައީސް އޮފީހަށް ފޮނުވައިފައިވާ ކަމަށްވެސް މަލީހު ވަނީ ވިދާޅުވެފައެވެ.\nމިސަރުކާރުން އަމާޒު ހިފާފައިހުރީ ޑިޖިޓަލް އިކޮނޮމީއަކާ ދިމާލަށް ކަމަށްވެސް މިނިސްޓަރު ވިދާޅުވިއެވެ. ޕޭޕަލް ފަދަ މުހިއްމު ހިދުމަތްތައް ރާއްޖޭގައި ނުލިބޭކަމުގެ ޝަކުވާ ވަރަށް ގިނައިން ލިބޭ ކަމަށާއި ބީއެމްއެލްގެ ޕޭމަންޓް ގޭޓްވޭ އަކީ، އަގުބޮޑު، ބޭނުން ކުރަން އުނދަގޫ އަދި އެންމެ އެކަށީގެންވާ ސިސްޓަމް ނޫންކަމަށް ވަރަށް ގިނަ ބަޔަކު ބުނާކަމަށް ވިދާޅުވި އެވެ. އެކަންތަކަށް ހައްލެއް ގެނައުމަށް މަރުކަޒީ ބޭންކުން ނޭޝަނަލް ޕޭމަންޓް ގޭޓްވޭ ނަމުގައި ޕޭމަންޓް ސިސްޓަމެއް ހަދަމުން އަންނަކަން މިނިސްޓަރު ފާހަގަކުރެއްވި އެވެ.\nއިތުރު ލިޔުންއިންާޓަނެޓްމަލީހު ޖަމާލް\nTags: އިންާޓަނެޓް, މަލީހު ޖަމާލް